Mieehey loiybakee ? - Episode:7– adduLIVE\nމިއީހޭ ލޯތްބަކީ؟ (ހަތްވަނަ ބައި)\n1 Sep 10, 2019, 20:54 ޝައިން\nއޭނާއަކީ އެއްއިރެއްގައިވެސް ހެނދުނު ތެދުވަން އާދަވެފައިވާ ކުއްޖަކަށް ނުވާއިރުވެސް، ކޮންމެ ރެއަކު ފަތިސްނަމާދަށް ޒައިކް ގޮވުމުން އޭނާ ތެދުވެއެވެ. ނަމާދުކޮށްގެން ބައެއް ދުވަސް ދުވަހު ނިދުނުނަމަވެސް ގިނަދުވަސް ދުވަހު އޭނާ ބޭރަށް ނުކުމެއެވެ. ބަދިގެ ތެރޭގައި ނުވަތަ ގޭތޭރެ ކަމެއްގައި ހައްވައަށް އަތްގާތްކޮށްދިނުމުގެ ބޭނުމުގައެވެ. ނަމަވެސް އޭނާއަށް އަދި އެފުރުސަތެއް ނުލިބެއެވެ.\nއެހެންކަމުން މަޑުމަޑުން އޭނާ އޭނާގެ ކުރީގެ ދިރިއުޅުމަށް އެނބުރި ދިޔައެވެ. އޭނާގެ އެހީތެރިކަން ހައްވަ ބޭނުން ނުވާކަމުގައި ގަބޫލުވެސް ކުރެވުނެވެ. އެހެންކަމުން އޭނާ ގިނަވަގުތު ހޭދަކުރަނީ އޭނާގެ ގޭގައި މަންމައާއެކުގައެވެ. ހައްވައާއެކު ގޭތެރޭގެ މަސައްކަތެއްގައި ބައިވެރިވާކަށްވެސް އޭނާގެ ޚިޔާލަކަށް ނާދެއެވެ. ޒީޝާންއަށް އެއްވެސް މަސައްކަތެއްކުރަން ނޭނގޭކަން ކުރިންވެސް ހައްވައަށް އެނގޭތީ އޭނާވެސް އެކަމާ މާބޮޑަށް އަޅައެއް ނުލައެވެ. ހައްވައަކީ ފެށުނީއްސުރެވެސް ނުހަނު މުރާލިމީހަކަށްވެފައި މިހުރިހާ ދުވަހު އެކަނިމާއެކަނި ހުރިހާ ކަމެއް ކުރަމުން އައީތީ އޭނާއަށް އެއީ ބޮޑުކަމަކަށްވެސް ނުވެއެވެ. ޒީޝާން ކަމެއްނުކޮށްގެން އޭނާގެ ހިތުގައި ޝަކުވާއެއްވެސް ނުއުފެދެއެވެ. އެހެންނޫނަސް ޒީކްގެ ހުރިހާކަމެއް މަޔަކު ފަދައިން ޒީޝާން ބަރާބަރަށް ކޮށްދޭތީ އޭނާ ހުންނަނީ ނުހަނު އުފަލުންނެވެ. އަދި ޒައިކްވެސް މިހާރު ހުންނަނީ ނުލާހިކު ހަމަޖެހިފައެވެ. ދެން އިތުރަށް އޭނާ ބޭނުންވާނީ ކޮންކަމެއް ހެއްޔެވެ؟\n" ދަރިފުޅުވެސް ޖެހޭނެ ބައެއްފަހަރު ހައްވައްތައަށް އެހީވާން….އޭރުން ހައްވަތަވެސް އުފާވާނީ.." ޒީޝާންގެ މަންމަ އޭނާއަށް ނަސޭހަތްތެރިވިއެވެ.\n" މަންމާ….މިހާރުވެސް އަހަރެން އެހީވަމެއްނު….ޒީކްގެ ހުރިހާކަމެއް އަހަރެން ކުރަނީ….ހައްވައްތަވެސް ބުންޏޭ އެހެން އެއްކަމެއް ނުކުރިޔަސް އޯކޭއޭ…." ކުޑަކުއްޖަކުފަދައިން ޒީޝާން ބުނެލިއެވެ.\n" އެހެންތަ؟…އެކަމުވެސް ދަރިފުޅު ޖެހޭނެ ޒައިކްގެ ކަންކަން ކޮށްދޭން….ފިރިމީހާގެ ކަންކަން ކޮށްދޭން ޖެހޭނީ އަނބިމީހާއެއްނު…" ޒީނާ އަނެއްކާވެސް ޒީޝާންއަށް ވިސްނައިދޭން މަސައްކަތްކުރިއެވެ.\n" އޭނަގެ ކޮންކަމެއްތަ ކޮށްދޭން ހުންނާނީ؟…އެއީވެސް ބޮޑު ފިރިހެނެއްނު…އަމިއްލައަށް ހުރިހާކަމެއް ކުރެވޭނެއްނު…." އެއްވެސް ވިސްނުމެއް ފިކުރެއްނެތި ޒީޝާން ބުނެލިގޮތުން ޒީނާއަށް ހައިރާންވެފައި ބަލާލެވުނެވެ.\n" އެކަމަކު ދަރިފުޅާ….ފިރިމީހާހުރީ ކައިގެންތޯ، ހުރީ ހިތްހަމަޖެހިފަތޯ ނޫނީ ކަމަކާ ދެރަވެފަތޯވެސް ބަލަންޖެހޭނެއްނު….އަނބިމީހާގެ ފަރާތުން ފިރިމީހާއަށް އަޅާލުން ބޭނުންވާނެއްނު…" ސީރިއަސްވެފައި ޒީނާ ބުނެލިއެވެ.\n" މަންމަ ދެން ކޮން ފިރިމީހާ އަނބިމީހާއެއްތަ ތިކިޔަނީ….ދެން ހީވަނީ އަހަރެންމީ މަންމަ ވަރުގެ މުސްކުޅިއެއްހެން….އަދި އެންމެ ނަވާރަ އަހަރު އަހަރެންނަށްވީ….އަނބިމީހާއޭ ތިކިޔަނީ…" ނުރުހުންވެފައި ޒީޝާން ޝަކުވާކޮށްލިއެވެ.\n" އަޖާއިބެއް!….ކިތަންމެ ޒުވާނެއްކަމަކު މީހަކާއިނީ ވާނީ އަނބިމީހާއަކަށް ނޫންތަ؟…ދަރިފުޅުވެސް މިހާރުތީ ކުޑަކުއްޖެއްނޫނޭ…..ބޮޑެތިމީހުން އުޅޭގޮތަށް އުޅެން ދަސްކުރަންވާނެ…." ޒީޝާންގެ މޮޔަކަމާހުރެ ހިނިއައި ނަމަވެސް އެކަން ފޮރުވަމުން ޒީނާ ބުނެލިއެވެ. ދެމައިންގެ ވާހަކަތައް އަޑުއަހަން ތަންކޮޅެއްދުރުގައި މަސައްކަތެއްގައި އުޅުނު ހަސަނުވެސް ހުރީ ހިނިއައިސްފައެވެ. އޭނާގެ ދަރިފުޅުގެ ކައިވެނިކުރެވުނު ނަމަވެސް އަދިވެސް އެކުއްޖާގެ ވިސްނުމާއި ފިކުރުހުރީ ކުޑަކުއްޖަކު ފަދައިންނޭ އޭނާގެ ހިތަށްއެރިއެވެ.\nކައިވެންޏަށްފަހުވެސް ޒައިކް ޗުއްޓީއެއް ނުނަގައެވެ. އެހެންކަމުން އޭނާ އަދިވެސް ގިނަވަގުތު ހޭދަކުރަނީ ސުކޫލުގައެވެ. މެންދުރުފަހު އޭނާ ގެޔަށް އައިސް ލިބޭ ހުސްވަގުތުގައިވެސް ޒީކްގެ ސަބަބުން އޭނާއަށް ޒީޝާންއާއެކު ވަގުތު ހޭދަ ކުރާކަށް ނުލިބެއެވެ. ޚުދު ޒީޝާންވެސް ބަލަނީ ވީހާވެސް ބޮޑަށް ޒައިކްއާ ދުރުގަ އުޅެވޭތޯއެވެ. ޒައިކް އޭނާއާ ގާތްވެދާނެތީވެސް އޭނަ ހުންނަނީ ޖެހިލުންވެފައެވެ. ގޭތެރޭގައި އުޅޭނަމަ އަބަދުވެސް އޭނާއުޅެނީ ޒީކް ގޮވައިގެންނެވެ. ޒީކް ނިދާފައި އޮންނަ ވަގުތު ތަކުގައި އޭނާ އިންނަނީ ކޮޓަރިން ބޭރުގައި ޓީވީ ބަލާށެވެ. ނޫންނަމަ ލެޕްޓޮޕުން ސީޒީރެއް ބަލާށެވެ. ޒައިކްއާއެކީ އެކަނިވާން ޖެހިދާނެތީ އޭނާ ކޮޓަރިއަށްވެސް ނުވަންނަނީއެވެ. އޭނާއަށް ވެގެންވާނަމަ ޒައިކް އުޅޭ ކޮޓަރިއަކަށް ނިދާކަށްވެސް އޭނާ ނުވަނީހެވެ. ޒީޝާން އެގޮތަށް ކަންތައްކުރާތީ އަދިވެސް ޒީޝާން އޭނާއާ ގުޅުމެއް އުފައްދަން ތައްޔާރުނޫންކަން ޒައިކް ދެނެގަތެވެ. އަދި ޒީޝާން ބޭނުން މުއްދަތަކަށް ފުރުސަތު ދިނުމަށްވެސް އޭނާ ގަސްތުކުރިއެވެ. އަމިއްލަ އަނބިމީހާ ވިޔަސް ނުރުހުމުގައި ކަމެއްކުރުމަކީ އޭނާގެ އުސޫލެއް ނޫނެވެ. އޭނާއަކީ އެއަށްވުރެ ކެތްތެރި މީހެކެވެ.\nއެއްދުވަހެއްގެ ހަވީރުގެ ވަގުތެވެ. އާދައިގެމަތިން ޒީޝާންއިނީ އޭނާގެ ގޭގެ ޖޯލިފަތީގައި ފޯނާއި ކުޅޭށެވެ. އޭނާއަށް ފެންނަ ހިސާބުގައި ގޯތިތެރޭގައި ޒީކް ކުޅެން އުޅެއެވެ. އެހެން އިންދައި އޭނާ ސިހުނީ ކުއްލިއަކަށް މީހަކު ދޮރާށި ހުޅުވާލި އަޑަށެވެ.\n" މި ޝިޔާއަށް ނޫނީ އެގޮތަށް ދޮރުހުޅުވާކަށް ނޭނގޭނެ….ޒީކްވެސް ދިޔައީ ސިއްސައިގެންނޭ…" ދޮރާށިން އެތެރެއަށް ވަތް ޝިޔާ ފެނުމާއެކު ޒީޝާން ޝަކުވާކުރިއެވެ.\n" އެއީ މަގޭ މައްސަލައެއްނޫން…ދޮރުގެ މައްސަލަ…ގައިގަ ހުރިނަމަ ހުރިބާރެއްލީމަ ހުޅުވެނީވެސް…ދެން އެހެންނެއްނު ހުޅުވޭނީ…." ޝިޔާ އޭނާގެ ދިފާއުގައި ވާހަކަދެއްކިއެވެ.\n" ހޫމް…މީނަގެ ނޯންނާނެ ހަމަ އެއްވެސް މައްސަލައެއް…" ޒީޝާން ޗޮކެއް ކަނޑާލިއެވެ.\n"މަ މިއައީ އެގެއަށް ވަދެގެން އުޅެ އުޅެފަ….ކިހިނެއްތަ އެނގޭނީ މީހަކާ އިނީމަވެސް އަބަދު އައިސް މިގެޔަށްވަދެ އިންނާނެ ކަމެއް…" ޒީޝާންގެ ގާތުގައި އިށީއްނަމުން ޝިޔާ ބުނެލިއެވެ.\n" ބުނަންތަ މިއީ އަހަރެންގެ ގެ…އަހަރެން ބޭނުން ކޮންމެ ވަގުތަކު މިގެޔަށް އާދެވޭނެ…" ބޮޑުވެލާފައި ޒީޝާން ބުންޏެވެ.\n" ތިކަން އެނގެޔޭ….އެކަމު ޒައިކް އެކަނި ގޭގަ އުޅޭއިރުވެސް މިތާ އައިސް ތިއިންނަނީ….ކައިވެނިކުރީމަވެސް ފިރިމީހާއާމެދު ނުވިސްނަންތަ؟…ހަމަ ހުސްހަށިބައިވެގެން މިތާތިއިނީ؟…" ޝިޔާ އެހެން ބުނުމުން ޒީޝާން ބަލާލީ ނުރުހުންވެފައެވެ.\n" އެންމެން ކީއްވެގެންތަ އަބަދު ޒައިކްއާމެދު ތިހާ ކަންބޮޑުވެގެން ތިއުޅެނީ؟….އަހަރެންނާމެދު ވިސްނާ އެކަކުވެސް ނޫޅޭ….ޝިޔާވެސް ތިވިސްނަނީ އޭނައާމެދު…އެންމެފަހަރަކުވެސް އަހަރެންނާމެދު ވިސްނާލިންތަ؟…" ދެރަވެލާފައި ޒީޝާން ޝަކުވާކުރިއެވެ.\n" ކިހިނެއްވީ؟….ޒައިކް ގޯހީތަ؟…އޭނަ ޒީއަށް އަޅާނުލަނީތަ؟…" ސީރިއަސްވެފައި ޝިޔާ އަހާލިއެވެ.\n" އުނހު…އޭނަ ގޯހީކީ ނޫން…..އެކަމު އަހަރެންނަކަށް ނޭނގެ، އޭނަ ފެނުނަސް އަހަރެން ބިރުގަނޭ….އޭނައާ ވާހަކަދައްކަންވެސް އަހަރެން ޖެހިލުންވޭ…..ބައެއްފަހަރު އޭނަ އަހަރެންނާ ގާތްވާން އުޅޭހެން ހީވާތީ އަހަރެން ބަލަނީ ވީހާވެސް ދުރުގަ އުޅެވޭތޯ…." ޒީޝާން އޭނާގެ އިހުސާސްތައް އެކުވެރިޔާއާ ހިއްސާކުރިއެވެ.\n" އެކަމު ޒީ…އެއީ މިހާރު ޒީގެ ފިރިމީހާއެއްނު….އޭނައަށް ޒީއާ ގާތްވުމުގެ ހައްޤު ލިބިގެން ވެޔެއްނު….ދެން ކީއްވެ ބިރުގަންނަންވީ؟….ޒީ ޖެހޭނެއްނު އޭނައަށް ފުރުސަތުވެސްދޭން…" ވިސްނައިދޭފަދައަކުން ޝިޔާ ބުންޏެވެ.\n" ތިހެން ބުނެލަން ކިހާ ފަސޭހަ….އެކަމު ޝިޔާއަށް ނަމަވެސް ތިބުނާގޮތަށް ކަންތައްކުރާކަށް ފަސޭހައެއްނުވާނެ…..އަހަރެން ދުވަހަކު ވާހަކަވެސް ނުދައްކާ މީހަކާ ކުއްލިއަކަށް އިނދެގެން ގޮސް އޭނާގެ ތަންމަތީ ނިދަންވީމަ، އަހަރެން އުފުލަން ޖެހޭ ތަކުލީފު ޝިޔާއަށް އަންދާޒާ ކުރެވޭތަ؟….ޝިޔާއަށް ވަކިން ފަސޭހަ ކަމަކަށްވާނެތަ، ބީރައްޓެއްސަކާ އަމިއްލަ ނަފްސު ހަވާލުކުރަން….ފިރިމީހާވިޔަސް ކިހިނެއް ހަމަހުރެފަ އޭނާ ބޭނުންވާހާ ކަމެއް އަހަރެން ކޮށްދޭނީ….އޭނަ ކަމެއްކޮށްފާނެތީ ބިރުން އަހަރެންނަށް ރަނގަޅަށް ނުވެސްނިދޭ….ރޭގަނޑު ހަމަ ނިދި ނުލިބޭތާނގަ، ދުވާލުވެސް މިހާރު ހަމަޖެހިލައިގެން އެގޭގަ ނީނދެވޭ އޭނަ ގެޔަށް އަންނަލެއް އަވަސްކަމުން….ހީވަނީ އޭނަ ފުރުސަތަކަށް ބަލަބަލާ ހުންނަހެން….އެހެންވެ އަހަރެން އަވަހަށް ޒީކް ގޮވައިގެން މިގެޔަށް އަންނަނީވެސް…." ޒީޝާން ވަރަށް ތަފްސީލުކޮށް އޭނާ ކަންތައްކުރާގޮތް ޝިޔާއަށް ކިޔައިދިނެވެ.\n" ޒީ!…ޒީ އުޅޭގޮތުން އަހަރެން ހަމަ ހައިރާންވެއްޖެ…..ތިހެން އުޅެގެން ކިހިނެއް ދެމީހުންގެ މެދުގައި ތިއޮންނަށް ބީރައްޓެހިކަންވެސް ކެނޑޭނީ….ދެމީހުންގެ މެދުގަ ޖިސްމާނީ ގުޅުމަކަށް ފުރުސަތު ނުދިނަސް ކުޑަމިނުން އެކުވެރިކަމެއް އުފެއްދޭނެދޯ…..ތިގޮތަށް އުޅެގެން ދިރިއުޅުމެއް ކިހިނެއް އުޅެވޭނީ؟…" އެކުވެރިޔާގެ މޮޔަކަމާމެދު ހައިރާންވެހުރެ ޝިޔާ ވާހަކަދެއްކިއެވެ.\n" ހޫމް…ތިނޫން އެހެން ވާހަކައެއް ދައްކަބަލަ!….އަބަދު އެންމެން އަހަރެންނަކީ ޒައިކްގެ އަނބިމީހާކަން ހަނދާން ނުކޮށްދިނެއްކަމަކު އަހަރެންނަށްވެސް އެކަން އެނގެއޭ…" ޒީޝާން ނުރުހުންވެފައި ބުނުމުން ޝިޔާ އެވާހަކަ ހުއްޓާލިއެވެ.\n" އަސްލު އަހަރެން މިއައީ އެހެން ވާހަކައެއް ދައްކަން ވެގެންނޭ….ވަރަށް އަވަހަށް މަލްޓިމީޑިއާ ކޯހެއް ފަށަން އެބައުޅޭ…..ޒީ ބައިވެރިވާންވީނު…ޒީބުނީމެއްނު ކޮމްޕިއުޓަރ ކޯހެއް ހަދަން ބޭނުމޭ….ހަމަސްދުވަހުގެ ކޯހެއް….މިހާރު ފޯރމްވެސް ދޫކުރަން ފަށައިފި…" ގަޔާވެލާފައި ޝިޔާ ބުންޏެވެ.\n" ހަމަސް ދުވަހުގެ ކޯހެކޭ؟….ހާދަ ދިގު މުއްދަތެއް….އަހަރެން ކިހިނެއް އެހާދިގު މުއްދަތެއްގެ ކޯހެއް ހަދާނީ….ޒީކް ދޫކޮށްލާފަ އަހަރެންނަކަށް ނުދެވޭނެއްނު…." މާޔޫސީ ރާގަކަށް ޒީޝާން ބުނެލިއެވެ.\n" ބަލަ މޮޔަޔާ….ރޭގަނޑުވެސް ކުލާސްތައް އޮވެޔޭ….ރޭގަނޑު ޒީކް ނިދީމަ ބަލާކަށް ނުޖެހޭނެއްނު….އެހެންނޫނަސް ހައްވައްތަވެސް ހުންނާނީ ގޭގައެއްނު…ކޮންކަމަކާ ހާސްވަނީ….އަހަރެންގެ ލަފައެއް އަހަންޏާ ބައިވެރިވޭ…އޭރުން ތިގޮތަށް ފޫހިވެ އިންނާކަށް ނުޖެހޭނެ…..ބޭރަށް ނުކުމެ މީހުނާ އެކުލަވާ އުޅުނީ ހިތްހަމަވެސް ޖެހޭނެ…." ޝިޔާދެއްކި ވާހަކަތަކާމެދު ޒީޝާން ވިސްނިއެވެ. ތެދެކެވެ. ގޭގައި އެގޮތަށް އިންނަންވުމުން ހަޤީޤަތުގައިވެސް އޭނާ ފޫހިވެއެވެ. އޭނާވެސް އެއުމުރުގެ އެހެންކުދިން އުޅޭހެން މަޖާކޮށްލާ އުޅެލަންވެސް ބައެއްފަހަރު ބޭނުންވެއެވެ.\n" ޒައިކް ގަބޫލިއްޔާއެއްނު ދެވޭނީ…." ވިސްނާލަމުން ޒީޝާން ބުންޏެވެ.\n" ކީއްވެ ގަބޫލުނުވާނީ….ޔަގީން ވާނެކަން…" ޝިޔާ ޔަޤީންކަން ދިނެވެ.\nދުވަހަކީ ހުކުރު ދުވަހެވެ. ފަތިސްނަމާދުކޮށްގެން އައިސް ޒައިކް އިނީ މަސްފެންގަނޑު ކައިރީގައިވާ ޖޯލިފަތީގައި ކޮފީއެއް ބޯލުމަށެވެ. ޒީޝާންވެސް ތެދުވެ ފެންވަރައިގެން ކޮޓަރިން ނުކުތީ ޒީކް ކޮބައިތޯ ބަލާލުމަށެވެ. ކޮންމެ ދުވަހަކުވެސް އޭނާއަށް ހޭލެވެނީ ޒީކް ގޮސް އުނދަގޫކުރަން ފެށުމުންނެވެ. ނަމަވެސް މިއަދު ޒީކްގެ އެއްވެސް ޚަބަރެއްނުވެއެވެ. އެހެންކަމުން އޭނާގޮސް ހައްވަގެ ކޮޓަރި ބެލިއިރު އެތާކުވެސް ޒީކްއެއްނެތެވެ. އޭނާ ސުވާލު އުފެދިފައި ހުރެގެން ބޭރަށް ނުކުތްއިރު، ބޭރުންވެސް ޒީކް ފެންނާކަށް ނެތެވެ. ޖޯލިފަތީގައި އިން ޒައިކްއާއި ސުވާލުކުރަން ހިތަށްއަރާފައިވެސް އޭނާ އެޚިޔާލު ދޫކޮށްލިއެވެ.\n" ޒީކް ދިޔައީ މަންމައާއެކު ބޭރަށް…." ޒީޝާން އެނބުރި ގޭތެރެއަށް ވަންނަން ފެށުމުން ޒައިކް ބުނެލިއެވެ. ޒައިކްގެ އަޑުއިވިފައި ޒީޝާން ހުއްޓިލިއެވެ.\n" ޒީޝާން….އަހަރެން މިވިސްނަނީ މިއަދު ބޮޑުމަގުކޮޅަށް މޫދަށް އެރިލަންދާން ޒީކް ގޮވައިގެން….ޒީޝާންވެސް އަހަރެމެންނާއެކު ގޮސްފިނަމަ ވަރަށް އުފާވާނެ…" އާދޭހުގެ ރާގަކަށް ޒައިކް ބުނެލިއެވެ. ނޫނެކޭ ބުނަން ޒީޝާންގެ ހިތަށްއެރިނަމަވެސް، އެހާ މަޑުމައިތިރިކަމާއި ލޯތްބާއެކު ޒައިކް ބުނުމުން އެކަމަށް ދެކޮޅު ހަދާކަށް ޒީޝާންއަކަށް ނުކެރުނެވެ. އެހެންކަމުން އޭނާވެސް ދިއުމަށް އެއްބަސްވިއެވެ.\nހެނދުނުގެ ނާސްތާއަށްފަހު ޒައިކްއާއި ޒީޝާން ޒީކް ގޮވައިގެން ބޮޑުމަގު އަތިރިއަށް ދިޔައެވެ. އެއީ ވަރަށް ރީތި ދޮންވެލީގެ ގޮނޑުދޮށެއް އޮންނަ ހިތްގައިމު މާހައުލެކެވެ. އައިޝާ ނިޔާވިފަހުން މިނޫނީ އޭނާ އެގޮނޑުދޮށަށް ދަތުރަކު ނުދެއެވެ. މިއަދު އޭނާ ބޭނުންވަނީ ޒީޝާންއާއި އެކުވެރިކަމެއް އުފެއްދުމަށެވެ. ކައިވެންޏަށް މަހެއްވެގެން ދިޔައިރުވެސް ދެމީހުންގެ މެދުގައި އަދިވެސްވަނީ ބީރައްޓެހިކަމުގެ ފާރެއްލެވިފައެވެ. އެފާރު ނެތިކޮށްލުމަކީ އޭނާގެ އަޒުމެވެ. ޒައިކްއާއި އެކު ޒީކް މޫދުގައި މަޖާކުރަމުން ދިޔައިރު، ދޮންވެލިގަނޑު މަތީގައި އިށީނދެލައިގެން ޒީޝާންއިނީ ޒައިކްއާއެކީ މޫދަށްއެރެން ބޭނުންނުވާތީއެވެ. އެމީހުންގެ އިތުރުންވެސް މޫދަށް އެރިގެން އައިސް އުޅޭބަކަޔު ތަންކޮޅެއް ދުރުގައި ތިއްބެވެ. އެއީވެސް އެމީހުންކަހަލަ ދެމަފިރިންނާއި އެމީހުންގެ ކުދިންނެވެ. އެމީހުން ނުލާހިކު އުފަލާއި މަޖަލުގައި މޫދުގައި ސަކަރާތްޖަހަމުން ދިޔައިރު، އެމަންޒަރު ފެންނަ ކޮންމެމީހެއްގެ ހިތަށްވެސް އުފާވެރިކަން ގެނުވާނެއެވެ. ޒީޝާން އެމަންޒަރު ބަލަންއިންއިރު، ބޭއިޚްތިޔާރުގައި އޭނާއަށް ހިނިތުންވެލެވެއެވެ. އޭނާވެސް އެފަދަ އުފާވެރިކަމެއް ބޭނުންވެއެވެ. އޭނާވެސް، އޭނާގެ ދިރިއުޅުމާމެދު ކިހާ އުފާވެރި ހުވަފެންތަކެއް ދުށްހެއްޔެވެ؟ޒަލަފްއާ ކައިވެނިކޮށް ލޯބި ލޯބި ދަރިންތަކެއް ހޯދުމަށް އޭނާވެސް ވިސްނިއެވެ. އެކުދިންނާއެކު މަޖާކޮށް ސަކަރާތްޖަހައި އުޅޭނެ އުފާވެރިގޮތްތައް އޭނާ ޚިޔާލުކުރިއެވެ. ޒަލަފްއަކީ ވަފާތެރިއަކަށްވީނަމަ މިއަދު އޭނާވެސް ވީހީ ކިހާއުފާވެރި އަންހެން ކުއްޖަކަށް ހެއްޔެވެ؟ ޒަލަފްއާއެކު އޭނާވެސް އެގޮތަށް މަޖާކޮށް އުފާކުރީހެވެ.\n" ޒީދައްތީ!" ޚިޔާލުގެ ތެރެއިން އޭނާއަށް ނުކުމެވުނީ ޒީކްއައިސް އޭނާގެ ގާތަށް ހުއްޓުމުންނެވެ.\n" ޒީދައްތީ…އާދޭ…ޒީކްއާއެކީ…" ޒީޝާންގެ އަތުގައި ހިފާލަމުން އާދޭހާއެކު ޒީކްއެދުނެވެ. ޒީކްގެ މައުސޫމު މޫނަށް ބަލާލުމުން އެކަމާ ދެކޮޅުހަދާކަށް އޭނާއަކަށް ނުކެރުނެވެ. އެހެންކަމުން ހިތާދެކޮޅަށްވެސް އޭނާ ޒީކްއާއެކު މޫދަށްއެރުނެވެ. އޭނާއަށް ފަތާކަށް ނޭނގެއެވެ. އެހެންކަމާއެކު، ޒީކްގޮވައިގެން އޭނާހުރީ އިސްކޮޅުޖެހޭ ހިސާބުގައެވެ. ރިންގްގެ އެހީގައި ޒީކް ފަތަމުން ގޮސް ޒީޝާންއާ ދުރަށްދިއުމުން އޭނާ ޒީކްގެނައަށް ދިޔައެވެ. ނަމަވެސް އޭނާއަށް އަތުނުޖެހި ރިންގްބޭރަށްދާން ފެށުމުން އޭނާ ބިރުގަތެވެ. ޒީކް އަތުޖެހޭތޯ ދިއުމުން ޚުދު އޭނާ ގެނބެން ފެށިއެވެ. އޭރު ޒައިކްހުރީ ތަންކޮޅެއްދުރުގައެވެ. ޒީޝާން ގެނބެންފެށި މަންޒަރު ފެނުމާއެކު، އޭނާ ހަލުވިކަމާއެކު ފަތާފައި އައިސް ޒީޝާންގެ އަތުގައިހިފިއެވެ. އެއާއެކު ޒީޝާން ނުހަނުބާރަށް ޒައިކްގެ ގައިގާ އޮޅުލައިގަތެވެ.\n" ޒީޝާން…އޯކޭތަ؟…" އަވަސްވެފައިވާ ހިތަކާއެކު ޒައިކް އަހާލިއެވެ.\n" ޒީކް…ޒީކްދަނީ…" ނޭވާލެވުމާއެކު ޒީޝާން ބުންޏެވެ.\n" ޒީކް…ނުދެޔޭ ދުރަކަށް…އޭނައަށް އެނގޭނެ އަންނަން…އެހެރަ އަންނަނީނު…" ހަމަޖެހިލާފައި ޒައިކް ބުންޏެވެ. ތެދެކެވެ. ޒީކް އަމިއްލައަށް ފަތަމުން ޒީޝާންގެ ގާތަށްއައެވެ.\n" ޒީކް..ވަރަށް ކުޑައިރުއްސުރެ ގެންނާތީ އޭނާއަށް އެނގޭނެ ރިންގް ބޭނުންކޮށްގެން ފަތަން…" ޒައިކް މަޑުމަޑުން ބުނެލިއެވެ. ޒީޝާންގެ ނޭވާ އެޅޭހައި ގާތުގައި ހުންނަންވުމުން އޭނާގެ ހިތުގެ ވިންދު އަވަސްވަމުން ދަނީއެވެ. ޒީޝާން ބިރުގެންފައިހުރިވަރުން އޭނާއަށް އެކަން އިހުސާސެއް ނުކުރެވެއެވެ.\n" ބޭނުންތަ ފަތަން ދަސްކުރަން؟….އަހަރެން އެހީވެދީފާނަން…." ޒީޝާންގެ މޫނަށް ބަލާލަމުން ޒައިކް އެހިއެވެ. ޒައިކްގެ މޫނު އެހާގާތުން ފެނުމުން ޒީޝާންގެ އަތްފައިވެސް ފިނިވާގޮތްވިއެވެ. އިސްކޮޅު ޖެހޭ ހިސާބަށް އާދެވުމުން ޒީޝާން އަވަސް އަވަހަށް ޒައިގެ ގައިން ދޫކޮށްލަމުން ދުރަށްޖެހިލިއެވެ.\n" މިއަދަކު ނޫން…." ޒީޝާން އެހެން ބުނެލުމަށްފަހު މަޑުކޮށްލުމެއްވެސް ނެތި އެއްގަމަށްއެރިއެވެ.\nޒީޝާން އޭނާދެކެ އެހާބިރުގަންނަ ސަބަބެއް ނޭނގޭތީ ޒައިކް ވިސްނަމުން ދިޔައެވެ. ޒީޝާންއަށް އޭނަ ކަމުނުދަނީ ހެއްޔެވެ؟ އެހެންކަމަށް ވާނަމަ އޭނާއާ ކައިވެނިކުރީ ކީއްވެގެން ހެއްޔެވެ؟ މަންމަމެން މަޖުބޫރު ކުރީ ހެއްޔެވެ؟ ކުރިން ދުވަހު ޝިޔާއާ ދެމީހުން ދެއްކި ވާހަކަވެސް އިއްތިފާޤުން އޭނާއަށްވަނީ އަޑުއިވިފައެވެ. އެއްކޮޓަރީގައި ނިދަންވުމުން ޒީޝާންއަށް ނުނިދޭ ވާހަކައެވެ. އޭނާ ފެނުމުން ޖެހިލުންވާ ވާހަކައެވެ. އޭނާގެ ސަބަބުން ޒީޝާންއަށް ތަކުލީފުގައި އުޅެންޖެހޭ ވާހަކައެވެ. އެފަދަ ތަކުލީފެއް އުފުލަން ޒީޝާންއަށް ޖެއްސީ ކާކުހެއްޔެވެ؟ އޭނާއާ ކައިވެނި ކުރުމަށް ޒީޝާންއަށް އޮތީ ކޮން މަޖުބޫރެއް ހެއްޔެވެ؟ އޭނާއަކަށް ނުވިސްނުނެވެ.\nއޭނާއަށް އެނގޭހައިވެސް އެއްޗަކީ ޒީޝާން އޭނާއާއި ކައިވެނިކުރީ ހިތްއެދިގެން ނޫންކަމެވެ. އަދި މިހާރު އޭނާއާއެކީގައި ދިރިއުޅެނީވެސް އުފަލުން ނޫންކަމެވެ. އެއަންހެން ކުއްޖާ އުފާކޮށްދޭން އޭނާ ކުރާނީ ކީއްހެއްޔެވެ؟ އެކުއްޖާގެ ހިތްއަތުލަން އޭނާ ބޭނުންކުރާނީވެސް ކޮންފަދަ އުކުޅެއް ހެއްޔެވެ؟ އޭނާއަކީ އެއްއިރެއްގައިވެސް އަންހެންކުދިންގެ ސަމާލުކަން ހޯދަން އުކުޅުތަކެއް ބޭނުންކޮށް އުޅުނު މީހެއްނޫނެވެ. އައިޝާގެ ހިތްއަތުލާކަށްވެސް އޭނާ މަސައްކަތްތަކެއް ނުކުރެއެވެ. ކިޔަވަން އެކީގައި އުޅުނީތީ ރައްޓެހިކަމެއް އުފެދުނީއެވެ. އޭނާއަށް އައިޝާ ކަމުދިއުމުން ކައިވެންޏަށް އެދުނީއެވެ. ލޯބިވެ، ރައްޓެހިވުމަކީ އޭނާ ކޮންއުޅުނު ކަމެއް ނޫނެވެ.\nއޭނާ ވިސްނިއެވެ. އޭނާއަށް ފެނުނު އެންމެ ރަނގަޅު ގޮތަކީ ކުރިން ދުވަހު ޝިޔާ ބުނިފަދައިން ޒީޝާން ބޭރަށް ނުކުމެ މީހުނާއެކުލަވާނެ ގޮތެއް ހެދުމެވެ. ގޭގައި އަބަދު އިންނަންވުމުން ޒީޝާން މާބޮޑަށް ފޫހިވަނީކަމުގައިވެސް ވެދާނެއެވެ. އޭނާދެކެ ރުޅިނައި ނަމަވެސް ދެމީހުންގެ މެދުގައި އެއްވެސް ގުޅުމެއްނެތި ކައިވެނިކުރެވުނީތީ އަދިވެސް ޖެހިލުންވަނީ ކަމުގައިވެސް ވެދާނެއެވެ. ޒީޝާންއާމެދު ގޯސްގޮތަކަށް ވިސްނުމުގެކުރިން ޒައިކްބެލީ މަސްލަހަތުހުރި ގޮތަކަށް ރަނގަޅަށް ވިސްނާށެވެ. އެހެންކަމުން އޭނާއަށްވެސް ގަބޫލުކުރެވުނީ ޒީޝާން މަލްޓިމީޑިއާ ކޯހުގައި ބައިވެރިކުރުވުން މުހިއްމު ކަމުގައެވެ. އެހެންކަމުން އޭނާ އަމިއްލައަށް ފޯރމެއް ނަގައިގެން އައިސް ޒީޝާން އަތަށްދިނެވެ.\n" މިރަށުގަ މަލްޓިމީޑިއާ ކޯހެއްފަށާތީ އަހަރެން ހިތަށްއެރީ ފަހަރެއްގަ ޒީޝާން ބައިވެރިވާން ބޭނުންވެދާނޭ…." ޒައިކް ފޯރމް ގެނެސްދިނުމުން ހައިރާންވެފައި ޒީޝާން ބަލަންއިންގޮތުން ޒައިކް ބުންޏެވެ.\n" ޒީޝާން ބޭނުން ކޮންމެ ރޮނގަކުން ކިޔަވަންވެސް އަހަރެން ފުރުސަތުދޭނަން….އަހަރެންގެ ފުރިހަމަ އެއްބާރުލުންވެސް ދޭނަން….މިރަށުގަވެސް މިހާރު ތަފާތު ކޮލެޖްތަކުގެ ކެމްޕަސްތައް އެބަހުރި….ޒީޝާން ބޭނުން ކޮންމެ ކޮލެޖަކުންވެސް ކިޔެވިދާނެ….ޒީޝާން ބޭނުންވާ ކޮންމެ އެހީތެރިކަމެއްވެސް އަހަރެންދޭނަން…." ޒައިކްގެ ވާހަކަތައް އަޑުއަހަމުން ދިޔައިރު ޒީޝާންއިނީ ކަންބޮޑުވެފައެވެ.\nޒައިކް ކުއްލިއަކަށް ކޯހުގެ ވާހަކަދެއްކީ ކީއްވެބާއޭ ހިތަށްއެރިއެވެ. އަނެއްކާ ކުރިން ދުވަހު މަންމަގެ ގޭގައި ތިބެގެން ޝިޔާއާ ދެމީހުން ދެއްކި ވާހަކަތައް ޒައިކްއަށް އަޑުއިވުނީބާއެވެ. އެހެންވާކަށް އޭނާ ނޭދެއެވެ. ނަމަވެސް ހަމަ އެރޭ ޒައިކް އޭނާގެ ކޮޓަރިއަށް ގޮދަޑިއެއް ވައްދައިގެން އޭގައި ނިދަން އޮށޯތުމުން އެކަން ޒީޝާންއަށް ޔަގީންވެސް ވިއެވެ. ޒީޝާންއަށް ޒައިކްއާއެކުގައި ނިދަން ތަކުލީފަކަށްވެގެން އެވާހަކަވެސް އޭނާއަށް ޝިޔާގާތުގައި ދެއްކުނެވެ.\n" ޒީޝާންއަށް އަހަރެންގެ ސަބަބުން އެއްވެސް އުނދަކުލެއް ނުވަތަ ތަކުލީފެއް ލިބޭކަށް އަހަރެން ނޭދެން…ޒީޝާން ހަމަޖެހިގެން އެނދުގައި ނިދާ…އަދި އަހަރެންދެކެ ބިރު ނުގަތުންވެސް އެދެން….ޒީޝާންގެ ނުރުހުމުގަ އަހަރެން އެއްވެސްކަމެއް ނުކުރާނަން…ޒީޝާން ބޭނުން ދުވަހެއްވާންދެން އަހަރެން އިންތިޒާރު ކުރާނަން…އަހަރެންނަށް އެވަރުގެ އިތުބާރެއް ކުރާނެކަމަށް އުއްމީދު ކުރަނީ…" ޒައިކް އެވާހަކަތައް ދެއްކުމުން ޒީޝާން ވަރަށް ލަދުގަތެވެ. ޖަވާބުގައި އެއްޗެއް ބުނަން ނުކެރުނުތާނގައި އިސްއުފުލާ ބަލާލަންވެސް އޭނާއަކަށް ނުކެރުނެވެ.


Khamenei aa dhekolhah America in elhee moya fiyavalheh: Rouhani | Mihaaru\nޚާމަނާއީއާ ދެކޮޅަށް އެމެރިކާ އިން އެޅީ މޮޔަ ފިޔަވަޅެއް: ރޫހާނީ\n26 ޖޫން 2019 - 12:434comments\nއީރާނުގެ ރަސްމީ ޓީވީ މެދުވެރިކޮށް ދެއްވި ބަޔާނެއްގައި ރޫހާނީ ވިދާޅުވީ ޚާމަނާއީއާ ދެކޮޅަށް އެޅި ފިޔަވަޅުތައް ފެއިލްވާނެ ކަމަށެވެ. ސަބަބަކީ ޚާމަނާއީ އަކީ ގައުމުން ބޭރުގައި އެއްވެސް މުދަލެއް ހުރި ބޭފުޅެއް ނޫން ކަމަށެވެ.\nޚާމަނާއީ އަކީ ވޭތުވެދިޔަ 30 އަހަރު ތެރޭ ގައުމުން ބޭރަށް ވަޑައިގެންނެވި ބޭފުޅެއް ނޫނެވެ. ޚާމަނާއީ އެންމެ ފަހުން ގައުމުން ބޭރަށް ވަޑައިގެންނެވީ ރަސްމީ ދަތުރުފުޅެއްގައި 1989 ވަނަ އަހަރު ޗައިނާ އަށެވެ.\nއެމެރިކާގެ ރައީސް ޑޮނަލްޑް ޓްރަމްޕް ވިދާޅުވެފައި ވަނީ އެމެރިކާއާ ދެކޮޅަށް އީރާނުން ދާދި ފަހުން ހިންގި ހުރިހާ ކަމެއްގައި ރޫހީ ލީޑަރު ޚާމަނާއީ އާއި އެމަނިކުފާނުގެ އަރިސް ބޭފުޅުން ޒިންމާ އުފުލަން ޖެހޭނެ ކަމަށެވެ. އެމެރިކާގެ ފިޔަވަޅުތަކުގެ ތެރޭގައި ސިފައިންގެ އިސް ފަރާތްތަކުގެ އިތުރުން ޚާމަނާއީ އާއި އެމަނިކުފާނުގެ އަރިސް ބޭފުޅުންނަށް އެމެރިކާގެ ބާރު ހިނގާ އެއްވެސް އިދާރާއަކުން މާލީ މަންފާއެއް ހޯދުން ހުއްޓުވުން ހިމެނެ އެވެ.\nރޫހާނީ ވިދާޅުވީ ޚާމަނާއީއާ ދެކޮޅަށް ފިޔަވަޅު އެޅުމަކީ އެމެރިކާ އިން ގޮތް ހުސްވެއްޖެކަން ޔަގީންވާ ކަމެއް ކަމަށެވެ.\nއީރާނުގެ ޚާރިޖީ ވަޒީރު ޖާވަދް ޒަރީފްއާ ދެކޮޅަށް ދަތިކުރުމުގެ ފިޔަވަޅު އަޅާނެ ކަމަށް ވެސް އެމެރިކާ އިން ވަނީ ބުނެފަ އެވެ.\nއީރާނުގެ ފޮރިން މިނިސްޓްރީން ބުނީ ރޫހީ ލީޑަރާއި ޚާރިޖީ ވަޒީރާ ދެކޮޅަށް ފިޔަވަޅު އެޅުމަކީ ޑިޕްލޮމެސީ އަށް އޮތް ދޮރު ބަންދު ކުރުން ކަމަށެވެ.


SunOnline: Emmenge kondugai ''Nuhaarts'' ge tote dhabas thah!\nޝަފްނާ ހުސައިން 01 Nov 2020, 10:23\nމަރްޔަމް ނުހާ، "ނުހާޓްސް" ތައްޔާރުކޮށްފައިވާ ފޮތި ދަބަސްތަކެއް\nކުޑައިރުން ފެށިގެން ވެސް މަރްޔަމް ނުހާ އުޅެމުން އައީ ކުރެހުމާއި ކުލަ ޖެއްސުމާއި ފެން ކުލައިގެ ދުނިޔެއެއްގަ އެވެ. ސިކުނޑި އެނބުރެމުން ދިޔައީ ރީތި މަންޑާލާތަކުގެ ވަށައިގެންނެވެ. ފޮތްތަކުގެ ގަނޑުތަކަށް ކުލަ ފޭދެމުން ދިޔައީ ރީތި މާތަކުގެ ސިފައިގަ އެވެ.\nކުރެހުމުގެ ފަންނަށް ނުހާ ކިތަންމެ ހުނަރުވެރި ނަމަވެސް، ވަރަށް ފަހަކާ ޖެހެންދެން އެކަން އޮތީ ހޮބީއެއްގެ ގޮތުގަ އެވެ. ނުހާ ކުރަހަމުން ދިޔައީ ހުސް ވަގުތުތަކުގައި އަމިއްލަ ހިތްހަމަޖައްސާލުމަށެވެ. އިންސްޓަގްރާމް ޕޭޖެއް ހަދައިގެން ދުނިޔެއަށް އޭނާގެ ހުނަރު ދައްކަމުން ދިޔަ އެވެ.\nނަމަވެސް އެކަން ބަދަލުވެގެން ދިޔައީ ކޮވިޑް19 އާއެކު މާލެ ސަރަހައްދު ލޮކްޑައުން ކުރުމާ ގުޅިގެންނެވެ. ލޮކްޑައުންވެ ގޭބަންދުގައި އިންނަން ޖެހުމުން، ކުރެހުން އިތުރުވެ، ހޮބީއަކަށް ވުރެ އޭނާއަށް ލިބިފައިވާ ހުނަރު ބޭނުންކުރަން ވިސްނުނީ އެވެ.\n"އަބަދު ގޭގަ އިންނަން ވީމަ ފޫހިވީ. ދެން ހިތަށް އެރީ މިކަން ކުޑަކޮށް ފުޅާކޮށްލާފަ ވިޔަފާރިއެއް ގޮތަށް ފަށަން. އަދި ދެ މަސް މިވީ ވިޔަފާރިއެއް ގޮތަށް މިކަން ކުރަން ފެށިތާ،" ނުހާ ކިޔައިދިނެވެ.\nނުހާގެ ޑިޒައިންތަކެއް ---\nއެ ހިޔާލާއެކު އުފެދިގެން އައީ "ނުހާޓްސް" އެވެ. ނުހާޓްސްގެ ދަށުން އޭނާގެ ސިކުނޑީގައި އުފެދޭ ކުރެހުންތައް ބޮޑުވެ ފައްކާވެ އެންމެ ފަހުން ފޮތުގެ ބަދަލުގައި ދެން އުފެދެން ފެށީ ޓޯޓް ދަބަސްތަކެވެ. ރީތި ކުރެހުންތަކުގެ ޓޯޓްގެ އިތުރުން އަރަބި އަކުރުގެ ކަވި އަތުލިޔުންތަކާއި ކެންވަސްތައް ވެސް އޭނާގެ މަދެއް ނޫނެވެ.\nނުހާޓްސްގެ ސޯޝަލް މީޑިއާ ޕޭޖުތަކުން އޭނާގެ ހުނަރުވެރިކަން ނިކަން ރަނގަޅަށް ވެސް ފެނެ އެވެ. އޭނާގެ ކޮންމެ އުފެއްދުމަކީ ވެސް 100 ޕަސެންޓު އަމިއްލަ މަސައްކަތެވެ. ދަބަސްތައް ފަހަނީ އަމިއްލައަށެވެ. ދަބަސްތައް ޑިޒައިން ކުރަނީ އަމިއްލައަށެވެ. މުޅިން ވެސް 'ހޭންޑް ޕެއިންޓެޑް' އުފެއްދުންތަކެވެ.\nނުހާ ބުނި ގޮތުގައި ވިޔަފާރި ފެށިތާ ދެ މަސް ދުވަހުގެ ތެރޭގައި މިހާރު 60 އާ ގާތްކުރާ އަދަދަކަށް ދަބަސް ވިއްކިއްޖެ އެވެ. އަދި ގިނަ އަދަދެއްގެ ކެންވަސްތަކަށް ވެސް އޯޑަރު ލިބެ އެވެ.\n"ބައެއް ކަސްޓަމަރުން ފޮނުވާނެ އެމީހުން ބޭނުންވާ ޑިޒައިން. އެކަމަކު އަޅުގަނޑު ބުނަން ސީދާ އެގޮތަށް ނުހެދިދާނެ އޭ. ދެން އަޅުގަނޑު ކޮންމެ ޑިޒައިން އަކަށް ވެސް އަޅުގަނޑުގެ އަމިއްލަ ޓަޗް ގެންނަން. އެ ހުރިހާ ވާހަކައެއް ބުނެދީ ކަސްޓަމަރުންގެ އެޕްރޫވަލް އާއެކު މަސައްކަތް ފަށަނީ،" ނުހާ ބުންޏެވެ.\nމަރްޔަމް ނުހާ، "ނުހާޓްސް" ތައްޔާރުކޮށްފައިވާ ފޮތި ދަބަސްތަކެއް. އޭނާއަށް އެންމެ ކަމުދަނީ ކުދި މާތަކެއް ޖަހާފައިވާ ދަބަސް (ކ)\nނުހާ ބުނި ގޮތުން، މާ އުނދަގޫ ޑިޒައިނެއް ނޫން ނަމަ ދެ ދުވަސް ތެރޭގައި މަސައްކަތް ނިންމާލެވޭނެ އެވެ. އުނދަގޫ ޑިޒައިނެއް ނަމަވެސް ގިނަވެގެން ފަސް ދުވަހުގެ ތެރޭގައި މަސައްކަތް ނިންމާލެވެ އެވެ.\nމިހާތަނަށް ޑިޒައިންކުރި ދަބަސްތަކުގެ ތެރެއިން ނުހާ އެންމެ ހިތްހަމަޖެހެނީ ކުދި މާތަކަކާއެކު ކުރި ވަރަށް މިނިމަލް ޑިޒައިނެކެވެ. ނަމަވެސް އެންމެ ގިނަ ކަސްޓަމަރުންނަށް ކަމުދިޔައީ ހެރީ ޕޮޓާ ތީމްގެ ދަބަހެކެވެ. ފިރިމީހާގެ އެހީތެރިކަމާއެކު އަރަބި ލެޓަރިން ދަސްކޮށްގެން ދަބަސްތަކާއި ކެންވަސް ތަކުގައި އޭނާ ކޮށްފައިވާ ޑިޒައިންތައް ފުރިހަމަ އެވެ.\nމަރްޔަމް ނުހާ، "ނުހާޓްސް" ތައްޔާރުކޮށްފައިވާ ދަބަސްތަކުގެ ތެރެއިން ކަސްޓަމަރުންނަށް އެންމެ ކަމުދިޔަ އެއް ޑިޒައިން\nތިން ކުދިން ގޮވައިގެން މިހާ ވަގުތު ހޭދަވާ މަސައްކަތެއް ކުރުމުގައި ދަތިތަކެއް ހުރި ނަމަވެސް ރޭގަނޑުގެ ނިދި ނަގާލާފައި ނުހާ މިހާރު މަަސައްކަތް ކުރަމުން އަންނަނީ އޭނާގެ ވިޔަފާރި ފުޅާކޮށް، އެންމެންނަށް އެނގޭ ބްރޭންޑަކަށް "ނުހާޓްސް" ހެދުމަށެވެ.\nފާއިތުވި ދެ މަހުގެ ތެރޭގައި ނުހާއަށް ވަނީ މި މަސައްކަތުން ރަނގަޅު ފައިދާއެއް ލިބިފަ އެވެ. އެހެންކަމުން ކުރިއަށް އޮތް ތަނުގައި ވެސް ވިޔަފާރި ރަނގަޅުވާނެ ކަމުގެ އުންމީދާއެކު ނުހާ މިހާރު ވިސްނަނީ ބްރޭންޑް އިތުރަށް ވަރުގަދަ ކުރުމަށެވެ.\n"މާލެ އިން ވަރަށް އުނދަގޫ ބޭނުންވާ އެއްޗެހި ހޯދަން. ދެން މިހާރު ދަބަސް ފަހަން މި ބޭނުންކުރާ ފޮތި ވެސް އަސްލު އެހާ ހިތްހަމައެއް ނުޖެހޭ. އެހެންވެ މިހާރު މި ވިސްނަނީ ބޭރުން މެޓީރިއަލް ގެނެސްގެން މަސައްކަތް ކުރަން. ދަބަސް ޑިޒައިން ކުރާ ވަރަށް ގިނަ ކުދިން އުޅޭ ރާއްޖޭގައި. އަޅުގަނޑަށް އެނގޭ އެކުދިންނަށް ވެސް އުނދަގޫ ވާނެ ކަން އެއްޗެހި ހޯދަން. އެހެންވެ އެބަ ވިސްނަން މެޓީރިއަލް ވިއްކަން ފަށަން ވެސް،" ނުހާ ބުންޏެވެ.\nހަމައެއާއެކު، ހަމައެކަނި ޓޯޓް ދަބަހުގެ ބަދަލުގައި އެހެން ޑިޒައިންތަކުގެ ދަބަސް ޑިޒައިން ކުރުމަށް ވެސް ނުހާ މިހާރު އަންނަނީ ތައްޔާރުވަމުންނެވެ. އަދި ޕްލާސްޓިކް މަދުކުރަން ކުރާ މަސައްކަތަށް އެހީވުމަށް، ވިޔަފާރި ކުރަން ހާއްސަ ބާޒާރު ކޮތަޅު ހެދުމަށް ވެސް އަންނަނީ ވިސްނަމުންނެވެ.\nނުހާ އަންނަނީ އަރަބި ލެޓަރިން ފަރިތަކުރަމުން ---\nނުހާ ފަދައިން މިފަދަ މަސައްކަތް ކުރާ ކުޅަދާނެ، ހުނަރުވެރި އެތައް އާޓިސްޓުން އެބަ އުޅެއެވެ. އެހެންކަމުން މަސައްކަތުގައި ހިފަހައްޓާލުމަކީ ޗެލެންޖަކަށް ވާނެކަން ނުހާ ވެސް ގަބޫލުކުރެ އެވެ.\n"އަޅުގަނޑު ގަބޫލުކުރަނީ އަޅުގަނޑުގެ ތަފާތު ވެރައިޓީތަކެއް އެބަ ހުއްޓޭ. އެހެންވީމަ އެއީ އަޅުގަނޑަށް ލިބޭ އެޑްވާންޓޭޖެއް ގޮތަށް ދެކެނީ،" ނުހާ ބުންޏެވެ.\nފިރިމީހާ އާއި އެކުވެރިން އަދި ކަސްޓަމަރުންގެ ފަރާތުން ލިބޭ ސަޕޯޓަކީ ނުހާއަށް މިކަމުގައި ކުރިއަށް ދިއުމަށް އޮތް އެންމެ ބޮޑު ހިތްވަރެވެ. މިހާތަނަށް ނުހާއަށް ކަސްޓަމަރެއްގެ ފަރާތުން ގޯސް ކޮމެންޓެއް ލިބިފައި ނުވާއިރު، ނުހާ އުންމީދު ކުރަނީ ކުރިއަށް އޮތް ތަނުގައި ވެސް ކަސްޓަމަރުން ހިތްހަމަޖައްސައިދީގެން އޭނާގެ ހުނަރު ތަރައްގީ ކުރުމަށެވެ.\nމަރްޔަމް ނުހާ، "ނުހާޓްސް" ގެ މަސައްކަތެއް ---\nހުވަފެނަކީ ލޮކްޑައުންގައި ގޭބަންދުވުމުގެ ސަބަބުން ފެށުނު މަސައްކަތް، ގޭގެ އޮޅިގަނޑުން ބޭރަށް ނެރެ، އެންމެ ކުޑައިރުން ފެށިގެން ނުހާ އުޅެމުން ދިޔަ ކުލަ ދުނިޔެއަށް އެންމެން ވެއްދުމެވެ. މަގުމަތިން ހިނގާފައި ދާއިރު "ނުހާޓްސް"ގެ ލޭބަލް ޖެހި ދަބަސްތައް އެންމެންގެ އަތުން ފެނުމަކީ އޭނާގެ އުންމީދެވެ.


Mihaaru mask naalhaa beyru thereygai ulhey meehun ginakan faahaga...\nރައްކާތެރިކަމުގެ ފިޔަވަޅުތަކަށް ފަރުވާ ކުޑަކޮށްގެން ނުވާނެ\nމާސްކް ނާޅާ މިހެން އުޅޭ ކަމަށްވާނަމަ ބަލި ފެތުރުމުގެ ފުރުސަތު ބޮޑު\nކޮންމެ މީހަކަށް ވެސް ބަލި ޖެހުމުގެ ފުރުސަތު އެބަ އޮތް\nކ. މާލެ |5ޖުލައި 2020 | އާދީއްތަ 03:54 | 2,785\nއެޗްޕީއޭގެ ޑރ.ނަޒްލާ ރަފީގު ވާހަކަދައްކަވަނީ - ރައީސް އޮފީސް\nކޮވިޑް-19ން ރައްކާތެރިވުމަށް އެންމެ މުހިންމު ކަމަކީ މާސްކް އެޅުން ނަމަވެސް މިހާރު މާސްކް ނާޅާ ބޭރު ތެރޭގައި އުޅޭ މީހުން ގިނަކަން ފާހަގަކުރެވޭ ކަމަށް ހެލްތް ޕްރޮޓެކްސަން އެޖެންސީ (އެޗްޕީއޭ) ގެ ޑރ. ނަޒްލާ ރަފީގު ވިދާޅުވެއްޖެއެވެ.\nހޮނިހިރު ދުވަހުގެ ރޭ އެޗްއީއޯސީގައި ބޭއްވި ނޫސްވެރިންގެ ބައްދަލުވުމުގައި ޑރ. ނަޒްލާ ވިދާޅުވީ ލުއިތަކެއް ދިން ނަމަވެސް މިބަލިން އެއްކޮށް ސަލާމަތްނުވާ ކަމަށާއި، ރައްކާތެރިކަމުގެ ފިޔަވަޅުތަކަށް ފަރުވާ ކުޑަކޮށްގެން ނުވާނެ ކަމަށެވެ.\nރައްކާތެރިކަމުގެ ފިޔަވަޅުތައް އެޅުމަށް ތަކުރާރުކޮށް އިލްތިމާސްކުރެވޭކަން ފާހަގަކުރައްވައި ޑރ. ނަޒްލާ ވިދާޅުވީ މާސްކް އުޅުމާއި ގައިދުރުކަން ބެހެއްޓުމާއި ގިނަ ގިނައިން އަތް ސާފުކުރުމާއި އަދި އެއްވެސް ބަލީގެ އަލާމާތެއް ހުރިނަމަ ބޭރަށް ނުނިކުމެ އަވަހަށް ފުލޫ ކްލިނިކަށް ދައްކައިގެން ސާންޕަލް ނެގުން މުހިންމު ކަމަށެވެ.\nނަމަވެސް ވޭތުވެދިޔަ ދެތިން ދުވަހެއްގެ ތެރޭގައި މާސްކު އެޅުން ކުރިއަށްވުރެ މަދުވާކަން ފާހަގަކުރެވިފައިވާ ކަމަށާއި، މާސްކް ނާޅާ މިހެން އުޅޭ ކަމަށްވާނަމަ ބަލި ފެތުރުމުގެ ފުރުސަތު ބޮޑު ކަމަށް ވިދާޅުވިއެވެ.\n''އެނގިވަޑައިގަންނަވާނެ މިބައްޔަކީ ހަމަ އަޅުގަނޑުމެންގެ ތެރޭގައި އުޅޭހާ ހިނދަކު ހަމަ ކޮންމެ ވަގުތަކު ފެތުރުމުގެ ފުރުސަތު އޮތް ބައްޔެއް. އެހެންވީމަ ޚާއްސަކޮށް ސްކޫލުތައް ހުޅުވިފައި އޮތުމާއި، މާދަމާއިން ފެށިގެން ސަރުކާރުގެ އޮފީސްތައް ފެށުމާއެކު ހަމަ ހުރިހާ ބޭފުޅުން ވެސް ހަމަ ރައްކާތެރިކަމުގެ ފިޔަވަޅުތައް އަޅުއްވައިގެން ބޭރަށް ނުކުންނެވުމަކީ ވަރަށް ވަރަށް މުހިންމު ކަމެއް. ކޮންމެ ރެއަކު އަޅުގަނޑުމެން ދައްކާ ވާހަކަ މިއީ.''\n~ އެޗްޕީއޭގެ ޑރ.ނަޒްލާ ރަފީގު\nޑރ. ނަޒްލާ ވިދާޅުވީ ނޭވާލާ ނިޒާމުގެ ޒަރިއްޔާއިން ފެތުރޭ ބައްޔަކަށްވާތީ ކޮންމެ މީހަކަށް ވެސް ބަލި ޖެހުމުގެ ފުރުސަތު އެބަ އޮތް ކަމަށެވެ. ނަމަވެސް ރައްކާތެރިކަމުގެ ފިޔަވަޅު އަޅައިފިނަމަ ބަލި ނުޖެހި، ސަލާމާތްވުމުގެ ފުރުސަތު ބޮޑުކަން ފާހަގަކުރެއްވިއެވެ.


TV aai internet nulibey kudhin hoadhanee | Mihaaru\nއެޑިއުކޭޝަން މިނިސްޓާ އައިޝަތު އަލީ\nޓީވީ އާއި އިންޓަނެޓް ނުލިބޭ ކުދިން ހޯދަނީ\n16 މާޗް 2020 - 14:31 11 comments\nހަލުވިކަމާ އެކު ފެތުރެމުންދާ ކޮވިޑް-19 ގެ ސަބަބުން ސްކޫލުތަކާއި ޔުނިވާސިޓީތައް ވަކި މުއްދަތަކަށް ބަންދުކޮށް އޮންލައިން އަދި ބްރޯޑްކާސްޓަރުން މެދުވެރިކޮށް ކިޔަވައިދޭން ފަށާފައިވާތީ، ޓީވީ އާއި އިންޓަނެޓުގެ ޚިދުމަތް ލިބެން ނެތް ކުދިން ދެނެގަތުމުގެ މަސައްކަތް އެޑިއުކޭޝަނުން ފަށައިފި އެވެ.\nކޮވިޑް-19 އާ ގުޅިގެން ސްކޫލްތައް އެއް ހަފްތާގެ މުއްދަތަކަށް ބަންދުކޮށްފައިވާއިރު ކުރިއަށް އޮތްތަނުގައި ރާއްޖޭގެ ހާލަތު އޮންނަ ގޮތަކަށް ބަލާފައި ސްކޫލްތައް ނުހުޅުވި އިތުރަށް ލަސްވެދާނެ ހާލަތަކަށް އެޑިއުކޭޝަނުން އަންނަނީ ތައްޔާރުވަމުންނެވެ.\nއަދި ކިިިޔެވުން މެދުކެނޑުނަ ނުދީ ކުރިއަށް ގެންދިއުމަށް އޮންލައިންކޮށް ކިޔަވައިދޭން އިއްޔެއިން ފެށިގެން ފަށާފައިވާއިރު މިކަމާ ގުޅުގެން އާންމުންގެ ގިނަ ޝަކުވާތަކެއް ވަނީ ފެންމަތިވެފަ އެވެ. އެގޮތުން ބައެއް ރަށްރަށުގައި އިންޓަނެޓުގެ ޚިދުމަތް ދަތިވުމާއި ހުރިހާ ގެއަކީ ކިޔެވޭނެ މާހައުލެއްގައި ޓީވީ ބެލޭނޭ ފަދަ ގެއަކަށް ނުވާނެ ކަމުގެ ގިނަ ޝަކުވާތަކެއް ފެންމަތިވެގެން ދިޔަ އެވެ.\nކޮވިޑް-19އާ ގުޅިގެން ބާއްވަމުންދާ ނޫސްވެރިންގެ ބައްދަލުވުމުގައި ވާހަކަ ދައްކަވަމުން ރައީސް އޮފީހުގެ އަންޑަ ސެކެޓްރީ މަބްރޫކް އަޒީޒް ވަނީ މި ހުރިހާ މައްސަލަތަކަކަށް އެޑިއުކޭޝަނުން ހައްލު ހޯދައިދޭނެކަމުގެ ޔަގީންކަން ދެއްވައިފަ އެވެ.\nމަބްރޫކް ވިދާޅުވީ މި ޝަކުވާތަކާ ގުޅިގެން އެޑިއުކޭޝަން މިނިސްޓްރީއާ މަޝްވަރާކޮށްފައިވާ ކަމަށެވެ. އަދި އިންޓަނެޓާއި ޓީވީ ނެތުން ފަދަ ދަތިތައް ކުރިމަތިވެފައިވާ ކުދިން ދެނެގަތުމަށް ހުރިހާ ސްކޫލްތަކަށް މިނިސްޓްރީން އަންގާފައިވާ ކަމަށް ވެސް މަބްރޫކް ވިދާޅުވި އެވެ.\nއަދި އެކަންކަމަށް ކޮންމެވެސް ކަހަލަ އިންތިޒާމުތަކެއް ރާވާނެ ކަމުގެ ޔަގީންކަން އެޑިއުކޭޝަން މިނިސްޓްރީން ދީފައިވާ ކަމަށް ވެސް މަބްރޫކް ވަނީ ވިދާޅުވެފަ އެވެ.\nއެޑިއުކޭޝަނުން ބުނީ ޓީވީގެ އިތުރުން ރޭޑިއޯ މެދުވެރިކޮށް ވެސް ފިލާވަޅުތައް ގެނެސްދިނުމަށް މަސައްކަތް ކުރަމުން އަންނަ ކަމަށެވެ. އަދި އޮންލައިންކޮށް ކްލާސްތައް ގެނެސްދިނުމާ ގުޅޭގޮތުން ދިރާގާއި އުރީދޫއާ މަޝްވަރާ ވެސް ކޮށްފައިވާ ކަމަށް އެޑިއުކޭޝަނުން ވަނީ ބުނެފަ އެވެ.\nއޮންލައިން ޕްލެޓްފޯމްތަކާއި ޓީވީ މެދުުވެރިކޮށް ކިޔަވައިދޭން ފަށާފައި ވަނީ އިއްޔެ އެވެ. އެގޮތުން ޔެސް ޓީވީ މެދުވެރިކޮށް ގްރޭޑް 10ގެ ދަރިވަރުންނަށް ޓެލެކިލާސް ނަގައިދޭން ފަށާފައިވާއިރު، މާދަމާ އިން ފެށިގެން އޭއެސް ލެވަލް ދަރިވަރުންނަށް ވީޓީވީ މެދުވެރިކޮށް ކިޔަވައިދޭން ފަށާނެ ކަމަށް އެޑިއުކޭޝަނުން ވަނީ ބުނެފަ އެވެ.\nއިތުރު ލިޔުންތައް ތައުލީމް އެޑިއުކޭޝަން މިނިސްޓްރީ މުހައްމަދު މަބްރޫކް އަޒީޒް (ރައީސް އޮފީސް)


24 ޖޫން 2020 - 07:59 21 comments\n"ކަލޭ ދެން އަސްލު ވެސް އިސްލާން ދީން ގަބޫލުކުރީތަ؟" އަނިލް ވާހަކަ ކުރުކޮށްލިއެވެ.\nއެ ސުވާލުގެ ޖަވާބު ވަގުތުން ދިން ނަމަ އަނިލްއަށް ގަބޫލުކުރަން ތަންކޮޅެއް ފަސޭހަވީހެވެ. އެކަމަކު "ހަނާ" އެތައް އިރަކު ވިސްނި ކަހަލައެވެ. ޖިންނިސައިތާނުން އިސްލާންވުމަކީ އާންމު ކަމެކެވެ. ހުރިހާ ވެސް މައްސަލައަކީ ދޮގުހަދަން އެ މަހުލޫގުން ދެވިހިފައިފައި ހުންނަ ކަމެވެ. ތެދަށް ބުނެގެން ފުރާނަ ސަލާމަތްކުރެވެން އޮތަސް ދޮގުހަދައިގެން މަރުވާ ފަހަރު މަދެއް ނޫނެވެ. އަނިލްއަށް އެ ހުރިހާ ކަމެއް ވަނީ ފެނިފައެވެ.\n"އާނ!" ހަނާ ބުންޏެވެ. "އެކަމަކު ކަލޭ ހިއެއް ނުވޭ ގަބޫލުކުރާނެ ހެނެއް."\n"ހަނާ" ބުނީ ތެދެކެވެ. އަނިލް އެ ވާހަކަ ގަބޫލެއް ނުކުރެއެވެ. ހަގީގަތް ހޯދުމަށް ޓަކައި އަނިލް ޖެހުނީ ބުއްދީގެ ބޭނުންކުރާށެވެ. ޖިންނީންގެ ކުލައަކީ ރަތްކުލަ ކަމަށް ބައެއް މީހުން ހީކުރިޔަސް، ޖިންނީންގެ އާންމު ކުލައަކީ ކަޅުކުލައެވެ. ޖިންނީން އުފައްދަވައިފައި ވަނީ ދުން ނާރާ އަލިފާނުގެ އެންމެ މަތީ ފަށަލައިންނެވެ. ރަތްކުލައާއި، ފެހިކުލައާއި، ނޫކުލައާއި، އޮރެންޖުކުލައާއި ރީނދޫކުލަ ވެސް އެ ފަށަލައިގައި ހިމެނެއެވެ. އާންމުކޮށް ނުފެންނަ އެތައް ކުލައެއް ވެސް ހިމެނެއެވެ. ވީމާ، އެކި ކުލަކުލައިގެ ޖިންނީން އުޅެއެވެ. ހުދުކުލައަކީ މުސްލިމް ޖިންނީންގެ ކުލައެކެވެ. ޖިންނިސައިތާނުން އިސްލާން ވުމުން އޭގެ ކުލަ ހުދުކުލައަށް ބަދަލުވާނެއެވެ.\n"ކަލޭ މިހާރު ހުރީ ކޮން ކުލައެއްގަ؟" އަނިލް ސުވާލުކުރިއެވެ.\n"އަހަރެން ހުދޭ ބުނެފިއްޔާ ކަލޭ ބުނާނެ ދޮގޭ ތި ހަދަނީ،" ޖަވާބުގައި ހަނާ ބުންޏެވެ. "އެހެންވީމަ ދެން ކަލޭ ބަލާ ގޮތަކަށް ބަލާބަލަ!"\n"ހަނާ" ދޮގުހަދަންޏާ ހަދާނީ ފިލައި ރައްކާވުމަށް ޓަކައެވެ. އެހެން ފަހަރަކުން އަލުން އައިސް ހަނާއަށް ގޯނާކުރުމަށް ޓަކައެވެ. ދެން އަޔަސް އަނިލް އަތްދަށަކުން އޭނަ އަކަށް ސަލާމަތެއް ނުވެވޭނެއެވެ. އެ ޔަގީންކަން އޮތުމުން އަނިލް ގަސްތުކުރީ އެ ހިސާބުން ނިންމައިލާށެވެ.\n"އެހެންވިއްޔާ މައްސަލައެއް ނެތް،" އަނިލް ވަރަށް ހަމަޖެހިލައިފައި ބުންޏެވެ. "ދެން ދޭ ކަލޭ!"\nއެ ގޮތެއް ހަނާ އަކަށް ކަމަކުނުދިޔައެވެ. ކޮންމެވެސް ސަބަބަކާ ހުރެ ހަނާ ދޫކޮށްލާކަށް އޭނަ ބޭނުމެއް ނުވިއެވެ.\n"އަހަރެން ބުނީމެއްނު ކުޑަ ދުވަސްކޮޅަކު އަހަރެން ބަހައްޓަބަލާށޭ!" ހަނާގެ އެހީގައި އޭނަ އެދުނެވެ. "އަހަރެން ހަނާ އަކަށް އެއްވެސް އުނދަގުލެއް ނުކުރާނަން. އަހަރެން ހުރި ކަމެއް އޭނަ އަކަށް ނުވެސް އެނގޭނެ."\n"ދެން ކީއްކުރަންހޭ ކަލޭ ހުންނަން ތި އުޅެނީ؟" އަނިލް ހިތްހަމަނުޖެހިފައި ބުންޏެވެ. "އިންސާނަކު މަގުފުރެއްދުން ނޫން ކަމެއް ޖިންނިސައިތާނުން ނުކުރާނެ. މަ ދަންނަމޭ އެ ކަން. ކަލެއަކަށް މަޑެއް ނުކުރެވޭނެ! ތި އުޅެނީ ހަނާއަށް ވަސްވާސްދީގެން ކަލޭ ލައްވާ ކަންތަކު ކިޔުއްވައިގެން ހަނާ މަގުފުރައްދަންތަ؟ ޤުރުއާނުގަ ކަނޑައެޅިގެން އަންގަވާފަ އޮންނާނެ އިންސީންގެ ތެރެއިން ފިރިހެންބަޔަކު، ޖިންނީންގެ ތެރެއިން ފިރިހެންބަޔެއްގެ ކިބައިން ރައްކާތެރިކަމަށް އެދޭކަމުގައިވިއޭ. އެކަމުގެ ސަބަބުން ޖިންނީންނަށް އިންސީން ކާފަރު ކަމާއި ބޮޑާކަން އިތުރުކުރިޔޭ. އަހަރެން ކިހިނެއް ކަލެއަށް އެ ފުރުސަތު ދޭނީ؟"\n"ޤުރުއާނުގަ ހުންނަ އެއްޗެހި ކަލޭމެން ގަބޫލުކުރަންތަ؟" ހައިރާންވެފައި ހަނާ ސުވާލުކުރިއެވެ.\n"ހަނާ" ބުނީ އިސްލާން ޖިންނިއަކު ބުނާ ކަހަލަ އެއްޗެއް ނޫނެވެ. އަނިލް ވިސްނައިލިއެވެ. ދީޕޫއަށް ދީން ރަނގަޅަށް ނޭނގެނީ ހެއްޔެވެ؟\n"ބަލަ އިސްލާންދީނަކީ ހައްގު ދީން،" އަނިލް ތަފުސީލުކޮށް ކިޔައިދިނެވެ. "ﷲ ގެ ޙަޟުރަތުގަ ގަބޫލުކުރެވޭ ހަމަ އެކަނި ދީނަކީ ވެސް އިސްލާންދީން. އަހަރުމެންގެ ނަބިއްޔާއަކީ އެކަލާނގެ އަޅާ އަދި ރަސޫލާ. އެކަލާނގެއަކީ އެއްކައުވަންތަ އިލާހު. ޤުރުއާނަކީ އެކަލޭގެފާނުންގެ މައްޗަށް ބާއްވައިލެއްވި ފޮތް. އަހަރުމެންނާ ކަލޭމެން ވެސް އުޅެންވީ އެ ފޮތުގަ އެންގެވި ގޮތަށް. އަހަރެން ޖެހޭ އެ ފޮތް ގަބޫލުކުރަން. ކަލޭ ވެސް ޖެހޭނެ ގަބޫލުކުރަން."\n"އެކަމަކު ކަލޭމެންގެ ތެރޭގަ އުޅޭ ގަބޫލުނުކުރާ މީހުން ބައިވަރު،" ދީޕޫ ވަރަށް ޔަގީންކަމާ އެކުގައި ބުންޏެވެ. "އަހަންނަށް އެނގޭ!"\nކޮންމެ މަގުސަދެއްގައި ދީޕޫ އެހެން ބުނި ނަމަވެސް އެއީ ތެދެކެވެ. އިސްލާންދީން ގަބޫލުނުކުރާ މީހުންނާއި، އެއްވެސް ދީނެއް ގަބޫލުނުކުރާ ދިވެހިން މަދެއް ނޫނެވެ. ހިތި ހަގީގަތަކީ އެއީއެވެ. އިސްލާންދީނަށް ފުރައްސާރަ ކުރުމާއި، ނަބިއްޔާގެ ސުންނަތަށް މަލާމާތްކުރުން އާންމު ވެއްޖެއެވެ. ވީހާ ވެސް ފާޅުގައި އެ ކަން ކުރުމަކީ ފެޝަނަކަށް ވެއްޖެއެވެ.\n"ބަލަ ކަލޭމެންގެ ތެރޭގަ ވެސް އުޅެއެއްނު ޖާހިލުންނާ ގަމާރުން،" އަނިލް ވަގުތުން ޖަވާބުދިނެވެ. "އެކަމާ ކަލޭ ކީއްކުރާނީ؟ އެކަމަކު އަހަންނަށް މިހިރީ ރަނގަޅު މަގު ދައްކަވައިފަ. ކަލޭ ވެސް ތިހިރީ ތެދު މަގަށް އެނބުރި ރުޖޫއަވެފަ. އެއީ ކިހާ ބޮޑު އުފަލެއް."\nހަނާގެ މޫނުމައްޗަށް އުފާވެރި ހިނިތުންވުމެއް ވެރިވިއެވެ. އަނިލް އިނީ ވަރަށް ރަނގަޅަށް ބަލާށެވެ. "ހަނާ" ހިނިތުންވެލި ގޮތުން ހީވަނީ އެއީ ހިތުގެ އަޑިން ކުރެވުނު އިހުސާސެއް ހެންނެވެ.\n"އާނ! މިހާރު އެބަ ރަނގަޅުވޭ!" އަޑުވީއްލައި ހީނގެންފައި "ހަނާ" ބުންޏެވެ. "އިންސާނުންގެ ތެރޭގަ ވެސް ވިސްނޭ މީހުން އުޅޭތާ ދޯ! އަހަރެން ހީކުރީ އަހަރުމެންގެ ތެރޭގަ ކިޔާ ގޮތަށް، ކަލޭމެން އެންމެންނަކީ ވެސް ވަރަށް ނުލަފާ ބައެއް ކަމަށް. އެހެންވެ އަހަރެން ވެސް ފުރަތަމަ ޖެއްސުންކުރަން ވެގެން އުޅުނީ. އެކަމަކު ކަލޭ ކޮންމެވެސް ގޮތެއް ހަދައިގެން އަހަރެން އެކަނި ވިއްޔަ މި ތަނަށް ތި ގެނައީ."\n"ތި ބުނަނީ ކަލޭ އެކަންޏޭތަ މިތާ ހުރީ؟" އަނިލް ސުވާލުކުރިއެވެ. "ތީގެ މާނައަކީ އެ ގޭގަ ތިބި އެއްވެސް ބަޔަކަށް މި ތާކަށް ނާދެވުނޭ ދޯ؟"\nއަމިއްލަ ދުލުން ބޭޒާރުވުމުން އެއްޗެއް ނުބުނެ ހަނާ އޮތެވެ. ހީވާ ކަހަލައެވެ. އެ ސިއްރު ފަޅާއަރާކަށް ދީޕޫ ބޭނުމެއް ނޫނެވެ. އެހެންނަމަވެސް ދެން އިންކާރެއް ނުކުރިއެވެ.\n"އާނ!" ދީޕޫ އެއްބަސްވިއެވެ. "އެއިން އެކަކު ވެސް މި ތާކަށް ނައި. އަންނާށޭ ބުނީމަ ވެސް އަޅައެއްނުލި. އެއީ އަހަރުމެންގެ ތެރޭގަ އޮންނަ ކަމެއް. ނުދަންނަ ބަޔަކަށް އަޅައެއް ނުލާނެ. އެކަމަކު އެ ގޭގަ ތިބި ނަމަ ވަރަށް ފޯރިއަރުވާނެ. އަސްލު ބޭނުމަކީ އަހަރުމެންގެ މައްޗަށް ގަދަކުރުން. ލާހިކެއް ނޫން ގަދަވާކަށް. ކަލޭ މާ ގަދަ! އަހަންނަށް އެނގޭނެއްނު! އަހަރެން ހުންނަން ވިއްޔަ ދުރުދުރުން ބަލަން. ބަލަން ހުރެލާފަ އަހަރެން ދަނީ."\n"ދެން ކީއްކުރަން މިރޭ ތި އައީ؟" އަނިލް އެހިއެވެ.\n"އާނ! އެ ވާހަކަ އަދި ނުބުނެވޭ ދޯ؟" ލާނެތް ރާގެއްގައި ދީޕޫ ބުންޏެވެ. "އަސްލު ހަނާގެ ބަނޑުގަ ކުޑަ އެތިކޮޅެއް އަދި އެބަ އޮތް. ކަލޭ ދެން އޭތި ކޮންމެވެސް ގޮތަކުން ނަގުވާ!"\nއަނިލް ބޭނުންވި މައުލޫމާތު ލިބުނީ އެ ހިސާބުންނެވެ. ރުޤްޔާގެ އުނދަގޫ ކަމަކީ އެއީއެވެ. ބޭކާރު އެތައް ވާހަކައެއް ދައްކައިގެން މެނުވީ ބޭނުންވާ މަގުސަދު ހާސިލެއް ނުވެއެވެ. ގަދަބާރުން ކަންކަން ކުރުވުމަކީ އެންމެ ފަހު ހަތިޔާރެވެ.\n"އަހަރެން ކިހިނެއް ނަގަނީ؟ ކަލޭ އޭތި ނެގީމަ ނިމުނީނު! މާ ސަޅިއެއްނު! ނަގާ ގޮތަށް މީގެ ތެރެއަށް ވައްޓާލާ!" ކައިރީގައި ހުރި ޕުލާސްޓިކު ތަށި ދައްކައިލަމުން އަނިލް ބުންޏެވެ. "ހެޔޮކަމެއް ވެސް ކޮށްދެވުނީނު!"\n"އޭރުން ވާނީ އަހަރެން އޭތިކޮޅު ނެގީ ކަމަކަށްނު!" ނަގާކަށް ދީޕޫ އެއްބަހެއް ނުވިއެވެ. "ކަލޭ ދެން ހަނާއަށް ތި ދޭ އެއްޗެއް ބޯންދީގެން އެ ކަންތައް ކޮށްލަބަލަ! އަހަރެން ދެން މި ދަނީ."\nހަނާގެ ހަށިގަނޑަށް ގެނައި ހަރަކާތަކުން ހަނާއަށް ހަމަޖެހުމުގެ ނޭވައެއް ލެވުނުކަން އެންމެނަށް ވެސް އެނގުނެވެ. އިރުކޮޅަކުން ހަނާ ލޯ ހުޅުވައިލިއެވެ.\n"އަހަންނަށް ނިދުނީތަ؟" ހަނާ އެހިއެވެ. "ހާދަ ބަނޑުހައި ވެއްޖޭ! ހިނގާބަލަ ކާން!"\nގެއަށް ދިޔުމުގެ ކުރިން ކިރުތަށި ދޭން ބުނެފައި އަނިލްއާއި ނާހިދު ދިޔައީއެވެ. ކިރުތަށި ނުބޯން ހަނާ ވަރަށް މައްސަލަޖެއްސިއެވެ. މޭނުބައި ކުރާ ވާހަކަ ވެސް ބުންޏެވެ. އެހެނަސް ރިޒްވާން އެ ކަން ކުރިއެވެ. ރަނގަޅަށް ކިރުތަށި ހުސްނުވަނީސް ހޮޑުލިއެވެ. އޭގެ ތެރޭގައި ކަޅު އެތިކޮޅެއް އޮތްކަމެއް ރިޒްވާނުގެ ލޮލަކު އަޅައެއް ނުގަތެވެ.\nރިޒްވާން ގެއަށް އައީ ދަންވަރުއެވެ. ކާން ބޭނުމޭ ހަނާ ބުނި ނަމަވެސް ކާކަށް ނޫޅުނެވެ. ދިޔަ ގޮތަށް ގޮސް ކޮޓަރިއަށް ވަދެފައި، ފާހާނަޔަށް ވަދެފައި ނުކުމެގެން އައި ގޮތަށް އޮށޯތެވެ. އެ އޮށޯތް ގޮތަށް ހަނާ ނިދިއެވެ. ހެދުން ބަދަލެއް ނުކުރެއެވެ. ހަނާއަކީ ނިދާހެދުމުގައި ނޫނީ އެނދުގައި އޮށޯންނަ މީހެއް ނޫނެވެ. ރިޒްވާނަށް އެ ކަން ވަރަށް ފާހަގަކުރެވުނެވެ. ހިތުގައި ކުޑަ ޝައްކެއް އުފެދުނެވެ. އެނދުގައި އޮތީ ހަނާ ހެއްޔެވެ؟ ހަނާއަށް ބަލަހައްޓައިގެން އެނދު ކައިރީގައި އިރުކޮޅަކު ހުރެލައިފައި ރިޒްވާން ބޭރަށް ނުކުތްއިރު ޒާހިދާ އެކަނިމާއެކަނި ސޯފާގައި އިށީނދެލައިގެން އިނެވެ. އެއްވެސް ކަމެއް ނުކުރެއެވެ. ޓީވީ ހުރީ ނިއްވައިލައިފައެވެ. ގެއަށް ވަން އިރު ވެސް މަންމަ ސޯފާގައި އިން ހެއްޔެވެ؟ އަމިއްލަ ހިތާ ރިޒްވާން ސުވާލުކޮށްލިއެވެ.\n"ކިހިނެއްވެފަ މަންމަ އެކަނިމާ އެކަނި ތިއިންނަނީ؟" ސޯފާގައި އިށީންނަމުން ރިޒްވާން އެހިއެވެ.\nޒާހިދާ ޖަވާބެއް ނުދެއެވެ. އެ ވަގުތު ދޮރެއް ހުޅުވައިލި އަޑުއިވިގެން ރިޒްވާން ބަލައިލިއިރު ހަނާ ދޮރުމަތީގައި ހުއްޓެވެ. އޭނަގެ މޫނުމަތީގައި ނިދީގެ އެއްވެސް އަސަރެއް ނެތެވެ.\n"ރިޒޫ!" ވަރަށް ލޯބިން ހަނާ ގޮވައިލިއެވެ. "އައިސްބަލަ ކޮޓަރިއަށް!"\nހަނާގެ ރާގާއި މޫނަށް ޖައްސައިލި ވައްތަރު ހުރީ ރިޒްވާން ލަދުގަންނަ ކަހަލަ ގޮތަކަށެވެ. ރިޒްވާނަށް ބަލައިލެވުނީ މަންމަގެ މޫނަށެވެ. ޒާހިދާ ވެސް ހަނާއަށް ބަލައިލައިފައި ރިޒްވާނަށް ބަލައިލިއެވެ. ރިޒްވާން އިސްޖަހައިލިއެވެ. ހަނާ ދުވަހަކު ވެސް ރިޒްވާނަށް ރިޒޫއެއް ނުކިޔައެވެ. ގޮނޑިން ތެދުވަން ނުކެރިފައި ރިޒްވާން އިނެވެ. ވައްކަޅިން ހަނާއަށް ބަލަހައްޓައިގެންނެވެ.\n"ލޯބީ!" ރިޒްވާނާ ދިމާއަށް ހިނގައިގަންނަމުން، ނިކަން ތުއި އަޑަކުން ހަނާ ބުންޏެވެ. "އަޅެ ކޮޓަރިއަށް އާދެބާ!"\nލަދުން ވިރިގެން ފައިބާނެ ނަމަ ރިޒްވާން ވިރިގެން ފޭބީހެވެ. ނޭވާ ހިފާއްޓައިލައިގެން އިންދައި ހަނާ އައިސް ރިޒްވާން ކައިރިއަށް ހުއްޓުނެވެ. ރިޒްވާންގެ އަތުގައި ހިފިއެވެ.


Netanyahu ge siyasee kurimagu kanda alhaa inthibaabu fashaifi\nނަތަންޔާހޫގެ ސިޔާސީ ކުރިމަގު ކަނޑައަޅާ އިންތިހާބު ފަށައިފި\nއިޒްރޭލު ބޮޑު ވަޒީރު ބެންޖަމިން ނަތަންޔާހޫ\nއިޒްރޭލު ބޮޑު ބަޒީރު ބެންޖަމިން ނަތަންޔާހޫގެ ސިޔާސީ ކުރިމަގު ކަނޑައެޅުމުގެ ވޯޓު މިއަދު ނަގަން ފަށައިފި އެވެ.\nމިއީ ނަތަންޔާހޫގެ ސިޔާސީ ކުރިމަގު ކަނޑައެޅުމުގެ ގޮތުން ބާއްވާ ދެވަނަ އިންތިހާބެވެ. އެޕްރީލް މަހު ބޭއްވި އިންތިހާބުގައި ނަތަންޔާހޫއަށް މަޖިލިސް މެޖޯރިޓީ ލިބި ވަޑައިގެންނެވި ނަމަވެސް ކޯލިޝަން ސަރުކާރެއް އުފެއްދުމުގައި ނާކާމިޔާބުވުމުން ވަނީ އާ އިންތިހާބެއް ބާއްވަން އިއުލާން ކޮށްފަ އެވެ.\nއިޒްރޭލުގައި މިއަދު ފެށި އާންމު އިންތިހާބުގެ ހިޔާލު ހޯދުމުގެ ވޯޓުތަކުގެ ނަތިއްޖާ ދައްކާ ގޮތުން، ނަތަންޔާހޫގެ ކަނާތު ފިޔައިގެ ލިކޫޑް ޕާޓީ އާއި އެންމެ ވާދެވެރި \_ބުލޫ އެންޑް ވައިޓް ޕާޓީ ފެންނަނީ ވަރަށް ހަމަހަމަކޮށެވެ. ހިޔާލު ހޯދުމުގެ ވޯޓުތަށް ދައްކާގޮތުން އާންމު އިންތިހާބުގެ ނަތިއްޖާ އަނބުރާލެވެނީ އިޒްރޭލުގެ ކުދި ސިޔާސީ ޕާޓީތަކަށެވެ.\nއާންމު އިންތިހާބު ފަށާފައި މިވަނީ ކޮރަޕްޝަނުގެ ތަފާތު ތިން ތުހުމަތެއް ނަތަންޔާހޫއަށް ކުރެވި އެ މައްސަލަތަކުގެ ތަހުގީގު ވެސް ކުރިއަށް ދަނިކޮށެވެ. އަދި އިންތިހާބު ކާމިޔާބު ވެއްޖެނަމަ ހުޅަނގު އައްސޭރީގެ ޖޯޑަން ވެލީ އިޒްރޭލުގެ ބައެއްގެ ގޮތުގައި ހަމަޖައްސާނެ ކަމަށް ނަތަންޔާހޫ ވިދާޅުވުމުން، އިޒްރޭލު ގިނަ ބައެއްގެ ފާޑު ކިޔުން ނަތަންޔާހޫއަށް އަމާޒުވެފައި ވަނިކޮށެވެ.


Mahah Gohs Huri Meehaku Kulliakah Niyaavehje - Vaguthu\nރާއްޖޭގެ ހާލަތު ގޯސްވެ، ބިރުވެރިކަން ބޮޑުވެއްޖެ! -3ގަޑިއިރު ކުރިން\nމަހަށް ގޮސް ހުރި މީހަކު ކުއްލިއަކަށް ނިޔާވެއްޖެ\nމަހަށް ގޮސް އުޅުނު މީހަކުގެ މެއަށް ތަދެއް އަރައިގެން ހުޅުމާލޭ ހޮސްޕިޓަލަށް ގެނެސް ފަރުވާ ދެމުން ދަނިކޮށް ރޭ ނިޔާ ވެއްޖެއެވެ.\nހުޅުމާލެ ހޮސްޕިޓަލްގެ މީޑީއާ އޮފިޝަލް ވިދާޅުވީ އުމުރުން 49 އަހަރުގެ މީހެއް ނޭވާ ނުލެވި މެޔަށް ތަދެއް އަރައިގެން ރޭ 22:55 ހާއިރު އެ ހޮސްޕިޓަލަށް ގެނައި ކަމަށެވެ. އޭނާ ނިޔާވީ ރޭ 23:55 ހާއިރު ކަމަށް ހުޅުމާލޭ ހޮސްޕިޓަލުން ވިދާޅުވެއެވެ.\nހޮސްޕިޓަލުން މައުލޫމާތު ދެއްވާ ގޮތުގައި އޭނާ ނިޔާވީ ހާޓްއެޓޭކެއް ޖެހިގެންނެވެ.\nކުއްލިގޮތަކަށް ނިޔާވެފައި ވަނީ ލ.މާމެންދޫ މީހެކެވެ. އޭނާގެ ނަމަކީ ޔޫސުފް ހުސެއިން އެވެ. އޭނާގެ މެޔަށް ތަދެއް އަރާފައި ވަނީ މަހަށް ގޮސް ހުއްޓައެވެ.\nއޭނާގެ ކަށު ނަމާދު އޮތީ މިއަދު މެންދުރު ނަމާދަށް ފަހު މާލޭގެ އާސަހަރާ މިސްކިތުގަ އެވެ.\nތުއްތު ކުދިންގެ މަރުތައް ތަޙްޤީޤު ކުރަން ޖެހޭނެ - ޣައްސާން\nއަނެއްކާވެސް މާބަނޑު އަންހެނެއްގެ ބަނޑަށް ދަރިފުޅު ނިޔާވެއްޖެ\nކުޅުދުއްފުށީގައި ކުއްލި ގޮތަކަށް ކުޑަކުއްޖަކު ނިޔާވެއްޖެ\nސެޕްޓެމްބަރު 19, 2019 11:31\nކޮންމެ ސަރުކާރަކުންވެސް މަސްވެރިންނޭ ދަނޑުވެރިންނޭ ފަޅޮލޭ ކިޔާ އުޑުން ތަރިތައް ބާލަދޭނަމޭ ކިޔާ ހޮޅި ވައުދުތައްވާއިރު، މަހަކު އެއްފަހަރުނަމަވެސް މަސްވެރި ދާއިރާތަކުގަ އެންމެ ކުޑަމިނުން މެޑިކަލް ޗެކްއަޕެއް ހެއްދޭނެހާ ފެންވަރެއްވެސް ގާއިމުކޮށްދީފަ ނެތުމަކީ ވ ދެރަ ކަމެއް. މަސްވެރިންނަކީ އޭގެ ޒާތުގަ ވަރަށް ލާނެތްބަޔެއް. ނަމަވެސް ސަރުކާރުން އިސްނަގައިގެން އަހަރަކު 1 ފަހަރު ނަމަވެސް ސިއްޚީ ހޭލުންތެރިކުރުމުގެ ޕްރޮގްރާމެއް ނަމަވެސް ކުރިޔަށް ގެންދިޔުމަކީ މަސްވެރިން އިތުރަށް ޕްރޮފެޝަނަލްވެ މިފަދަ ހިތާމަވެރި ހާދިސާތައް މަދުވެދާނެ ކަމެއް. މަރުހޫމަށް ﷲ ސުވަރުގޭގެ މަތިވެރި ނިއުމަތް މިންވަރުކުރައްވައި އާއިލާއަށް ކެތްތެރިކަން ދެއްވާށި! އާމީން\nސެޕްޓެމްބަރު 19, 2019 11:47\nމަހަށް ގޮސް ހުއްޓަސް، ފަރަށް ގޮސް ހުއްޓަސް ވަގުތު ޖެހުނީމަ އެކަން ވާނެ! އެހެންވީމަ ހުރިހާ ކުދިންވެސް އުޅެންވީ ދުނިޔެއަށް ވުރެ އާޚިރަތަށް އިސްކަން ދީގެން! އެއްވެސް ކުއްޖަކު އަނެއް ކުއްޖަކަށް އެއްޗެހި ނުކިޔާ، ވެވުނު ވަރަކުން ހެޔޮކަންތައް ކޮށްގެން އުޅެންވާނީ!\nސެޕްޓެމްބަރު 19, 2019 13:23\nانا لله وانا اليه راجعون، އިއްޔެވެސް މަހައްގޮސް އުޅުނު މީހަކު ހާލުދެރަވެގެން ގެނެވުނު، މަސްވެރިންގެ މެޑިކަލް ޓެސްޓު ހަދަން ފެނޭ.


ގެސްޓުހައުސް ވިޔަފާރި ކުރިއެރުމުގެ އެމް.ޑީ.ޕީގެ ސިޔާސަތު އިފްތިތާހް ކުރުމުގެ ރަސްމިއްޔާތަށް ގދ. ފިޔޯރީ ތައްޔާރުވަނީ – Maldivian Democratic Party\nގެސްޓުހައުސް ވިޔަފާރި ކުރިއެރުމުގެ އެމް.ޑީ.ޕީގެ ސިޔާސަތު އިފްތިތާހް ކުރުމުގެ ރަސްމިއްޔާތަށް ގދ. ފިޔޯރީ ތައްޔާރުވަނީ\nގެސްޓުހައުސް ވިޔަފާރި ކުރިއެރުމުގެ އެމް.ޑީ.ޕީ ސިޔާސަތު އިފްތިތާހް ކުރުމުގެ ރަސްމިއްޔާތަށް ތައްޔާރުވުމުގެ މަސައްކަތްތައް ގދ. ފިޔޯރީގައި ވަރަށް ފޯރިއާއިއެކު ކުރިއަށް އެބަދެއެވެ. “ރަށު ތަރައްޤީގެ އިންޖީނު – މަގޭ ގެސްޓްހައުސް” މި ޝިއާރުގެ ދަށުން މިއަދު ހަވީރު4ޖަހާއިރު އެމް.ޑީ.ޕީގެ ގެސްޓްހައުސް ސިޔާސަތު ގދ. ފިޔޯރީގައި އިފްތިތާހް ކުރެވޭ ވަޤުތާއިއެކީ، ރާއްޖޭގެ އެހެން 20 ސަރަޙައްދެއްގައި މި ސިޔާސަތު އިފްތިތާހްކުރުމުގެ ރަސްމިއްޔާތުތައް ފެށޭނެއެވެ.\nފިޔޯރީގެ އިތުރުން މި ސިޔާސަތު އިފްތިތާހް ކުރެވޭ ސަރަޙައްދުތަކަކީ ހއ. ދިއްދޫ، ހދ. ކުޅުދުއްފުށި، ށ. ފޭދޫ، ނ. މަނަދޫ އަދި ވެލިދޫ، ރ. ދުވާފަރު، ބ. އޭދަފުށީ، ޅ. ނައިފަރު، ކ. ގުރައިދޫ، އއ. ރަސްދޫ، އއ. މަހިބަދޫ، ވ.ފުލިދޫ، މ.މުލައް، ފ. މަގޫދޫ، ދ. ރިނބިދޫ، ތ. ތިމަރަފުށި، ގއ. ވިލިނގިލި، ލ. ގަން، ޏ. ފުވައްމުލައް، އައްޑޫސިޓީ އަދި ހުޅުމާލެއެވެ.\nގެސްޓްހައުސް ވިޔަފާރި ކުރިއެރުވުމުގެ އެމް.ޑީ.ޕީގެ ސިޔާސަތު ގދ. ފިޔޯރީގައި އިފްތިތާޙް ކޮއްދެއްވާ ގޮތަށް ހަމަޖެހިފައިވަނީ މަޑަވެލީ ދާއިރާގެ އެމް.ޑީ.ޕީގެ ޕާލިމެންޓްރީ ގްރޫޕްގެ މެމްބަރު މުޙައްމަދު ނާޒިމްއެވެ.


SunOnline: Faaruthakugai India out jehumakee dhaulathaa behey kameh noon: Raees Yaameen\nފާރުތަކުގައި "އިންޑިއާ އައުޓް" ޖެހުމަކީ ދައުލަތާ ބެހޭ ކަމެއް ނޫން: ރައީސް ޔާމީން\nމުއާވިޔަތު އަންވަރު 21 Jan 2022, 20:19\nޕީޕީއެމުން ށ. ފުނަދޫގައި މީގެ ކުރިން ބޭއްވި ޖަލްސާއެއްގައި ރައީސް ޔާމީން މިއަދު ވާހަކަފުޅު ދައްކަވަނީ --- ފޮޓޯ: ޕީޕީއެމް\nފާރުތަކުގައި އިންޑިއާ އައުޓް ޖެހުމަކީ ދައުލަތާ ބެހޭ ކަމެއް ނޫން ކަމަށް އިދިކޮޅު ލީޑަރު އަދި ކުރީގެ ރައީސް އަބްދުالله ޔާމީން އަބްދުލްގައްޔޫމް ވިދާޅުވެއްޖެއެވެ.\n"މިނިވަންކަމުގެ ދިފާއުގައި ދިވެހީން"ގެ ނަމުގައި ރ. ދުވާފަރުގައި މިއަދު ހަވީރު ބޭއްވި އެއްވުމުގެ ތެރެއިން ވާހަކަ ދައްކަވަމުން ރައީސް ޔާމީން ވިދާޅުވީ, ދިވަހި ފަސްގަނޑުގައި އިންޑިއާ ސިފައިން ތިބުމާ ދިވެހިން ދެކޮޅުކަން އަމަލާ ބަހުން ދައްކަން ޖެހޭ ކަމަށެވެ.\n"އަޅުގަނޑުމެންގެ މެހެމާންދާރީއެއް އިންޑިއާ ސިފައިންނަކަށް ދިވެހި ފަސްގަނޑަކުން ނެތް. އެހެންވީމަ މެހެމާންދާރީ ނެތް ތަނެއްގައި ތިބުމަކީ އެއްވެސް ކަހަލަ އުސޫލީ ގޮތް ގޮތުން ވިސްނާއިރު މިއީ އަޅުގަނޑުމެންގެ ތާއީދުއޮތް ކަމެއް ނޫން،" ޔާމީން ވިދާޅުވިއެވެ.\nރާއްޖޭގެ މިނިވަންކަމާ އިސްތިގުލާލަށް ބުރުއަރާ ކޮންމެ ފަހަރަކު ދިވެހިންގެ ތެރެއިން ބަޔަކު ނިކުމެ އެކަމާ ކުރިމަތިލާކަން ފާހަގަކޮށް ރައީސް ޔާމީން ވިދާޅުވީ, އެފަދަ ގިނަ ހާދިސާތަކެއް ދިމާވެފައިވާ ކަމަށެވެ.\n"ހުރިހާ ފަހަރަކު ވެސް އަޅުގަނޑުމެންގެ ރާއްޖެއާ ތޮޅެން މި އަންނަނީ އިންޑިއާގެ އައްސޭރިފަށުން ނުކުމުގެން އަންނަ ފަރާތްތައް. މިފަހަރު ވެސް ތަފާތެއް ނެތް،" ޔާމީން ވިދާޅުވިއެވެ.\nއެހެން ފަހަރުތަކާއި މިފަހަރާ ހުރި ތަފާތަކީ ރާއްޖޭގެ ނަމުގައި ދިވެހި ރައްޔިތުން އުފަންކުރި ބަޔަކު ދިވެހި ސަރުކާރަށާ ދިވެހި ރައްޔިތުންނަށް ހިޔާނާތްތެރިވެ މަދު ބަޔެއްގެ އަމިއްލަ އެދުމަށް އިންޑިއާ އަސްކަރިއްޔާ ރާއްޖޭގައި ތިބުމަކީ ދިވެހިން އެދޭ އެދުމެއްކަމަށް ބުނުން ކަމަށެވެ.\n"އަޅުގަނޑުމެންގެ ގޭގޭގެ ފާރުގައި އިންޑިއާ އައުޓް ޖެހޭމީ އުދަނގޫވާ ބަޔަކު އެބަ އުޅޭ. އެކަމު އެއީ އަޅުގަނޑުމެންގެ ހިތުގެ ޝުއޫރު. އަޅުގަނޑުމެންގެ ފާރުއެއީ. އެއީ ދައުލަތަކާ ބެހޭ ކަމެއް ނޫން," ރައީސް ޔާމީން ވިދާޅުވިއެވެ.\nއެކަމަކީ އަހްލާގީ ގޮތުން ދަށު ދަރަޖައިގެ އަމަލެއް ކަމަށް ސަރުކާރުން ރައްޔިތުންނަށް ދައްކަން އުޅުނު ނަމަވެސް އިންޑިއާ އައުޓް ކެމްޕެއިން ހުއްޓާލަން ޖެހޭ މަގުބޫލް ސަބަބެއް ދެއްކިފައި ނުވާ ކަމަށް ރައީސް ޔާމީން ވިދާޅުވިއެވެ. އަދި އެކަން ނުކުރެވޭނެ ކަން ހަރު އަޑުން ރައީސް ޔާމީން ވިދާޅުވިއެވެ.\n"އަހްލާގީ ގޮތުން ދަށްފެންވަރަކަށް މިދަނީ ދިވެހި ލޭ ހިނގާ ބަޔަކު ރާއްޖޭގެ ކާބަފައިން ގެނައިސް ދިން މިނިވަންކަމުގެ ހިޔަލުގައި ތިބިގެން ބޮޑެތިވިބަޔަކު ނިކުމެ ދިވަހިރާއްޖެއަށް ގައްދާރުވަމުންދާތީ," ރައީސް ޔާމީން ވިދާޅުވިއެވެ.\nއިންޑިއާ ސިފައިން ރާއްޖޭން ދާން ގޮވާލައި ކުރީގެ ރައީސް އަބްދުﷲ ޔާމީން އިސްވެހުންނަވައިގެން ކުރިއަށް ގެންދާ ކެމްޕެއިންގެ ތެރެއިން ފާރުތަކުގައި "އިންޑިއާ އައުޓް" ލިޔަން ވަނީ ފަށައިފައެވެ.\nގޭގޭ ފާރުތަކުގައި އެގޮތަށް ލިޔުމަށް، ޔާމީން އެދިވަޑައިގަތް ދުވަސް ނޫން އަނެއް ދުވަހު ށ. ފުނަދޫ ސްކޫލް ފާރުގައި "އިންޑިއާ އައުޓް" ލިޔުނު މައްސަލަ ވަނީ ފެންމަތިވެފައެވެ. އެއާއެކު ފުލުހުން ވަނީ އެކަން ބަލަން ފަށައިފައެވެ.\n"އިންޑިއާ އައުޓް" ކެމްޕެއިން ސަރުކާރުން ސިފަ ކުރަނީ އަވަށްޓެރި ގައުމަކާ އޮންނަ ގުޅުން ގޯސް ކުރުމަށް ޔާމީން އިސްވެ ހުންނަވައިގެން ކުރައްވާ ކަމެއްގެ ގޮތުގައެވެ.


Umurun 45 aharu vandhen kulheynan: Gayle | Mihaaru\nއުމުރުން 45 އަހަރު ވަންދެން ކުޅޭނަން: ގޭލް\n14 ޖެނުއަރީ 2020 - 11:32\nލަންޑަން (ޖެނުއަރީ 14) – އުމުރުން 45 އަހަރު ވަންދެން ކްރިކެޓް ކުޅޭނެ ކަމަށާއި މި އަހަރުގެ ޓްވެންޓީ20 ވޯލްޑް ކަޕުގައި ވެސް ކުޅެން ވެސް ތައްޔާރު ކަމަށް ވެސްޓް އިންޑީޒްގެ ބެޓްސްމަން ކްރިސް ގޭލް ބުނެފި އެވެ.\nމިހާރު އުމުރުން 40 އަހަރުގެ ގޭލް ވަނީ މިދިޔަ އަހަރުގެ ވަންޑޭ ކްރިކެޓް ވޯލްޑް ކަޕަށް ފަހު ވަންޑޭ އިންޓަނޭޝަނަލް ޓީމުން ރިޓަޔާކުރާނެ ކަމަށް ބުނެފަ އެވެ. އެކަމަކު ފަހުން ވަނީ އެ ނިންމުން ބަދަލުކޮށްފަ އެވެ. އޭނާ ވަނީ ޓެސްޓް މެޗުތައް ވެސް ކުޅެން ބޭނުންވާ ކަމަށް އޭރު ބުނެފަ އެވެ. އޭގެ ފަހުން ކުޅެން ފަށައި އޭނާ އެންމެ ފަހުން ކުޅުނީ މިދިޔަ އަހަރުގެ އޮގަސްޓް މަހު އިންޑިއާއާ ދެކޮޅަށެވެ. އެކަމަކު ވެސްޓް އިންޑީޒް އިން ދާދި ފަހުން އަޔަލެންޑާ ދެކޮޅަށް ކުޅުނު މެޗުތަކުގައި ބައިވެރިނުވެ އެވެ.\nބަންގްލަދޭޝްގެ ޓްވެންޓީ20 މުބާރާތުގައި ކުޅެން އެ ގައުމުގައި މިވަގުތު ހުރި ގޭލް ބުނީ އުމުރުން ދުވަސްތައް ފާއިތުވަމުންދާ ވަރަކަށް އޭނާ ވަނީ ޒުވާން ކަމަށެވެ.\n"ސާޅީސް ފަހަކީ ރަނގަޅު ނަމްބަރެއް. ހިނގާ 45 އަށް އަމާޒުކުރަމާ. ވަރަށް ގިނަ މީހުން އަދިވެސް ބޭނުންވޭ ކްރިސް ގޭލް މެދަށް އަރާ ހުންނަތަން ދެކެން. އަހަރެންގެ ހިތުގައި އަދިވެސް މި ކުޅިވަރާށް ލޯބި އޮވޭ. އަހަރެން ބޭނުންވޭ ޓްވެންޓީ20 ކްރިކެޓާއި ފްރެންޗައިސް ކްރިކެޓުގައި ވީހާ ވެސް ގިނަ ދުވަހެއްގައި ދެމި ހުންނަން،" ގޭލް ބުންޏެވެ.\nވެސްޓް އިންޑީޒް އިން އޮސްޓްރޭލިއާގައި މި އަހަރުގެ ފަހުކޮޅު އޮންނަ 20 އޯވަރުގެ ކްރިކެޓް ވޯލްޑް ކަޕުގެ ތަށި ދިފާއުކުރަން ނުކުންނައިރު ގޭލްގެ ބޭނުން ހިފުމުގެ ފުރުސަތު ބޮޑެވެ. އޭނާ އަކީ ޓްވެންޓީ20 ކްރިކެޓުގެ ތާރީހުގެ އެންމެ މޮޅު އެއް ބެޓްސްމަނެވެ. ގޭލް ބުނީ ވެސްޓް އިންޑީޒް އިން ގޮވާލަފާނެ ކަމަށް އޭނާ ދޮރު ހުންނާނީ ހުޅުވާފައި ކަމަށެވެ.\n"އަހަރެމެންގެ އެބަތިބި ވަރަށް އުއްމީދީ ޒުވާން ކުޅުންތެރިން ވެސް. އަހަރެން ވެސް މިހިރީ ފުރުސަތު ހުޅުވާލައިގެން،" ވެސްޓް އިންޑީޒް ޓެސްޓް ޓީމުގެ ކެޕްޓަންކަން 2007-2010 އަށް ކުރި ގޭލް ބުންޏެވެ.


ތ. ގުރައިދޫ ދާއިރާ, އެހެން ގޮތެއް ހޯދަންޖެހިފައި | Jazeera\tތ. ގުރައިދޫ ދާއިރާ, އެހެން ގޮތެއް ހޯދަންޖެހިފައި - Jazeera\nތ. ގުރައިދޫ ދާއިރާ, އެހެން ގޮތެއް ހޯދަންޖެހިފައި\nމުޙައްމަދު މުނީރު December 6, 2018 133 views0\nރައީސް މައުމޫން އަބުދުލް ގައްޔޫމުގެ ވެރިކަމުން ފެށިގެން މިނިސްޓަރީ އޮފް އެޓޯލްގަ ގިނަ ވަޒީފާތަކެއް އަދާކުރަމަށްފަހު ހުސައިން މަނިކު މިވަނީ މަޖިލީސް އޭނާގެ އުފަން ރަށް ނިސްބަތްވާ ދާއިރާއަށް ގިނަ ވައުދުތަކެއްވެ، އެއްވެސް ވައުދެއް ނުފުއްދާ މި ނިމެމުން ދާ މަޖިލީސްގެ މެންބަރުކަން ކުރަމުންނެވެ. ހުސައިން މަނިކު ޕީޕީއެމު ސަރުކާރެއްގަ ކުރިމަތި ލައިގެން ހޮވި އެއްވެސް ކަމެއް ދާއިރާއަށް ނުކޮށްދެވި އޮތުމަކީ ދާއިރާގެ ގިނަ ރައްޔިތުންގެ ސަކުވާއަކަށް އިންތިހާއަށް ބޮޑުވެފައިވާ ކަމެކެވެ.\nރަޢީސް ޔާމީންގެ ވެރިކަމުގައި ނައިބު ރައީސް ޖަމީލް އާ ގާތް ގުޅުމެއް އޮތް ހުސައިންމަނިކު ޖަމީލް ނައިބު ކަމުން ވަކި ކުރި ހިސާބުން ސަރުކާރު ތެރޭގައި ބާރެއް ނެތް މީހަކަށް ވީ ކަމަށް ގިނަ ބަޔަކު ކިޔާކަމަށް ތުންތުން މަތިން އަޑު އިވިފައި ވެއެވެ. އެކަމަކު މިކަމަކީ ސީދާ ހުސެއިން މަނިކުގެ ބާރު ދިޔަކަމެކޭ ބުނެވޭނެ ޖާގައެއް ނެތެވެ. ނައިބު ރައީސް އަދީބު އައުމާއެކު ހުސެން މަނިކު ވަނީ ތ. ގުރައިދޫ ކައިރިން ބިޑަކާ ނުލާ ޓޫރިސްޓު ރިސޯޓެއް ހެދުމަށް ފަޅު ރަށެއް ނަގާފައެވެ. ފަޅުރަށް ނަގާ ބޭރުގެ ބަޔަކާ ހަވާލުކޮށް ހަދަން ފެށިއެވެ.\nމަޖިލީސް ތެރޭގަ އެއްވެސް ބަހުސެއްގައި ހުސައިން މަނިކު ދާއިރާގެ އަޑު އުފުލިކަމެއް އިގޭ މީހަކުވެސް ނެތީއެވެ. މަޖިލީސް ތެރޭގަ ހަމަ އެކަނި ހުންނަ މެންބަރެއްގެ ގޮތުގަ ފާހަގަ ކުރެވޭ ހުސައިންމަނިކަކީ އަމިއްލަ ވިޔަފާރި އެތަށް ގޮތަކަށް ހިންގަމުންދާ މިހެކެވެ. ދާއިރާގަ ހިމެނޭ3ރަށުގެ ތެރޭން ގުރައިދޫ ، ދިޔަމިގިލި ، ގާދިއްފުށި އަށް އަށް ކަމެއް ކޮށްދިފައި ނުވާއިރު ކަމެއް ކުރުމުގެ ވިސްނުމެއްވެސް ޕުލޭން އެއްވެސް ހުސައިން މަނިކު ކޮށްފައި ވާހެނެއް ހީ ނުވެއެވެ.\nތ.ގުރައިދޫއަކީ ޕީޕީއެމު އަދި ރައީސް މައުމޫންއަސް ފެށުނީއްސުރެ ބޮޑު ތާއީދެއް އޮންނަ ރަށެކެވެ. ގިނަ ބައެއްގެ ފިކުރަކީ އެމް.ޑީ.ޕީ ނޫން ފިކުރެވެ. މި ކަމުގެ ނިވާފަތްގަނޑަކަށްވެ ހުސައިންމަނިކު މަޖިލީހަށް ހޮވި ، އުފަން ރަށުގެ ހާލަތާ މެދުވެސް ވާހަކައެއް އަނގައިން ބުނެވިފައި، ނެތް ކަމީ ހުސައިން މަނިކުގެ ތާއީދު ރަށުން އަދި ދާއިރާއިން ފަޑުވިކަމެކެވެ، ނަތީޖާއެއްގެ ގޮތުން ލޯކަލް ކައުނސިލްގެ ތ ގުރައިދޫ ދާއިރާ އަތޮޅު ކައުންސިލް ގޮޑި ޕީޕީއެމު އިން ނެރުނު ކެންޑިޑޭޑަށް ކާމިޔާބުވީ ވަރަށް ކުޑަ ތަފާތަކުންނެވެ. ގުރައިދޫގެ ޖެޓީވެއްޓި ރަށުގެ ރައްޔިތުންނަށް ނުހަނު އުނދަގޫވެ ދުއްތުރާޖެހުނީ ކުޑަކޮށެއް ނޫނެވެ. އެކަމުގެ ސަބަބުން އެތަށް ގުނަ އުދަގުލެއް ރައްޔިތުން ތަހަންމަލްކުރަމުން ދިޔައެވެ.\nހަމަ އެފަދައިން ތ. ދިޔަމިގިލީގެ ކަންކަންވެސް ދިޔައީ އެ ރަށުގެ ރައްޔިތުން ހިތްހަމަޖެހޭ ގޮތަކަށް ނޫން ކަމުގައި ވެއެވެ. ރަށަށް އަރާލުމަށް ހުސައިން މަނިކަށް ވަނީ ބޮޑުކަމަކަށް ވެފައެވެ. ހަމަ އެގޮތަށް ދާއިރާގެ ގަދިއްފުށީ ރައްޔިތުންގެ ސަކުވާތަށް އަޑު ނޭހުމުގެ އިތުރުން5އަހަރުގެ ދައުރެއް ނިމިގެންދާއިރު3ފަހަރު އެއިން ރަށަކަށް ހުސައިންމަނިކަށް އެރިފައި ނެތްކަމީ ދާއިރާގެ ރައޔިތުން އެކަމާ ނުރުހޭ ކަމަކަށް ވަނީ ވެފައެވެ. ގުރައިދޫ ދާއިރާއިން އާ މޫނެއް ފެނުމަށް އެދޭ ރައްޔިތުން ދަނީ އިންތިހާއަށް ގިނަވަމުންނެވެ.\nގުރައިދޫ ދާއިރާގެ ގިނަ ބަޔަކު އެމް.ޑީ.ޕީއަށް ސޮއިކުރަމުންދާ މި ދަނޑިވަޅުގައި ، ގުރައިދޫ ދާއިރާއިން ނެރޭ އެމް.ޑީ.ޕީ ކެންޑިޑޭޓެއް ނުހޮވޭނެއެކޭ ބުނެވޭނެ ޖާގައެއް ނެތެވެ. ނިމެމުން މިދަނީ ގުރައިދޫ ދާއިރާގެ ރައްޔިތުން ނިކަމެތި ކުރި5އަހަރުކަމަށް ރައްޔިތުން ދަނީ ބުނަމުންނެވެ. ހުސައިން މަނިކު ނޫން މީހަކު، ހުސައިން މަނިކު ނޫން ގޮތެއް ހޯދުމަށް ސޯސަލް މީޑިޔާގަ އަޑު ވަނީ ގަދަވެފައެވެ.\nރިޔާސީ އިންތިހާބުން ރައީސް ޔާމީން ބަލިވުމަށްފަހު ޕީޕީއެމްގެ ގިނަ މަޖިލީސް މެންބަރުންތަކެއްދަނީ ޖުމުހޫރީ ޕާޓީއާ ގުޅެމުންނެވެ. ދާދި ފަހުން ހުސައިން މަނިކު ވެސް ވަނީ ޖުމުހޫޜީ ޕާޓީއާ ގުޅިފައެވެ. ދާއިރާގެ ރައްޔިތުން ބުނާ ގޮތުން ކޯލީޝަން ޓިކެޓު ހޯދުމަށްޓަކައި ހުސައިންމަނިކު ޖުމުހޫރީ ޕާޓީޢާ ގުޅުނީއެވެ. ކޮންމެ އަކަސް އެމްޑީޕީއިން ވަކިން ދާއިރާތަކަށް މެންބަރުން ނެރެން ނިންމި ކަމީ ގުރައިދޫ ދާއިރާ ހުސެން މަނިކު ކިބައިން ސަލާމަތް ކުރެވޭނެ އެންމެ މޮޅުގޮތްކަމުގައި ނޫނީ ނުވާނެކަން ޔަގީނެވެ. މިފަހަކަށް އައިސް ޖުމުހޫރީ ޕާޓީ އިން ދަނީ ރައީސް ޔާމީން ސަރުކާރުގެ ކޮރަޕްޓު ގިނަ ބަޔަކު އެ ޕާޓީއަށް ވައްދަމުންނެވެ.\nގުރައިދޫ ދާއިރާއަށް އެހެން ގޮތެއް ހޯދުން މިވަނީ އެ ދާއިރާގެ ކޮންމެ ރައްޔިތެއްގެ ބޮލުގަ އެޅިފައިވަ ބޮޑު ޒިންމާއަކަށް ވެފައެވެ.


Sea life aa Sarukaarun deal akah?! | Mihaaru\nސީ ލައިފަށް ފައިސާ ދެއްކި މީހުންތަކެއް މުޒާހަރާ ކުރަނީ: މި މައްސަލަ ކޯޓުން ބޭރުގައި ހައްލުކުރުމުގެ މަސައްކަތް ވަނީ ފަށާފައި. --ފޮޓޯ/މިހާރު\n16 ޖުލައި 2019 - 08:38 60 comments\nކަން ހިނގި ގޮތް މިހާރު ވަރަށް ސާފެވެ. ސީ ލައިފުން ހިންގި މުޅި މަޝްރޫއު ވެސް ވީ ބޮޑު އޮޅުވާލުމަކަށެވެ. މަކަރު ހަދައިގެން މީހުން އަތުން ނެގި ފައިސާ އަނބުރާ ދޭން އެ ކުންފުނީގެ މައްޗަށް ކޯޓުތަކުން ހުކުމް ކޮށްފައި އެބަ ހުއްޓެވެ.\nހުޅުމާލޭގައި 3،000 ފްލެޓް އަޅަން ކުރީގެ ސަރުކާރުން 2014 ގައި ސީ ލައިފްއާ ހަވާލުކުރީ އެ ގާބިލްކަން އެ ކުންފުނީގައި ނެތް ކަން އެނގި ތިބެ އެވެ. އެޗްޑީީސީން ހެދި ޑިއު ޑެލިޖެންސް ރިޕޯޓުން އޮތީ އެ ކުންފުނީގެ މާލީ ހާލަތު ފެންނާށެވެ. ބީލަމަށް ނުލައި ސީ ލައިފްއާ ހަވާލުކުރި މަޝްރޫއު ފަށަން، ބުކިން ފީގެ ގޮތުގައި ބޮޑު އަދަދުތަކުން އޮޅުވާލައިގެން ފައިސާ ނެގި އިރު ވެސް މައްސަލައަކަށް ނުވި އެވެ.\nސީ ލައިފާއި އެޗްޑީސީން ވީ އެއްބަސްވުމުގައި އޮންނަނީ މަޝްރޫއުގެ 20 ޕަސެންޓް ނުނިމެނީސް ބުކިން ފީގެ ގޮތުގައި 50،000ރ. ގެ އިތުރުން އެއްވެސް ފައިސާއެއް ނުނެގޭނެ ކަމަށެވެ. އެކަމަކު އެއްބަސްވުމަށް ބެލުމެއް ނެތި ބުކިން ފީގެ އިތުރުން ބައެއް މީހުންގެ އަތުން ޑައުންޕޭމަންޓް ވެސް ނެގި އެވެ.\nއެ މަކަރުގައި ޖެއްސި އާއިލާތަކަށް އިންސާފު ލިބުން މާ ބޮޑަށް ވެސް ލަސް ވެއްޖެ އެވެ. މި މައްސަލައިގައި ކުރީގެ ސަރުކާރުގައި ހުރިހާ މުއައްސަސާތަކަށް ޝަކުވާ ހުށަހެޅުމުން ހައްލެއް ނުލިބުނެވެ. މި ސަރުކާރުން ހައްލެއް ހޯދައިދޭން ވައުދުވި ނަމަވެސް އަހަރެއް ވާ އިރު ވެސް މި ޖަރީމާގައި ހިމެނޭ މީހުންނެއް ނުހޯދެ އެވެ. އެކަމަކު ސީ ލައިފުން ސަރުކާރާ އެކު ބަރާބަރަށް މުއާމަލާތު އެބަ ކުރެ އެވެ.\nއެއް ހެއްކަކީ ސީ ލައިފުން ސަރުކާރަށް ހުށަހެޅި ހުށަހެޅުމެވެ. އެއީ، 258 އަށް ވުރެ ގިނަ މީހުންގެ އަތުން ބުކިން ފީގެ ގޮތުގައި އެ ކުންފުނިން ނެގި ފައިސާ އެޗްޑީސީން އަނބުރާ ދިނުމެވެ. އެއާ އެކު ފްލެޓް އެޅުމުގެ މަޝްރޫއު އަލުން އެ ކުންފުންޏާ ހަވާލުކުރުމެވެ!\nސީލައިފް ގްލޯބަލް އިން ހުޅުމާލޭގައި ފްލެޓް އަޅަން ލަންކާ ކޮރަލް ހޯލްޑިންގްސްއާ ހަވާލު ކުރުމުގެ އެއްބަސްވުމުގައި ސޮއި ކުރަނީ.-- ފޮޓޯ: މިހާރު\nSea life massala ah court in beyrugai halleh!\nމި ހުށަހެޅުން އޮތީ ދައުލަތުން ސީ ލައިފަށް ދޭން ޖެހޭ ބަދަލާ ގުޅުވައިފަ އެވެ. ސީ ލައިފާ ދެކޮޅަށް ގިނަ ދައުވާތަކެއްކޮށްފައިވާ އިރު އެ ކުންފުނިން ދައުލަތާ ދެކޮޅަށް ވެސް އޮތީ ދައުވާއެއްކޮށްފަ އެވެ. އެއީ، އެމްޑީޕީގެ ވެރިކަމުގައި 80 ހައުސިން ޔުނިޓް އެޅުމަށް އެ ކުންފުންޏާ ހަވާލުކުރުމަށް ފަހު، އެ އެއްބަސްވުން 2011 ގައި އުވައިލުމުން ބަދަލުގެ ގޮތުގައި 12 މިލިއަން ޑޮލަރު ދިނުމަށް ސަރުކާރުން އެއްބަސްވެ، ސެޓްލްމަންޓް އެއްބަސްވުމެއް ހެދުމަށް ފަހު އެ ފައިސާ ނުދިން މައްސަލައިގަ އެވެ.\nސީ ލައިފަށް 12 މިލިއަން ޑޮލަރު ދިނުމުގެ އެއްބަސްވުމުގައި ސަރުކާރުން ސޮއިކުރީ މިދިޔަ އަހަރުގެ ފެބްރުއަރީ މަހު އެވެ. އެކަމަކު އެ 12 މިލިއަން ޑޮލަރަކީ ސީ ލައިފުން ކޮން މަސައްކަތެއްކޮށްގެން، ކޮން ހޭދައެއް ކޮށްގެން ދޭން ޖެހުނު އެއްޗެއް ކަމެއް ނޭނގެ އެވެ.\nބެލެވޭ ގޮތުގައި ސީ ލައިފުން މިހާރު އެދެނީ ދައުލަތުން އެ ކުންފުންޏަށް ދައްކަން ޖެހޭ ފައިސާ އިން ރިފަންޑު ދިނުމަށެވެ.\nސީ ލައިފްގެ ހުށަހެޅުމަށް އެއްބަސްވާން ގާނޫނީ އެއްވެސް ހުރަހެއް އޮތްތޯ ސަރުކާރުން އަންނަނީ ބަލަމުންނެވެ. އެއާ އެކު ސީ ލައިފްގެ މައްސަލަ ކޯޓުން ބޭރުގައި ހައްލު ކުރުމުގެ މަޝްވަރާތައް ވެސް ފަށައިފި އެވެ. މިއީ ގިނަ ބަޔަކަށް ލިބުނު ހައިރާންކަމެކެވެ.\nސީ ލައިފްގެ މެނޭޖިން ޑިރެކްޓަރު އަހްމަދު މޫސާ (އައްމަޓީ) ފިލައިގެން ރާއްޖެ އިން ބޭރުގައި އުޅޭ އިރު އޭނާއާ ސަރުކާރާ މުއާމަލާތް މި ކުރާ ގޮތަކާ މެދު ވެސް ސުވާލު އުފެދެ އެވެ. އަނެއްކޮޅުން މި ހުށަހެޅުން މިއޮތީ މަކަރާއި ހީލަތުން ސީ ލައިފް ރެކިގަނެ، ދެން ވެސް އެ ކުންފުންޏަށް ފައިދާވާ ގޮތަށްކަން އެނގެ އެވެ.\nއެޗްޑީސީގެ މެނޭޖިން ޑިރެކްޓަރު އަހްމަދު ސުހެއިލް މިދިޔަ ހަފުތާގައި "މިހާރު" އަށް ވިދާޅުވީ ސަރުކާރުން ވާހަކަ ދައްކަނީ ސީދާ ސީ ލައިފްއަކާ ނޫން ކަމަށެވެ. އެ ހުށަހެޅުން އައީ، އޭނާ ވިދާޅުވި ގޮތުން ނަމަ، އެ ކުންފުންޏަށް ފައިސާ ދެއްކި މީހުން މެދުވެރިކޮށެވެ.\nސީ ލައިފުން ހުށަހެޅި ގޮތަށް އެޗްޑީސީން އެ ފައިސާ ދެއްކޭނެ ގޮތެއް އޮތްތޯ ބަލަން ދެތިން ބައްދަލުވުމެއް ވެސް ބާއްވައިފި އެވެ. މިހާތަނަށް ބެލިބެލުމުގައި އާންމުންގެ އަތުން އެޑްވާންސަށް ނެގި ފައިސާގެ ގޮތުގައި ދައްކަން ޖެހޭ އަދަދަކީ ގާތްގަނޑަކަށް 24 މިލިއަން ރުފިޔާ ކަމަށް އެޗްޑީސީން ލަފާކުރެ އެވެ.\nސީ ލައިފަށް ފައިސާ ދެއްކި މީހުން ޑިމާންޑް ކުރަނީ މާލީ ބަދަލު ލިބުމުގެ އިތުރުން އެންމެ އަވަހަށް ސަރުކާރުން ހުޅުމާލޭގައި އިމާރާތްކުރާ މަޝްރޫއަކުން ފްލެޓެވެ. އެއާ އެކު ޖަރީމާގެ ބައިވެރިން ޝަރީއަތުގެ ކުރިމައްޗަށް ހާޒިރުކޮށް ދިނުމެވެ.\nބައެއް މީހުން ދެކޭ ގޮތުގައި މި މައްސަލައިގައި މިހާރު ފެންނަނީ ސީ ލައިފަށް ސަރުކާރުން މާ ބޮޑަށް ދޫދެމުން އަންނަ ތަނެވެ. ކޯޓުން ބޭރުގައި މައްސަލަ ހައްލުކުރާ އިރު، މި މައްސަލަ އެންޓި ކޮރަޕްޝަން ކޮމިޝަނާއި މި ސަރުކާރުން އުފެއްދި ރިޔާސީ ކޮމިޝަންގެ އިތުރުން ފުލުހުން ވެސް ތަހުގީގު އެބަ ކުރެ އެވެ.\nރެޑް ނޯޓިސްގައި އައްމަޓީ މިނިވަންކޮށް!\nހުޅުމާލޭގައި ފްލެޓް އެޅުމުގެ މަޝްރޫއު ސީ ލައިފަށް ލިބެން މެދުވެރިވި ސަބަބަކީ އެ ކުންފުނީގެ މެނޭޖިން ޑިރެކްޓަރު އައްމަޓީ އެވެ. ކުރީގެ ރައީސް އަބްދުﷲ ޔާމީނާއި އައްމަޓީއާ ގާތް ގުޅުމެއް އޮތެވެ. ސީ ލައިފްގެ އެކައުންޓުން ޔާމީނަށް ފައިސާ ޖަމާކުރި މައްސަލައެއް އޭސީސީން ތަހުގީގު ކުރަން ފެށުމުން ދިފާއުގައި ސީ ލައިފްގެ ނަމުގައި މީޑިއާތަކަށް ދިން އިންޓަވިއުގައި ވެސް އެކަން ސާފެވެ.\nއެ ކުންފުނިން "ސަން" އޮންލައިނަށް ބުނެފައިވާ ގޮތުގައި ޔާމީނަށް 15،000 ޑޮލަރު ޖަމާކުރީ އެމަނިކުފާނުގެ ޚަރަދުގައި އައްމަޓީގެ ކާރެއް އެކި ފަހަރު މަތިން މަރާމާތުކޮށްފައިވާތީ އެވެ. ސީ ލައިފްގެ ފްލެޓް މަޝްރޫއާ އެ މުއާމަލާތާ ގުޅުމެއް ނެތް ކަމަށް ވެސް ބުނެފައިވެ އެވެ.\nފެންނަން އޮތް ހަގީގަތަކީ ސީ ލައިފުން ހުޅުމާލޭގައި 3،000 ފްލެޓް މަޝްރޫއުގެ ބިންގާ ، މާޗު 14، 2014 ގައި، އަޅުއްވައިދެއްވީ ޔާމީންކަމެވެ. އެމަނިކުފާނުގެ އެކައުންޓަށް 15،000 ޑޮލަރު ޖަމާކޮށްފައި ވަނީ މާޗު 18، 2014 ގަ އެވެ.\nސީ ލައިފުން ހުޅުވާލި މަޝްރޫއުން ފްލެޓް ގަތުމަށް ގިނަ ބަޔަކު މުއާމަލާތުކުރީ ކުންފުނީގެ އިސް ވެރިޔާގެ ހައިސިއްޔަތުން އައްމަޓީއާ އެވެ. އެކަމަކު ފްލެޓަށް ފައިސާ ދެއްކި މީހުން ބުނާ ގޮތުގައި މި އޮޅުވާލުމުގައި ހިމެނެނީ އައްމަޓީ އެކަންޏެއް ނޫނެވެ. އެ މަޝްރޫއު ހިންގަން އެއްބަސްވި އިރު އޭނާގެ އިތުރުން ވެސް ކުންފުނީގައި އިސް ވެރިންތަކެއް ތިއްބެވެ.\nސީ ލައިފުން އޮޅުވާލި މައްސަލަ ފުލުހުން ބަލަން ފެށުމާ އެކު އައްމަޓީ ވަނީ ފިލައިގެން ރާއްޖެ އިން ބޭރަށް ގޮސްފަ އެވެ. އެ ކުންފުންޏަށް ފައިސާ ދެއްކި މީހުންގެ ޕްރެޝަރުތަކާ ހެދި ފުލުހުންނަށް މަޖުބޫރުވީ އޭނާ ހޯދަން އެހީތެރިވެދޭން އިންޓަޕޮލްގައި އެދޭށެވެ.\nމަކަރާއި ހީލަތް ހެދުމުގެ ތުހުމަތުގައި މިދިޔަ އެޕްރީލް މަހުގެ ތެރޭގައި އައްމަޓީ ހޯދަން ވަނީ ރެޑް ނޯޓިސް ނެރެފަ އެވެ.\nއެނގޭ ކަމަކީ ސްރީ ލަންކާގައި އައްމަޓީ އުޅެނީ ފިލައިގެންނެއް ނޫން ކަމެވެ. ވިސާ ނެތި ލަންކާގައި އޭނާ ދިރިއުޅެމުން އަންނަނީ ވަރަށް މިނިވަންކޮށެވެ. ނޮވެމްބަރު3ގެ އުދުވާނީ ހަމަލާގެ މޭސްތިރި ކަމަށް ވާ އަބްދުﷲ ލުތުފީ ރާއްޖެ ގެނައި ގޮތަށް އައްމަޓީ ނުގެނެވެންވީ ސަބަބެއް ނެތް ކަމަށް ޝަކުވާ ކުރާނެ ޖާގަ އެބަ އޮތެވެ.\nހުރިހާ ޒިންމާއެއް ދައުލަތުން؟!\nސީ ލައިފުން ސަރުކާރަށް ހުށަހެޅި ހުށަހެޅުމާ ގުޅޭ ގޮތުން ސުވާލު ދެންނެވުމުން އެޗްޑީސީގެ ސުހެއިލް ވިދާޅުވީ ސަރުކާރުގެ ވިސްނުމަކީ ފައިސާ ދައްކައި ގެއްލުންވި މީހުންނަށް ލުޔެއް ހޯދައި ދިނުން ކަމަށެވެ. އެ ހުށަހެޅުމާ މެދު މަޝްވަރާ ކުރަމުން އައި ނަމަވެސް އަދި ގޮތެއް ނުނިމޭ ކަމަށް ވިދާޅުވި އެވެ.\nއެޗްޑީސީއާ އެކު އެއްބަސްވި ގޮތަށް މަޝްރޫއު ކުރިއަށް ނުގެންދެވުނު ސަބަބަކަށް ސީ ލައިފުން ދައްކަނީ އެ ކުންފުންޏަށް ދޭން ޖެހޭ ހުއްދަތަކާއި ބިންތައް ނުދީ ލަސްކުރުމުގެ އިތުރުން ބޭކާރު ޚަރަދުތައް ކުރުވަން ޖެއްސުމެވެ. އަދި އެ ކުންފުނިން އެގްރިމެންޓާ ހިލާފުވެފައިވާ ކަމަށް ބުނެ 2015 ވަނަ އަހަރު އެޗްޑީސީން އެގްރިމެންޓް އުވާލި ގޮތެވެ. ސީ ލައިފުން ކޯޓަށް ދިއުމުން އެޗްޑީސީގެ އެ ނިންމުން އޮތީ ބާތިލްކޮށްފަ އެވެ.\nސީ ލައިފްގެ ވަކީލުން ބުނެފައިވާ ގޮތުގައި ކޯޓު ހުކުމަށް ފަހު ވެސް އެޗްޑީސީން މުޅިންހެން މަސައްކަތް ކޮށްފައިވަނީ އެއްބަސްވުން ކުރިއަށް ގެންދިއުމުގެ ބަދަލުގައި އެއްބަސްވުން ހުއްޓުވުމަށެވެ.\n"ކުރިން ކޮށްފައިވާ އެތައް މަސައްކަތެއް އަލުން ކުރަން ސީ ލައިފް ގްލޯބަލްއަށް މަޖުބޫރުކޮށްފައިވާ ކަމަށާއި އެ ހުރިހާ މަސައްކަތްތަކެއް ކުރުމަށް އެތައް މިލިއަން ޑޮލަރެއް ބޭކާރު ގޮތުގައި ސީ ލައިފް ގްލޯބަލްގެ ފަރާތުން ހަރަދު ކުރަން ޖެހުނު،" މީގެ ދެތިން މަސް ކުރިން ސީ ލައިފްގެ ވަކީލުން ނެރުނު ބަޔާނުގައި ބުނެފައިވެ އެވެ.\nހުޅުމާލޭގައި ހުންނަ އެޗްޑީސީގެ އޮފީސް އިމާރާތް ހުންނަ ސަރަހައްދު: ސީ ލައިފުން ހުށަހެޅީ ބުކިން ފީ އެޗްޑީސީން ދެއްކުމަށް.\nސީ ލައިފުން އޮޅުވާލި މައްސަލަ ކޯޓަށް ހުށަހެޅުމުން، ބައެއް މީހުންނަށް ފައިސާ އަނބުރާ ދޭން ކޯޓުން ހުކުމް ކޮށްފައި ހުރި ނަމަވެސް އެ ހުކުމްތަކާ އެއްގޮތަށް އެ ކުންފުނިން ފައިސާ ދައްކާފައެއް ނުވެ އެވެ.\nSea life ah faisaa dhekki2meehakah faisaa anburaa dheyn hukum koffi\nކަން މިހެން އޮއްވައި، ސީ ލައިފް މައްސަލައިގައި ދައުލަތުން ހުރިހާ ޒިންމާއެއް ނަގާ ގޮތަށް ބަދަލު ދޭން އެއްބަސްވުމަކީ އެންމެ ރަނގަޅު ގޮތް ހެއްޔެވެ؟\nއަލުން މަޝްރޫއު ހަވާލުކޮށްދޭން ސީ ލައިފުން އެދިފައި އޮތަސް މާލީ ގާބިލް ކަމެއް ނެތް ކުންފުންޏަކާ އަލުން މަޝްރޫއު ހަވާލުކުރާނީ ކިހިނެއް ހެއްޔެވެ؟ އެ ކުންފުނީގެ އެކައުންޓްތަކުގައި އެއްވެސް ފައިސާއެއް ނެތް ކަން މި މައްސަލައިގެ ލިޔެކިޔުންތަކުން އެނގެ އެވެ.\nގާނޫނީ ވަކީލަކު ވިދާޅުވި ގޮތުގައި އަމިއްލަ ކުންފުންޏަކުން ހިންގި މަޝްރޫއެއް ފޭލްވުމުން ހުރިހާ ޒިންމާއެއް ދައުލަތަށް ނެގުމަކީ އިންސާފުވެރި ގޮތެއް ނޫނެވެ. އޭނާ ދެކެވަޑައިގަންނަވާ ގޮތުގައި ސީ ލައިފަށް ދެއްކި ބުކިން ފީ އެޗްޑީސީގެ ފައިސާ އިން އަނބުރާ ދޭކަށް ނުޖެހެ އެވެ. އަމިއްލަ ކުންފުންޏަކުން ހިންގި ބޯހިޔާވަހިކަމުގެ މަޝްރޫއަކުން ފްލެޓް ގަތް މީހުންގެ ވެސް ޒިންމާއެއް އޮތް ކަން ފާހަގަކުރައްވައި އޭނާ ވިދާޅުވީ އެއީ ސީދާ ސީ ލައިފް އަތުން ހޯދަން ޖެހޭ އެއްޗެއް ކަމަށެވެ. އެ ކުންފުނީގެ އަތުން ފައިސާ ހޯދޭނެ ގޮތެއް ނެތި ދައުލަތުން ޒިންމާވާން ނުޖެހޭ ކަމަށް ވެސް އޭނާ ވިދާޅުވި އެވެ.\nއިންސާފު ހޯދައި ދިނުމުގައި ހުރިހާ ބުރައެއް ދައުލަތަށް ނެގުމަކުން ނުފުދެ އެވެ. މަކަރާއި ހީލަތް ހެދި މީހުން ޝަރީއަތުގެ ކުރިމައްޗަށް ގެންނަން ޖެހެ އެވެ. ޑީލް ނިންމަން ޖެހޭނީ އެ ގޮތަށެވެ.\nއިތުރު ލިޔުންތައް ހުޅުމާލެ ސަރުކާރު ބޯހިޔާވަހިކަން ހުޅުމާލެ ހައުސިން އެޗްޑީސީ ސީ ލައިފް ގްލޯބަލް


Air India privatise kuran nimmaifi | Mihaaru\nއެއާ އިންޑިއާ ޕްރައިވެޓައިޒް ކުރުމުގެ މަސައްކަތް ކުރިއަށް ގެންދަނީ ކޮމިޓީއެއްގެ ބެލުމުގެ ދަށުން. --ފޮޓޯ:ގެޓީ އިމޭޖަސް\n29 ޖޫން 2017 - 12:48 1 comment\nމިހާރު ވެސް ގެއްލުމާ އެކު ހިންގާ އެއާލައިނަށް ވަނީ އަގުހެޔޮކޮށް ޚިދުމަތްދޭ އެއާލައިންތަކާ ވާދަކޮށް ފައިދާ ނެރެން ދަތިވެފަ އެވެ. އެހެންވެ އެއާ އިންޑިއާ ޕްރައިވެޓައިޒް ކުރުމުގެ ޚިޔާލު ގެންގުޅޭތާ އެތައް ދުވަހެއް ވެއްޖެ އެވެ.\nފައިނޭންސް މިނިސްޓަރު އަރުން ޖައިޓްލީ ވިދާޅުވީ އެއާ އިންޑިއާގެ ހިއްސާ ވިއްކާލުމާ ބެހޭ ގޮތުން ސަރުކާރުން މިހާރު ފެހި ސިގްނަލް ލިބިފައިވާ ކަމަށެވެ. އަދި ގައުމީ އެއާލައިނުގައި އިންޑިއާގެ ހިއްސާ އަކީ ކިހާވަރެއްތޯ ކަނޑައެޅުމަށް ކޮމިޓީއެއް އުފައްދަވާނެ ކަމަށް އޭނާ ވިދާޅުވި އެވެ. އެއާ އިންޑިއާގައި މިހާރު އޮތް 520 ބިލިއަން ރުޕީސް (އަށް ބިލިއަން ޑޮލަރު) ގެ ދަރަނި މައާފް ކުރާނީތޯ ނުވަތަ ނޫންތޯ ވެސް ކޮމިޓީން ނިންމާނެ އެވެ.\nބޮޑު ވަޒީރު ނަރެންދުރަ މޯދީ ވެރިކަމަށް ވަޑައިގެންނެވި ފަހުން ވަނީ އެއާ އިންޑިއާ ޕްރައިވެޓައިޒް ކުރުމުގެ މަސައްކަތް ހަލުވިކޮށްފަ އެވެ. ގައުމީ އެއާލައިން ޕްރައިވެޓައިޒް ކުރަން މީގެ ކުރިން ކުރި މަސައްކަތްތަކަށް ވަނީ އެކި ގޮތްގޮތުން ހުރަސްތައް ކުރިމަތިވެފަ އެވެ.\nޚިދުމަތުގެ ފެންވަރު ދަށްވުމާއި ފްލައިޓްތައް ކެންސަލްވުން ފަދަ ކަންކަން ދިމާވާތީ އެއާ އިންޑިއާގެ މަގްބޫލްކަން ވަނީ ކުޑަވެފަ އެވެ. އެތެރޭގެ އުދުހުންތަކުގައި އެއާ އިންޑިއާގެ މާކެޓް ހިއްސާ އަކީ 14.6 ޕަސެންޓެވެ. ނަމަވެސް ބައިނަލްއަގުވާމީ އެންމެ ބޮޑު މާކެޓެއް އަދި ވެސް އޮތީ އެއާ އިންޑިއާ އަށެވެ. އެ އެއާލައިނުން 41 ބޭރުގެ މަންޒިލަށް ދަތުރު ކުރެ އެވެ.


SunOnline: Male' local market hingan shauguverivaa Dhivehinnaa Mayor bahdhalu kuranee\nމާލޭ ލޯކަލް މާރުކޭޓު ހިންގަން ޝައުގުވެރިވާ ދިވެހިންނާ މޭޔަރު ބައްދަލު ކުރަނީ\nމުއާވިޔަތު އަންވަރު 15 Nov 2019, 16:02\nދަތުރުވެރިންގެ މާރުކޭޓް ބޭރު: މަރާމާތަށް ބަންދުކުރުމަށް ފަހު އަދި ވެސް އެތަން ނުހުޅުވާ -- ސަން ފޮޓޯ: އަހުމަދު ޝަރުވާން\nދިވެހިން ބޭނުންކޮށްގެން މާލޭ ލޯކަލް މާރުކޭޓު ހިންގަން ޝައުގުވެރިވާ ފަރާތްތަކާއި މާލޭ ސިޓީގެ މޭޔަރު ޝިފާ މުހައްމަދު ބައްދަލު ކުރައްވަން ނިންމައިފި އެވެ.\nސިޓީ ކައުންސިލުން ބުނީ، އެ ބައްދަލުވުން އޮންނާނީ އަންނަ އާދިއްތަ ދުވަހުގެ ހަވީރު 4:00 ޖަހާއިރު ކަމަށެވެ. އަދި އެ ބައްދަލުވުން ބާއްވަން ނިންމާފައި ވަނީ މާފަންނު ކަނބާ އައިސާރަނި ހިނގުމުގައި ހުންނަ އެ ސިޓީ ކައުންސިލް އިދާރާގައި ކަމަށެވެ.\nއެ ބައްދަލުވުމުގައި ބައިވެރިވުމަށް ޝައުގުވެރިވާ ހުރިހާ ފަރާތްތަކަށް ވެސް ސިޓީ ކައުންސިލުން ވަނީ ދައުވަތުދީފަ އެވެ.\nމާލޭ ލޯކަލް މާރުކޭޓު މަރާމާތަށް ބަންދުކޮށްފައި ހުންނަތާ ގިނަ ދުވަސްތަކެއް ވެފައިވާ އިރު، އެތަން ހަދައި އަލުން ބޮޑުކުރުމުގެ މަސައްކަތް އަންނަނީ ކުރަމުންނެވެ. އެގޮތުން އެތަން ބޮޑުކުރާއިރު ގޮޅިއެއްގައި އަށް ފޫޓު އަދި ނުވަ ފޫޓު ހުންނާނެ ކަމަށް ސިޓީ ކައުންސިލުން ބުނެ އެވެ.\nމާލޭ ސިޓީ ކައުންސިލްގެ މާފަންނު އުތުރު ދާއިރާގެ މެމްބަރު މުހައްމަދު ފަޒީން މީގެ ކުރިން "ސަން" އަށް ވިދާޅުވީ ލޯކަލް މާރުކޭޓްގެ ޕޮލީސީތައް ބަދަލުކުރަން ނިންމާފައިވާ ކަމަށެވެ. އެގޮތުން އާ ޕޮލިސީގައި އިސްކަން ދޭނީ ދިވެހިން ބައިތިއްބަން ކަމަށެވެ. އަދި އެތަނުގައި ބޭރު މީހުން ގެންގުޅެވޭނީ ވެސް އެ މާރުކޭޓްގެ ގޮޅިތައް ރަޖިސްޓްރީކޮށްފައިވާ މީހުންގެ ނަމުގައި ކަމަށް ހަދަން ނިންމާފައިވާ ކަމަށް ވިދާޅުވި އެވެ.\nލޯކަލް މާރުކޭޓްގައި މިހާރު އޮންނަ އުސޫލުގެ ތެރެއިން ގޮޅިތައް ނަގައިގެން އުޅޭ މީހުން އެހެން މީހުންނަށް އެ ތަންތަން ކުއްޔަށްދީ ހަދަމުންދެ އެވެ. އަދި އެ ގޮތަށް ހެދުމުގެ ސަބުބުން ލޯކަލް މާރުކޭޓްގެ ތަކެތީގެ އަގުތައް ވެސް އުފުލެ އެވެ.


Defense bilun faidhaakuraane bayakee China: Trump\nޑިފެންސް ބިލުން ހުރިހާ ފައިދާއެއް ކުރާނެ ބަޔަކީ ޗައިނާ، ވީޓޯކުރާނަން: ޓްރަމްޕް\nޓްރަމްޕް ޓްވީޓްކުރައްވައި ވިދާޅުވަނީ ޑިފެންސް ބިލުން ފައިދާކުރާނީ ޗައިނާއާށް ކަމަށް. އެ ގޮތެއް ވިދާޅެއް ނުވޭ\nއެމެރިކާގެ ރައީސް ޑޮނަލްޑް ޓްރަމްޕް ވިދާޅުވާ ގޮތުން އެ ގައުމުގެ އަހަރީ ޑިފެންސް ބިލް މިހާރު އޮތް ގޮތުން ހުރިހާ ފައިދާއް ކުރާނެ ބަޔަކީ ޗައިނާ އެވެ. އަދި އެ ބިލް ވީޓޯކުރައްވާނެ އެވެ. ޗައިނާއަށް ފައިދާވާ ގޮތަށް އެ ބިލްގައި ހުރި ކޮންކޮން ކަމެއްކަން ވިދާޅެއް ނުވެ އެވެ.\nޑިފެންސް ބިލަކީ މިލިޓަރީ ބަޖެޓެވެ. މިލިޓަރީއަށް ހޯދާ ތަކެއްޗާއި ޚިދުމަތްތެރިންގެ މުސާރަ އަދި ސިފައިންނާ ގުޅިފައި ހުރި ހުރިހާ ޚަރަދުބަރަދެއްގެ ތަފުސީލީ ލިޔުމެވެ.\nރިޕަބްލިކަނުންނާއި ޑިމޮކްރެޓުން ބުނާ ގޮތުގައި، ޑިފެންސް ބިލްގައި ޕޮލިސީތައް ކަނޑައަޅާފައި ވެސް ހުންނާނީ ޗައިނާއަށް ދަތިވާ ގޮތަށް ކަމަށާއި، ލަސް ނުކޮށް ގާނޫނަކަށް ހަދަންޖެހޭ ކަމަށެވެ.\nސެނެޓަރުން ވިދާޅުވާ ގޮތުގައި ޓްރަމްޕް ރަނގަޅަކަށް ބިލް ވިދާޅެއް ނުވެ އެވެ. އެނޫން ގޮތެއްގައި ދެން އޮތް ގޮތަކީ ވިލްގައި އޮތް އެއްޗެއް ޓްރަމްޕަށް އެނގިވަޑައިނުގަންނަވަނީ އެވެ.\nޓްރަމްޕަކީ ކުރައްވާނެ ކަމަށް ވިދާޅުވާހާ ކަމެއް ކުރައްވާ ބޭފުޅެއް ނޫނެވެ. ޑިފެންސް ބިލް ވީޓޯކުރައްވާނެ ކަމަށް ވިދާޅުވެ މިހާރު އެ ކުރައްވާ ކަމަކީ ސެނެޓަރުންނަށް ބިރުދެއްކެވުމެވެ. ޑިފެންސް ބިލް ސެނެޓުން ފާސްކޮށްފައި ވަނީ ޓްރަމްޕް ވީޓޯކުރެއްވި ނަމަވެސް ބިލްގެ ބާރުކަނޑައިގެން ނުދާހާ ބޮޑު ތަނަވަސްކަމާ އެކު އެވެ.\nޗައިނާއަށް ފައިދާވާނެ ކަމަށް ވިދާޅުވެ ޓްރީޓްކުރެއްވި ނަމަވެސް، ހިތްހަމަޖެހިވަޑައިނުގެން އުޅުއްވާ އަސްލު ސަބަބެއް ވިދާޅެއް ނުވެ އެވެ. ކަންބޮޑުވުމެއް އޮތް ނަމަ އެކަމެއް ވެސް ވިދާޅެއް ނުވެ އެވެ. ޑިފެންސް ބިލާ ބެހޭ ގޮތުން އެކި ފަހަރު އެކި ބަހަނާ ދައްކަވައި، ވީޓޯކުރައްވާނެ ކަމަށް އަބަދު ވެސް ވިދާޅުވެ އެވެ.\nއެމެރިކާގައި މި އަހަރު އޮތް ރިޔާސީ އިންތިހާބުގެ ނަތީޖާ ޓްރަމްޕް އަދި ވެސް ގަބޫލުފު ނުކުރައްވަ އެވެ. ވިދާޅުވަނީ މުއައްސަސާތަކުން ގޯހެއް ހަދައިފ ކަމަށެވެ. އެނޫން ގޮތެއްގައި ޓްރަމްޕް ނޫން މީހަކަށް ކާމިޔާބުނުލިބޭނެ ކަމަށެވެ.


MTCC in public transport ge hidhumathah cash card in faisaa dhehkey goi hadhanee\nއެމްޓީސީސީގެ ދަތުރުފަތުރުގެ ހިދުމަތް ހޯދަން ކޭޝް ކާޑުން ފައިސާ ދެއްކޭ ގޮތް ހަދަނީ--ފޮޓޯ:ބީއެމްއެލް\nއެމްޓީސީސީގެ ދަތުރުފަތުރުގެ ހިދުމަތް ހޯދަން ކޭޝް ކާޑުން ފައިސާ ދެއްކޭ ގޮތް ހަދަނީ\nއެމްޓީސީސީން ދެމުން އަންނަ ޕަބްލިކް ޓްރާންސްޕޯޓްގެ ހިދުމަތް ހޯދާ ކަސްޓަމަރުންނަށް ކޭޝް ކާޑު ބޭނުން ކޮށްގެން ފައިސާ ދެއްކޭ ގޮތް ހެދުމަށް ޑިޖިޓަލް ޕޭމަންޓް ސިސްޓަމެއް ހަދަން ބޭންކް އޮފް މޯލްޑިވްސް (ބީއެމްއެލް) އާއި މާސްޓަކާޑާ އެކު އެ ކުންފުނިން އެމްއޯޔޫއެއްގައި ސޮއިކޮށްފި އެވެ.\nމި އެއްބަސްވުމުގައި އެމްޓީސީސީގެ ފަރާތުން ސޮއިކުރެއްވީ އެ ކުންފުނީގެ ސީއީއޯ އާދަމް އާޒިމެވެ. އަދި ބީއެމްއެލްގެ ފަރާތުން ސޮއިކުރެއްވީ އެ ބޭންކުގެ ސީއީއޯ އަދި މެނޭޖިން ޑިރެކްޓަރު ޓިމް ސޯޔާ އެވެ. މި ރަސްމިއްޔާތުގައި މާސްޓަކާޑުން ރާއްޖެ އާއި ލަންކާއަށް ކަނޑައަޅާފައި ހުންނަވާ ކަންޓްރީ މެނޭޖަރު ރާޖޭޝް މަނީ ވެސް ބައިވެރިވެވަޑައިގަތެވެ.\nމި އެއްބަސްވުމުގެ ދަށުން ގާއިމްކުރާ ޑިޖިޓަލް ޕޭމަންޓު ސިސްޓަމަކީ ތަރައްގީ ވެފައިވާ ގައުމުތަކުގައި ވެސް މިހާރު ބޭނުން ކުރަމުން އަންނަ ސިސްޓަމެކެވެ. މިއީ މާސްޓަކާޑުގެ "ސްމާޓް ސިޓީސް" ޕްރޮޖެކްޓުގެ ދަށުން ދަތުރުފަތުރު ކުރުމުގައި ލުއިގޮތްތައް ހޯދައިދިނުމަށް ގާއިމްކުރާ ސިސްޓަމެކެވެ.\nއެމްޓީސީސީގެ ސީއީއޯ އާދަމް އާޒިމް ވިދާޅުވީ ކޮންޓެކްޓްލެސް ޕޭމަންޓް ސިސްޓަމްތަކުގެ މުހިންމުކަން މިދިޔަ އަހަރު ވަރަށް ބޮޑަށް އެނގިފައިވާ ކަމަށެވެ. އެހެންކަމުން އެ ކުންފުނީގެ ދަތުރުފަތުރުގެ ހިދުމަތް ހޯދާ މީހުންނަށް ފަސޭހައިން ފައިސާ ދެއްކޭ އިންތިޒާމް ހަމަޖެހިގެން ދިއުމަކީ ކުންފުންޏަށް ލިބޭ ކުރިއެރުމެއް ކަމަށް ވެސް އޭނާ ވިދާޅުވި އެވެ.\nބީއެމްއެލްގެ ސީއީއޯ އަދި މެނޭޖިން ޑިރެކްޓަރި ޓިމް ސޯޔާ ވިދާޅުވީ އެ ބޭންކުގެ ކަސްޓަމަރުންނަށް ލުއި ފަސޭހަވާ ކަންކަމުގައި އިންވެސްޓު ކުރުމަކީ ބޭންކުގެ ވިޔަފާރީގެ މުހިންމު ބައެއް ކަމަށެވެ. އަދި މި ސިސްޓަމާއެކު ބޭންކުގެ ޑިޖިޓަލް ކާޑާއި މޯބައިލް ޕޭމަންޓް މެދުވެރިކޮށް ދަތުރުފަތުރުގެ ހިދުމަތް ހޯދޭނެ ކަމަށް އޭނާ ވިދާޅުވި އެވެ.\nމާސްޓަކާޑުން ރާއްޖެ އާއި ލަންކާއަށް ކަނޑައަޅާފައި ހުންނަވާ ކަންޓްރީ މެނޭޖަރު ރާޖޭޝް މަނީ ވިދާޅުވީ ދިވެހި ސަރުކާރާ އެކު އާ ޕްރޮޖެކްޓެއްގައި ބައިވެރިވުމަކީ އެ ކުންފުންޏަށް ލިބޭ އުފަލެއް ކަމަށެވެ. އެގޮތުން، އެ ކުންފުނީގެ އެހީގައި ތައާރަފު ކުރާ ޕޭމަންޓް ސިސްޓަމްގެ ސަބަބުން ހިދުމަތް ދޭ ފަރާތުގެ ހަރަދުތައް ކުޑަވާނެ ކަމަށް އޭނާ ވިދާޅުވި އެވެ.\nއެމްޓީސީސީން ބުނި ގޮތުގައި މި ސިސްޓަމް ގާއިމް ކުރުމުގެ މަސައްކަތް ނިމޭނީ މިއަހަރުގެ ނޮވްމެބަރު މަހުގަ އެވެ. އެގޮތުން، ފުރަތަމަ ފިޔަވަހީގެ ދަށުން ބީއެމްއެލްގެ ހުރިހާ ކަސްޓަމަރުންނަށް ކޭޝްކާޑުން ފައިސާ ދެއްކޭއިރު އެހެން ފަސިންޖަރުންނަށް، މާސްޓަކާޑާއި އެމްޓީސީސީ ގުޅިގެން ތައާރަފު ކުރާ ދަތުރު ކާޑެއް ލިބޭނެ އެވެ. އެހެން ބޭންކުތަކުގެ ކަސްޓަމަރުންނަށް މި ހިދުމަތް ތައާރަފު ކުރާނީ ދެވަނަ ފިޔަވަހީގެ ދަށުންނެވެ.\nބީއެމްއެލުން ގައުމީ ފުޓުބޯޅަ ޓީމުތަކުގެ ޕާޓްނާޝިޕް އާކޮށްފި\nބީއެމްއެލްގެ ހޯމް އިމްޕްރޫވްމަންޓް ލޯނާއި ފައިނޭންސިންއަށް ބަދަލުތަކެއް ގެނެސްފި


SunOnline: WC2018: Furathama ketee Morocco, Portugal salaamaiy kohdhinee Ronaldo!\nޕޯޗުގަލްއާއި މޮރޮކޯ ކުޅުނު މެޗުގެ ތެރެއިން --- ފޮޓޯ/އޭޕީ\nފުރަތަމަ ކެޓީ މޮރޮކޯ، ޕޯޗުގަލް ސަލާމަތް ކޮށްދިނީ ރޮނާލްޑޯ!\n4 ހަފްތާ 14 ގަޑި ކުރިން - 20 ޖޫން 2018 0\nމިއަހަރުގެ ވޯލްޑް ކަޕްގެ ގްރޫޕް ބީގައި ކުޅުނު ދެ މެޗުންވެސް ބަލިވެ، މޮރޮކޯއިން މުބާރާތާ އަލްވަދާއު ކިޔައިފިއެވެ.\nމޮސްކޯގެ ލުޒްނީކީ ސްޓޭޑިއަމްގައި މިރޭ ކުޅުނު މެޗުގައި ވާދަކުރީ ޕޯޗުގަލްއާއި މޮރޮކޯއެވެ. ޕޯޗުގަލްއިން މޮރޮކޯ ބަލިކުރީ 1-0ގެ ނަތީޖާއަކުންނެވެ. މެޗުގައި ގޯލް ޖެހީ ޓީމުގެ ކެޕްޓަން ކްރިސްޓިއާނޯ ރޮނާލްޑޯއެވެ.\nމިރޭގެ ޕޯޗުގަލް މެޗަށް ނުކުތީ އުންމީދު ބޮޑުކޮށެވެ. ފުރަތަމަ މެޗުގައި ސްޕެއިން އަތުން ޕޮއިންޓެއް ހޯދައިގެން މިރޭގެ މެޗަށް ނުކުތް އިރު، ހުރިހާ ލޯތަކެއް އަމާޒުވެފައި އޮތީ ސްޕެއިން މެޗުގައި ހެޓްރިކް ހެދި ރޮނާލްޑޯއަށެވެ.\nހުރިހާ ޕްރެޝަރަކަށް ޖަވާބު ދިނުމަށް ރޮނާލްޑޯއަށް މާގިނައިރެއް ނުނެގިއެވެ. މެޗުގެ ހަތުރު ވަނަ މިނެޓްގައި ރޮނާލްޑޯ ޕޯޗުގަލްއަށް ލީޑު ނަގައިދިިނެވެ. މުޓީނިއޯގެ ކޯނަރު ބޮލުން ގޯލަށް ފޮނުވާލައިގެން ރޮނާލްޑޯ ލީޑު ނެގި އިރު، އެ ގޯލަކީ މިފަހަރުގެ ވޯލްޑް ކަޕްގައި އޭނާ ޖެހި ހަތަރު ވަނަ ގޯލެވެ.\nމިހާތަނަށް ރޮނާލްޑޯ ވަނީ ޕޯޗުގަލްއަށް ކުޅުނު 152 މެޗުން 85 ގޯލް ޖަހައިދީފައެވެ. މިރޭގެ ގޯލާއެކު ރޮނާލްޑޯ ވަނީ ގައުމީ ޓީމަށް އެންމެ ގިނަ ގޯލް ޖެހި ކުޅުންތެރިންގެ ލިސްޓްގެ ދެވަނައަށް ޖެހިލައިފައެވެ. ކުރިން އެ ލިސްޓްގެ ދެވަނައިގައި އޮތީ ހަންގޭރީގެ ފޯވަޑް ޕުސްކަސްއެވެ. ގައުމީ ޓީމަށް އެންމެ ގިނަ ގޯލް ޖަހައިދިން ކުޅުންތެރިންގެ ލިސްޓްގެ އެއްވަނައިގައި އޮތީ އީރާންގެ ފޯވަޑް އަލީ ދާއީއެވެ. އޭނާ ވަނީ ގައުމީ ޓީމަށް 109 ގޯލް ޖަހައިދީފައެވެ.\nމިރޭގެ މެޗުގެ ކުރީކޮޅުގައި ޕޯޗުގަލްއިން ލީޑު ނެގި ނަމަވެސް، ހާފްގެ ބާކީ ބައިގައި ކުޅެފައިވަނީ މޮރޮކޯއިންނެވެ. އެގޮތުން އެޓީމުގެ ކުރިއަށް ކުޅެމުން ދިޔަ ހަކީމް ޒިޔެޗާއި ޔޫނުސް ބެލްހާންޑާގެ ހަމަލާތައް ފާހަގަކޮށްލެވުނެވެ.\nމެޗުގައި މޮރޮކޯއިން ގިނަ ހަމަލާތަކެއް އުފެއްދި އިރު، މެޗުން ސަލާމަތް ކޮށްދިނީ ކީޕަރު ރުއީ ޕެޓްރީޝިއޯއެވެ. އޭނާ ވަނީ މޮޅު ސޭވްތަކެއް ކޮށްފައެވެ. އެގޮތުން ބެލްހާންޑާ ބޮލުން ފިނުވާލި ހަމަލާގެ އިތުރުން ޑިފެންޑަރު މެދީ ބެނާޝިއާގެ ހަމަލާތައްވެސް މެޗުގައި ފާހަގަކޮށްލެވުނެވެ.\nވޯލްޑް ކަޕްގެ ގްރޫޕް އޭ އަދި ބީގެ މެޗެއްވެސް މިރޭ އޮންނާނެއެވެ. 8:00ގައި އޮންނަ ގްރޫޕް އޭގެ މެޗުގައި ވާދަކުރާނީ އުރުގުއޭއާއި ސައުދީ އަރަބިއާއެވެ. އޭގެ ފަހުން 11:00ގައި އޮންނަ މެޗުގައި ވާދަކުރާނީ އިރާނާއި ސްޕެއިނެވެ.\nފުޓްބޯޅަ ކްރިސްޓިއާނޯ ރޮނާލްޑޯ ފީފާ ވޯލްޑް ކަޕް 2018\nބޭނުންވަނީ ހަޒާޑް މަޑުކުރުވަން: ސާރީ3މިނެޓް 39 ސިކުންތު ކުރިން\nތިނަދޫއާއި އަލިފުއްޓަށްވެސް މޮޅެއް 13 ގަޑި9މިނެޓް ކުރިން


ރ.މަޑުއްވަރީ ކައުންސިލުން ތަޖުރިބާ ހޯދުމަށް ށ.އަތޮޅަށް ކުރާ ދަތުރުގައި ށ.ފޯކައިދޫ ކައުންސިލާއި ބައްދަލުކޮށްފި - Raa Maduvvaree Council\nރ.މަޑުއްވަރީ ކައުންސިލުން ތަޖުރިބާ ހޯދުމަށް ށ.އަތޮޅަށް ކުރާ ދަތުރުގައި ށ.ފޯކައިދޫ ކައުންސިލާއި ބައްދަލުކޮށްފި\nby Mohamed Shamweel\n1 އޮކްޓޫބަރު 2021\nރ.މަޑުއްވަރީ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީން ތަޖުރިބާ ހޯދުމަށް ށ.އަތޮޅަށް ކުރާ ދަތުރުގައި ށ.ފޯކައިދޫ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއާއި ބައްދަލުކޮށްފިއެވެ.\nމިބައްދަލުވުމުގައި ދެރަށުގެ ގުޅުން އިތުރަށް ބަދަހިކުރުމާއި ގުޅޭ ގޮތުން މަޝްވަރާ ކޮށްފައި ވެއެވެ. ފޯކައިދޫގެ އިޖުތިމާޢީ ސަރަޙައްދު ސާފުކުރުމުގެ މަސައްކަތް މިދައުރުގައި ކުރަމުންދާ ގޮތާއި ބެހޭ ގޮތުން ތަފްޞީލްކޮށް މައުލޫމާތު ފޯރުކޮށްދީފައިވެއެވެ. އަދި ރަށުގެ ބަނދަރުން ދިމާވާ ދަތިތަކުގެ ސަބަބުން އުޞޫލުތައް ތަންފީޒުކުރުމަށް ދިމާވާ ގޮންޖެހުންތަކުގެ މަޢުލޫމާތުވެސް ޙިއްސާކޮށްފައިވެއެވެ.\nމީގެ އިތުރުން ފޯކައިދޫގައި ކުނި މެނޭޖްކުރަމުންދާ ގޮތާއި، ކުނިކޮށި ބަލަހައްޓަމުންދާ ގޮތިގެ އިތުރުން، ކުޅިވަރު ދަނޑުތައް މެނޭޖްކުރަމުންދާ ގޮތާއި ބެހޭ ގޮތުން މަޢުލޫމާތު ބަދަލުކޮށްފައިވެއެވެ. އަދި ދެރަށުގެ އަންހެނުންގެ ތަރައްޤީއަށް މަސައްކަތްކުރާ ކޮމިޓީއިން ކުރިއަށް ރާވާފައިވާ ކަންކަމާއި ގުޅޭ މައުލޫމާތު ޙިއްސާކޮށްފައިވެއެވެ.\nމަޑުއްވަރީ ކައުންސިލްގެ ޓީމް ފޯކައިދުއަށް ޒިޔާރަތްކުރުމުން، އެރަށު ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ފަރާތުން ވަނީ ވަރަށް ހޫނު މަރުހަބާއެއް ދަންނަވާފައެވެ. އަދި ފޯކައިދޫގެ ބައެއް ޚާއްސަ ތަންތަނަށް ޒިޔާރަތްކޮށް މައުލޫމާތު ބަދަލުކުރެވިފައިވެއެވެ. ފޯކައިދޫ ކައުންސިލުން ނިމިދިޔަ ދައުރުގައި މަޑުއްވަރީއަށް ވަނީ ޒިޔާރަތްކުރައްވާފައެވެ.\nރ.މަޑުއްވަރީ ކައުންސިލުން ތަޖުރިބާ ހޯދުމަށް ށ.އަތޮޅަށް ކުރާ ދަތުރުގައި ށ.ފީވަކު ކައުންސިލާއި ބައްދަލުކޮށްފި\nކީރިތި ޤުރްއާން ކިޔެވުމުގެ 34 ވަނަ ޤައުމީ މުބާރާތުގެ ރަށު އޮޑިޝަން މަޑުއްވަރީގައި ފަށައިފި\nކުޑަކުދިންގެ ޕާކު ތަރައްޤީކުރުން\n1443 ވަނަ އަހަރުގެ ފިޠުރު ޢީދު ނަމާދު ބޮޑު ޖަމާޢަތުގައި ކުރުމާއި ގުޅޭ\nރަމަޟާން މަހު ރަށުގެ މިސްކިތްތަކަށް ރޯދަ ވީއްލުމަށް ތަކެތި ޞަދަޤާތްކުރުމާއި ގުޅޭ\n31 މާރިޗް 2022\nކުނި އުކާލާ ގަޑި ބަދަލުކުރުން\n9 އޮކްޓޫބަރު 2021\n30 ސެޕްޓެންބަރު 2021\nރ.މަޑުއްވަރީ ކައުންސިލުން ތަޖުރިބާ ހޯދުމަށް ށ.އަތޮޅަށް ކުރާ ދަތުރުގައި ށ.ނަރުދޫ ކައުންސިލާއި ބައްދަލުކޮށްފި\n© 2022 މާޅޮސްމަޑުލު އުތުރުބުރީ މަޑުއްވަރީ ކައުންސިލް


ލަންކާ ޤައުމީ ޓީމުގެ ކުޅުންތެރިން ކޯވިޑް-19 އަށް ނެގެޓިވް ލަންކާ ޤައުމީ ޓީމުގެ ކުޅުންތެރިން ކޯވިޑް-19 އަށް ނެގެޓިވް\nލަންކާ ޤައުމީ ޓީމުގެ ކުޅުންތެރިން ކޯވިޑް-19 އަށް ނެގެޓިވް\nލަންކާގެ ޤައުމީ ފުޓްބޯޅަ ޓީމު\nސްރީލަންކާގެ ޤައުމީ ފުޓްބޯޅަ ޓީމުގެ ހުރިހާ އެންމެން ކޯވިޑް19 އަށް ނެގެޓިވްވެއްޖެއެވެ.\nރާއްޖޭގެ ނިއުރޭޑިއަންޓް ސްޕޯޓްސް ކުލަބަށް ކުރިން ކޯޗުކޮށްދިން އާމިރު އަލަގިޗްގެ ކޯޗުކަމުގައި ލަންކާގެ ޤައުމީ ފުޓްބޯޅާ ޓީމު މިހާރު ވަނީ ވޯރލްޑް ކަޕް ކޮލިފައިން އާއި ސާފް ޗެމްޕިއަންޝިޕަށް ޕްރެކްޓިސް ފަށައިފައެވެ.\nއޭގެ ކުރިން ކޯވިޑް19 އަށް ހުރިހާ ކުޅުންތެރިން ޓެސްޓްކުރުމަށް ކުރި ޕީސީއާރު ޓެސްޓްތަކުން އެއްވެސް މީހަކު ޕޮޒިޓިވްނުވާ ކަމަށް ލަންކާ ފެޑަރޭޝަނުން މިހާރު ވަނީ ބުނެފައެވެ. ނަމަވެސް ކުޅުންތެރިން ޕްރެކްޓިސް ކުރަންވާނީ ރައްކާތެރިކަމުގެ ފިޔަވަޅުތަކާއެކުގައި ކަމަށްވަނީ އަންގާފައެވެ.\nލަންކާއިން ޤައުމީ ޓީމުގެ ޕްރެކްޓިސް ފެށިއިރު އެޤައުމުގެ އެންމެ ބޮޑު އެއް އަމާޒަކީ ސެޕްޓެމްބަރު މަހު ބާއްވާ ސާފް ޗެމްޕިއަންޝިޕުން ރަނގަޅު ނަތީޖާއެއް ހޯދުންކަމަށެވެ. ނަމަވެސް ކޯވިޑް19ގެ ސަބަބުން މެޗުތަކުގެ ޝެޑިއުލަށް އައިސްފައިވާ ބަދަލުތަކުގެ ސަބަބުން ބަންގަލްދޭޝްގައި ބާއްވާ މުބާރާތް ކުޅޭނެކަމާމެދު މިހާރު ވަނީ ސުވާލު އުފެދިފައެވެ.\nވަރލްޑް ކަޕް އަދި އޭޝިއަން ކަޕް ޖޮއިންޓް ކޮލިފައިންގެ އިތުރުން ސާފް ޗެމްޕިއަންޝިޕަށް ތައްޔާރުވުމަށް ރާއްޖޭގެ ޤައުމީ ޓީމުގެ ޕްރެކްޓިސް ވެސް އަންނަ ޖުލައި މަހުގެ ފުރަތަމަ ހަފްތާގައި ފަށަން އެފްއޭއެމްއިން ވަނީ ނިންމާފައެވެ. އެފްއޭއެމްއިން މިހާރު ވަނީ އަތޮޅު ތެރޭގައި ތިބި ޤައުމީ ޓީމުގެ ކުޅުންތެރިން މިމަހުގެ 30 ވަނަ ދުވަހުގެ ކުރިން މާލެ އައުމަށްވެސް އަންގާފައެވެ. އަދި ޕްރެކްޓިސް ފެށުމުގެ ކުރިން ކޯވިޑް-19އަށް ހުރިހާ ކުޅުންތެރިން ޓެސްޓްކުރެވޭތޯ މަސައްކަތްކުރަމުން އަންނަ ކަމަށް އެފްއޭއެމްއިން ވަނީ ބުނެފައެވެ.


ކައުންސިލުން ރަށުގެ ދަނޑުވެރިންނާއި ބައްދަލު ކުރައްވައިފި - R. Fainu Council\nކައުންސިލުން ރަށުގެ ދަނޑުވެރިންނާއި ބައްދަލު ކުރައްވައިފި\nފައިނު ކައުންސިލް އިދާރާ 8:38 PM ޚަބަރު, ރައްޔިތުންނާއި ބައްދަލުކުރުން\nއެހެން އަހަރުތަކެކޭވެސް އެއްފަދައިން މިއަހަރުވެސް ދަނޑުވެރިކަން ކުރުމަށް ބޭނުންވާ ފަރާތްތަކަށް ދަނޑު ދޫކުރުމަށްޓަކައި ގުރުއަތު ނެގުމަށާއި އާންމުކޮށް ދަނޑު ހެއްދުމަށް ބޭނުންކުރާ ކާނާއާއި ބޭސް ކައުންސިލްގެ ފަރާތުން ހެޔޮއަގެއްގައި ގެނައުމާއި ގުޅޭގޮތުން މަޝްވަރާ ކުރުމަށް ބައްދަލުވުމެއް ބާއްވައިފިއެވެ.\n10 މާރޗް 2017 ވީ ހުކުރު ދުވަހުގެ ރޭގަނޑު 9:00 ގައި ކައުންސިލް އިދާރާގައި ބޭއްވުނު މިބައްދަލުވުމުގައި ގިނަ ޢަދަދެއްގެ ދަނޑުވެރިން ބައިވެރިވެފައިވެއެވެ. މިބައްދަލުވުމުގައި އެންމެ ފުރަތަމަ އޮތީ، ގަސްކާނާ އާއި ގަހަށްޖަހާ ބޭސް ކައުންސިލްގެ ފަރާތުން ގެނައުމާއި ގުޅޭގޮތުން މަޝްވަރާ ކުރުމެވެ. އެގޮތުން، މިކަން ކުރިޔަށް ގެންދިޔުމަށް ކައުންސިލުން ރާއްވަވާފައިވާ ގޮތުގެ ތަފްޞީލް ކައުންސިލްގެ ފަރާތުން ހާމަ ކުރެއްވިއެވެ. މިމަޢުލޫމާތު ދަނޑުވެރިންނާއި ޙިއްސާ ކުރުމަށްފަހު ދެން އޮތީ، މިކަމާއި ގުޅޭގޮތުން ފެންނަ ނުފެންނަ ވޯޓެއް ނެގުމެވެ. މިބައްދަލުވުމުގައި ބައިވެރިވެލެއްވި ދަނޑުވެރިންގެ އަޤުލަބިއްޔަތުން ނިންމަވާފައިވަނީ ދަނޑުވެރިކަން ކުރުމުގައި އާންމުކޮށް ބޭނުންކުރާ ގަސްކާނާއާއި ބޭސްފަދަ ތަކެތި ކައުންސިލްގެ ފަރާތުން ހެޔޮއަގެއްގައި ގެނެސް ދަނޑުވެރިންނަށް ވިއްކުމަށް ފެންނަ ކަމަށެވެ.\nދެން މިބައްދަލުވުމުގައި އޮތީ، މިއަހަރު ދަނޑު ދޫކުރުމަށް ހަމަޖެހިފައިވާ ފަރާތްތަކުގެ ދަނޑުގެ ތަރުތީބުގެ ގުރުއަތު ނެގުމެވެ.\nކައުންސިލުން ރަށުގެ ދަނޑުވެރިންނާއި ބައްދަލު ކުރައްވައިފި Reviewed by ފައިނު ކައުންސިލް އިދާރާ on 8:38 PM Rating: 5


Vampire -3| Vaahaka ވެމްޕަޔާ –3– Vaahaka\n2k 8 0\tMarch 29, 2021\n* " އަހަރެން އެބަ ހިތަށް އަރާ ކައި ތީނަގެ ހަށިގަނޑުން ކޮންތަނެއް ފެނިފަބާއޭ އަހަރެން ނާ ބްރޭކް އަޕް ވީ މާރީތި މީހެއްނަމަ ހެވެއްނު\n" އެހެން ބުނެފަ އެއަންހެން ކުއްޖާ އެތަނުން ދިޔުމަށް ހިންގާ ގަތެއެވެ.\nއެ އަންހެން ކުއްޖާ ދިޔުމުން އީވާ ކައިޒަން ގެ މޫނަށް ބަލާލިއެވެ. އެވަގުތު ކައިޒަން ގެ މޫނު މަތީގާވަނީ އިންތިހާ ދަރަޖައަށް ފޫހިކަމާއި ހިތްހަމަޖެހޭ ކަމެވެ. ހަމައެކަނި ކައިޒަން ގެ މޫނަށް ބަލާލާފަ ވެސް އީވާއަށް އެގިގެން ދިޔައީ ކައިޒަން އެއަންހެން ކުއްޖާ ބުނީ ވާހަކަތަކައް އެއްވެސް ސަމާލުކަމެއްނެތް ކަމޭ ކުޱަ މިނުން އެކުއްޖާ ބުނިބަސްތަކުން އެއްވެސް އަސަރެއް ނުކުރާ ކަމެކެވެ އެކަމާ އީވާ ހުރީ ހައިރާން ވެފައެވެ. *\n" ކައި ހޫޒް ދެޓް ގާލް ؟ އެންޑް ކީއްވެ އީވީ މީ ކައިގެ ގާލް ފްރެންޑެއޭ ބޫނީ ؟ އޯ އެންޑް ވަން ލާސްޓް ތިގް ކައިގެ ކިތައް ވަނަ ގާލް ފްރެންޑެއެއީ؟" އީވާ ސުވާލަކަށް ފަހު ސުވާލެއް ކުރަމުން ދިޔައެވެ އެވަގުތު ކައިޒަން އީވާ ވީދިމާލައް ބަލާލިއެވެ.\n" އިވީ ހާދަ ސުވާލުގިނަ އޭދޯ އޯކޭ އީވާކާރި ބުނެފާނަން އެއީ ކޮންކުއްޖެއްކަން ހާ ނޭމް އިޒް ލީޔާނާ ސީއިޒް މައި ފިފްޓީންތް ގާލްފްރެންޑް އެންޑް ސީޒް އަ ޓްރާންފާ ސްޓޫޑެންޓް މީގެ އެއް ހަފުތާ ކުރިން "\nކައިޒަން ގެ ޖުމްލަ ނުނިމި ގެން އުޅެނިކޮށް އީވާ ވާހަކަ ދައްކަން ފެށިއެ" އެއީ ޓްރާންފާ ސްޓޫޑެންޓްއެއް މީގެ އެއް ހަފްތާ ކުރިން ދިމާވީ ދިމާވި ތަނުން ކައިއަށް ލީޔާނާ ރީތިވީ އެއަށްފަހު ބްލާ ބްލާ ބްލާ ލީޔާނާއާ ރައްޓެހި ވީ ދެން ކޮންމެވެސް ސްޓުޕިޑް ރީޒަންއަކާ ހުރެ ބްރޭކް އަޕް ވީ ރައިޓް. "\n" ވޯވް އަހަރެން ގެ ސިސް ހާދަހާ އިންޓެލިޖެންޓް ވެއްޖެއޭދޯ " އެހެން ބުނެފަ އީވާގެ ކޮލުގައި ކައިޒަން ހިފާލިއެވެ. މާ ދުރުނޫން ހިސާބަކުން ކައިޒަން އާ އީވާގެ ބައްޕަ ކަމަށްވާ ނާއިޒް ގޮވާލިއަޑަށް އީވާ އަށް ބަލާލެވުނެވެ. އެއިރު ނާއިޒް ގެ އަތުގައި ފޮއްފޯން އާއި ސްމޫދީ ހުއްޓެވެ. އީވާ ފެނިފަ ނާއިޒް ރުޅިވެރިކަން އިންތިހާއަށް ދިޔައެވެ. އެވަގުތު ކައިޒަން ވާހަކަ ދައްކަން ފެށުމުން ނާއިޒް ހޭވެރިކަންވީ އެވެ.\n" ޑޭޑް ހާދަލަސްވީ ހިންގާ އަވަހަށް ދަމާ މިހާރު މެޗްފައްޓަން އެއުޅެނީ " އެހެން ބުނުމަށް ފަހު ކައިޒަން ނާއިޒް ގެ އަތުގަހިފާ ދަމަމުން ކަހަލަ ގޮތަކަށް ހިފައިގެން ދިޔައެ އަދި ދަމުން އީވާއާ ދިމާލަށް އެއް ލޯ މަރާލިއެވެ އެތަން ފެނިފަ އީވާއަށް ހީލެވުނެ އަދި އެހާމެ ދެރަވިއެވެ.\nކައިޒަން އީވާ ގެ މޯޅިވެފައިވާ މޫނު ފެނުނެވެ. ހަމައެ ސިކުންތު ކައިޒަން އަށް އީވާ އާ މެދު ހަމްދަރުދީ ވެވުނެވެ. ކައިޒަން ނާއިޒް އާ ދިމާލަށް ބަލާލިއެވެ. އެވަގުތު ކައިޒަން ގެ މޫނު މަތީގާވަނީ އިންތިހާ ދަރަޖައަށް ހައިރާން ކަމެ ނާއިޒް އީވާ ފެނުމުން އެހާ ރުޅި އަންނަ ސަބަބެއް ނޭނގުމުން ކައިޒަން ސުވާލު ކުރިއެވެ .\n" ޑޭޑް ކީއްވެތަ އީވާ ފެންނަ އިރަށް ތިހާ ރުޅި އަންނަނީ " ކައިޒަން ސުވާލު ކުރުމުން ނާއިޒް ކަމެއް ނުވާ ކަމަށް ބުނެލިއެވެ.\n" އަޅެ ޑޭޑް ޕްލީސް ޕްލީސް ޕްލީސް " ކައިޒަން އާދޭސް ކުރަން ފެށުމުން ނާއިޒް އަށް ހަގީގަތް ކިޔާ ދޭން މަޖުބޫރު ވިއެވެ.\n" ދަރިފުޅާ……… ދަރިފުޅު މެންނަށް އެނގޭ ގޮތުގައި ބައްޕަ އާއި މަންމަ ވަރަށް ލޯބި ވޭ ދޯ އެކަކު އަނެކަކު ދެކެ……………. އެއީ ތެދެއް އެކަމް ދަރިފުޅު މެންނަށް ބަނޑުބޮޑު ވިދުވަހުންފެށިގެން ދަރިފުޅު މެނގެ މަންމަ ބައްޕަ ދެކެ ރުޅި އަންނަ ފެށީ " ނާއިޒް އަށް ބުނެވުނީ އެހިސާބަކަށް އެއިރު ނާއިޒް ގެ މޫނު ހުރީ ވިލުނޫކުލައަށް ދިއްލިފައެވެ. މި މަންޒަރު ފެނިފައި ކައިޒަން ބިރުން ގޮސް ހަލާކުވާވަރުވިއެވެ.\n" ދެން ކިހިނެއް ވީ " ކައިޒަން ހިންދިރުވާލުމަށްފަހު ސުވާލު ކުރިއެވެ. " ދެން ވީގޮތަކީ ބައްޕަ އޮފިސް ކަންކަމުގަ މާ ބޮޑަށް ބިޒީވީމަ ދަރިފުޅު ގެ މަންމަ އަފާ ބުނީ ބައްޕަ އެކްސްޓްރާ މެރިޓެއަފެއާ އެފެއާ އެއްގައޭ މިއުޅެނީ ދެން އަފާ ބައްޕަ ދެކެ ނަފްރަތު ކުރަން ފެށީ ދަރިފުޅު މެން ވިހޭ ދުވަހު އަފާ ބައްޕަ ގާތު ބުނީ އީވާ އާއި ކައިޒަން އަކީ ބައްޕަގެ ދަރިއެއް ނޫން ކަމަށްށާ އަދި އަފާ އަށް ކަމެއް ކޮއްދޭ ނަމަ ދުވަހެއްގެ ކޮޅުން ނަމަވެސް އީވާ އަށާއި ކައިޒަން އަށް ބައްޕަ އެއްގެ ލޯބި ދީގެން ނުވާނެޔޯ އެއަށްފަހު އަފާ މިދުނިޔެއާ އަލްވަދާޢު ކިޔައި "\nނާއިޒް ގެ ހުރިހާ ވާހަކައެއް އަޑުއެހުމަށް ފަހު ކައިޒަން މެން ނާ ދުރައް ހިނގަމުން ދިޔަ އީވާއަށް ބަލާލިއެވެ.\n" ޑޭޑް ދެޓްމީންސް ކައި އާ އިވީ މީ ބައްޕަގެ ދަރިއެއް ނޫންތަ…………. އަމް ޑޭޑް އަޅުގަނޑު މެން ރިޔަލް ޑޭޑް އަކީ ކާކު ؟………. އަނެއްކާއެއީ ހިޔުމެން އެއްތަ ؟".\nކައިޒަން ސުވާލަކަށް ފަހު ސުވާލެއް ކުރަމުން ދިޔައެވެ ކައިޒަން ގެ މޫނު މަތީގަވާ ސީރިޔަސް ކަން ފެނި ނާއިޒް އަށް ހީލެވުނެވެ ވާނީ ވެސް އެހެން ތާއޭ ކައިޒަން އަކީ މީގެ ޒަމާނެއްގެ ކޮޅުން ވެސް ސީރިއަސް ވީ ކުއްޖެއް ނޫނެވެ.\n" ޔެސް ބައްޕަ ތި ކުދިންގެ ބައްޕައަކީ ކާކުކަން އައްޒާމް ލައްވާ ހޯދާފިން……. އެންޑް އިނގޭތަ އެއީ ކާކުކަން ؟……… އެއީ ސްޓްރައި ހުޑް ގެ ވޭރިޔާ ޒިމާމް "\nޒިމާމް ގެ ނަން އިވުމުން ކައިޒަންގެ ދެލޯ ބޮޑުވެގެން ދިޔައެވެ" ވަޓް… ވަޓް ވަޓް ވަޓް…… ވާޓް" " ވޯވް ކައިޒަން ރިލޭކްސް" " ޑޭޑް ތިބުނީ ފިންކް ވެމްޕަޔާސް…މި…މިބުނީ އެންމެ ޕަވާފުލް ވެމްޕަޔާސް ގެ ވެރިއަކަށް ހުންނަ ޒިމާމް ތަ ؟ "\n" ހުމްމް " ނާއިޒް ފަރުވާ ކުޑަ ގޮތަކަށް އެހެން ބުނުމާއެކު ކައިޒަން ދެލޯ އިހުނަށްވުރެ ބޮޑު ކޮށްލުމަށް ފަހު އީވާ ހިނގާ ފައި ދިޔަ ދިމާލަށް ބަލާލިއެވެ. އެއަށްފަހު ނާއިޒް އާ ދިމާލަށް ބަލާލިއެވެ އެއިރުވެސް ނާއިޒް ގެ މޫނު މަތީގާވަނީ ފޫހިކަމެވެ. އީވާ އާ ވާހަކަ ނުދެއްކިޔަސް މަދު މަދުން ނަމަވެސް ކައިޒަން އާ ވާހަކަ ދައްކައެވެ.\nހިނގަމުން ހިނގަމުން ގޮސް އެމެމެފަހުން އީވާއަށް ރަސްފަނާ ހަމައަށް އާދެވުނުވެ. އެވަގުތު ވާރޭގެ އަސަރު ކުރަމުން ދިޔައެވެ. މާގިނަ އިރެއް ނުވަނީސް ވަރޭވެހެން ފެށިއެ ވާރޭގެ ޙަމަލާތަކުން ސަލާމަތް ވަމުން ގޮސް އަތިރިމަތީގައި ހުރި ގަހެއްގެ ހިޔަލުގެ ހިމާޔަތް ހޯދުމަށް އީވާ ދުވަމުން ދިޔައެވެ. ކުރު އިންތިޒާރަކައް ފަހު އީވާ ގަހުގެ ހިޔަލައް ވަދެ ނިވާވެލިއެވެ.\nވާރޭ އިހުނަށްވުރެ ބޯކުރަމުން ދިޔައެވެ. ކުއްލިއަކަށް އީވާ ސިއްސާގެން ދިޔައީ ކޮންމެވެސް މީހަކު އީވާގެ މެދު ހަށީގައި ހިފަހައްޓާލުމުންނެ އެވަގުތު އިވާ ގެ އަނގައިން ތޫލި ހަޅޭކުގެ އަޑު މުޅި ފަޒާގެ ތެރެއިން ގުގުމަމުން ދިޔަ އެވެ. އީވާ ފަހަތަށް އެނބުރި ބަލާލިއިރު ދެ ފިރިހެނުން އީވާ ގެ މޫނާ ޖެހޭ ނުޖެހޭ ހިސާބުގައި ތިއްބެވެ.\nއަސްލު ޗެކް ނުކުރެވި ސަބްމިޓް ކުރީމަ އައޭމް ސޮރީ😟😢\nކިޔުންތެރިންނަށް ކަމުދާނެ ކަމަށް އުންމީދުކުރަން 😊\n4 ވަނަ ބައި ކުޑަކޮށް ލަސްވެގެން ދާނެ ކަމަށް ބުނެލަ 😞\nކެޓެގަރީ: ބިރުވެރި ވާހަކަ އުފެއްދުންތެރި ފިކްޝަނަލް ވާހަކަ ލޯބީގެ ވާހަކަ ސުޕަރނެޗުރަލް ޓީން ވާހަކަ\nދޮންތި March 29, 2021\nހުމްމް..ވާހަކައިގެ ޓްރޭލާ އަދި ފުރަތަމަ އަދި ދެވަނަ ބަޔާ ހިލާފަށް މި ބައިގަ ވަރަށް މިސްޓޭކްސް މަދު..ޔޫ އާ އިމްޕްރޫވިންގް..އެންޑް ސްޓޯރީ އިޒް ގެޓިންގް މޯ އެންޑް މޯ އިންޓްރެސްޓިންގް..ކާންޓް ވެއިޓް..😊😊😍😍ބެސްޓް އޮފް ލަކް👍👍\nLee🖤🖤🖤 March 31, 2021\nރީތި ، އެކަމަކު އަދި ވެސް މިސްޓޭކްސް އެބަ ހުރި އެންޑް ދެން ފަހަރަކުން ސްޓޯރީ ދިގުކޮއް ލައްޗޭ 🖤🖤🖤🖤🖤🖤🖤🖤🖤🖤🖤🖤🖤🖤ސްޓޭ ސޭފް🖤🖤🖤🖤\nިޕޫޕް April 2, 2021\nstar April 5, 2021\nNice I love it 💖💖💖💖😊\nބޮސް April 18, 2021\nޕްލީޒް June 20, 2021\nވަާހަކައިގެ މެދު ކަނޑާ ނުލައްޗޭ


UEFA in Away Goal Usoolu Uvaalai Bodu Badhalakaa Dhimaalah - Vaguthu\nޔޫރަޕުގެ ފުޓުބޯޅައިގެ މައި އިދާރާ ޔުއެފާއިން ބާއްވާ މުބާރާތްތަކުގައި އަވޭ ގޯލު އުސޫލު އުވާލައި "ފައިނަލް 4" ފޯމެޓަށް ބަދަލުވާން ތައްޔާރުވެއްޖެ އެވެ.\nއަވޭ ގޯލު ނުވަތަ ރަށުންބޭރުގައި ޖަހާ ލަނޑުތަކުގެ ސިސްޓަމް އުވާލަން ޔުއެފާއިން އުޅޭއިރު އަލަށް ގެންނަން ތައްޔާރުވާ ފައިނަލް4ފޯމެޓާއެކު މުބާރާތަށް ބޮޑު ބަދަލެއް އަންނާނެ އެވެ. އެ ފޯމެޓާއެކު އެންމެ ގަދަ4ޓީމު ސެންޓްރަލައިޒް ކޮށް ކުޅޭނެއެވެ. މި ފޯމެޓަށް ބަދަލުގެނައުމުގެ މަޝްވަރާތަކަށް ވަނީ ބޮޑު ކުރިއެރުމެއް ލިބިފައެވެ.\nމިހާރު އުސޫލު އޮތްގޮތުން ދެ ލެގަށް ކުޅޭ މެޗުތަކުގައި ދެ ޓީމު އެގްރިގޭޓް ނަތީޖާއިން އެއްވަރުވެއްޖެ ނަމަ ބަލަނީ ރަށުންބޭރުގައި ޖެހި ގޯލުގެ އަދަދަށެވެ.\nޔޫރަޕުގެ މުބާރާތްތަކުގައި އަވޭ ގޯލު އުސޫލަށް އަމަލުކުރަން ފެށި 1966-1965 ގެ ޔުއެފާ ޗެމްޕިއަންސް ލީގުން ފެށިގެންނެވެ. މި އުސޫލު އުވާލަން ނިންމާ މިހާރު ވަނީ ޔުއެފާގެ އެކްސްކޯއަށް ހުށައަޅާފައެވެ. ރިޕޯޓުތައް ބުނާގޮތުން އެ މަޝްވަރާތަށް މިހާރު އެކްސްކޯގައި ވަނީ ފަށާފައެވެ. މި ނިންމުން ފާސްވެއްޖެ ނަމަ އަމަލުކުރަން ފަށާނީ 2024 އިން ފެށިގެންނެވެ.\nފައިނަލް4އުސޫލަކީ މިދިޔަ އަހަރުގެ ޗެމްޕިއަންސް ލީގުން ފެށިގެން ވާހަކަދެކެވެމުން އައި އުސޫލެކެވެ. އެފަހަރު ދެ ލެގު ނުކުޅެ މެޗުތައް ކުޅުނީ އެއް ދަނޑެއްގައެވެ. އެއާއެކު މި މުބާރާތުގެ ފޯރި އިތުރަށް ގަދަވުމުން އުސޫލަށް ބަދަލު ގެނައުމުގެ ހިޔާލު އައެވެ. އެއާއެކު އަލަށް ހުށައަޅަނީ ސެމީފައިނަލުން ފެށިގެން އެއް ލެގަށް ބަދަލުކުރުމަށެވެ.\nޔުއެފާ އިން "ފައިނަލް 4" ފޯމެޓްގެ ވާހަކަ ބޮޑަށް ދައްކަން ފެށީ މިދިޔަ އަހަރުގެ ފަހުންނެވެ. ކޮވިޑް-19ގެ ސަބަބުން ދަތުރުފަތުރު ކޮށްގެން މެޗުތައް ކުޅެވޭނެ ގޮތެއް ނެތުމުން ޔުއެފާ އިން ވަނީ މިިދިޔަ ސީޒަނުގައި ޔޫރޮޕާ ލީގާއި ޗެމްޕިއަންސް ލީގު ކުއާޓާ ފައިނަލުން ފެށިގެން އެއް ގައުމެއްގައި ކުޅެފަ އެވެ. އެއީ ދެ ލެގު އުސޫލު ދޫކޮށްލައި މިިނީ ޓޯނަމެންޓެއްގެ ގޮތުގަ އެވެ. ގިނަ ބަޔަކު ވަނީ މި އުސޫލަށް ތާއިދުކޮށްފަައެވެ.


Kuruvaahaka – dhigu inthizaaru\nކުރުވާހަކަ – ދިގު އިންތިޒާރު\nލިޔުނީ: މަޒީނާ މުހައްމަދު\nޖެހެމުން ދިޔަ ފިނި ވައިރޯޅި އެެއާޕޯޓުގެ ބޭރުގައި ހުރި ގޮނޑިތަކަށް ވަރަށްވެސް ހިތްގައިމުކަމާއެކު ބީހެމުން ދިޔައެވެ. އެތަނުގައި ވާ ހަލަބޮލިކަމުގެ ތެރޭގައި އިން މާހިލް އިނީ ކޮންމެސް އެހެން ދުނިޔެއްގައިކަން ބަލާލި ކޮންމެ މީހަކަށްވެސް އެނގޭނެއެވެ. އެތާނގައި ފެންނަމުން ދިޔައީ އެކަކު އަނެއްކަކަށް ދެމުން ދިޔަ ލޯތްބެވެ. ވަކިވާ މީހުންނާއި ބައްދަލުވާ މީހުންނެވެ. މާހިލް މަޑުމަޑުން ދަބަހުގައި އޮތް ވޮލެޓް ނަގައި ހުޅުވާލިއެވެ. އޭގައި އިން ތަސްވީރަށް ބަލާލީ ހިނިތުންވަމުންނެވެ. ފުން ނޭވާއެއްލައި ލޯ މަރާލިއެވެ. އެއާއެކު މާޒީގެ ކުލަ ތަސްވީރުތައް އެއްވެސް ތަރުތީބެއް ނެތި އޭނައަށް ފެންނަން ފެށިއެވެ.\nއެއީ މީގެ7އަހރު ކުރީގެ ހަނދާން ތަކެވެ. ނަމަވެސް އެއީ މާހިލްއަށް އެންމެ ކައިރި ހަނދާން ތަކެކެވެ. ހިތުގައި އެންމެ ލޯތްބާއެކު ފޮރުވާފައިވާ ހަނދާންތަކެވެ. ގްރޭޑް 11 އަށް އަލަށް ކުދިން ވަން ދުވަހެވެ. މާހިލް އޭރު ކިޔަވަމުން ދިޔައީ ގުރޭޑް 12 ގައި އެވެ. ކުދިންތަށް ވަދެގެން އައިސް އެސެމްބްލީ ލައިނުގައި ހުއްޓެވެ. މާހިލްއާއި އޭނަގެ އެކުވެރިން އެކި ކުދިންނަށް ވަކިވަކިން ބަލަމުން ދިޔައެވެ. ކުއްލިއަކަށް މާހިލްގެ ލޮލުގައި އަޅައި ގަތީ ފިޔާތޮށި ކުލައިގެ ދަބަހެއް އަޅުވައިގެން ހުރި ކުއްޖެކެވެ. އެ ހިނިތުންވުމެވެ. މާހިލްވެސް ހުދު ހައިރާންވީ އަލަށް ފެނުނު ކުއްޖާއަށް ގެއްލިފައި ހުރެވުނު އިރެއްވެސް ނޭނގުމުންނެވެ.\nދުވަސްތައް ފާއިތުވަމުންގޮސް މާހިލް ނިންމީ އެކުއްޖާއަށް ‘އެފްބީ’ އިން ‘ފްރެންޑް އިކުއެސްޓް’ ފޮނުވުމަށެވެ. ދުވަސްކޮޅެއް ނުވެ ދެމީހުން ފޭސްބުކުން ވާހަކަ ދައްކަން ފެށިއެވެ. އެކުއްޖާއަށް ކިޔަނީ ލައިޝާ ކަމަށާއި އެއީ މާލޭގައި އުޅެބޮޑުވި ހަނިމާދޫ ކުއްޖެއްކަން ވެސް އެނގުނެވެ. ދެމީހުން ޗެޓް ކުރުމުގައި ހޭދަވަނީ ކިހާއިރެއް ކަމެއްވެސް ނޭނގެއެވެ. މާހިލް އަބަދުވެސް އެެދެނީ ލައިޝާއަށެވެ. ކުލާހުން ބޭރަށް ނުކުންނަ އިރު ލައިޝާ ފެނިއްޖެނަމަ އޭނާގެ ހިތް އުތުރި އަރައެވެ. ލައިޝާ ދެކެ މާހިލްއަށް ލޯބި ވެވުނީ އެވެ. ލައިޝާ އަކީ މިޒާޖު ތަފާތު ކުއްޖެކެވެ. އެއީ އެހާމެ ރީތިވެސް ކުއްޖެކެވެ. މާހިލްއަށް އޭނާގެ ރީތިކަމަށް ވުރެ އަބަދުވެސް ކަމުދިޔައީ އޭނާގެ މިޒާޖެވެ.\nގްރޭޑް 11 ގެ ފުރަތަމަ ޓާމު ނިމުނުތަނާ ލައިޝާ ނިންމީ ޕްރީ ސްކޫލް ޓީޗަރަކަށް ވުމަށް ކޯސް ހެދުމަށް ދިޔުމަށެވެ. އެވާހަކަ މާހިލް ގާތު ބުނުމުން އޭނާގެ ހިތް ކުދިކުދި ވި ކަހަލަ އެވެ. ހިތުގައިވާ ލޯބި ހުށަހެޅުމަށްވެސް ހިތައް އެރިއެވެ. އެކަމަކު އެކަމަށް ފަސް ޖެހުނީ ލައިޝާ ނޫނެކޭ ބުނެފާނެތީއެވެ. ލޯތްބަށް އިންކާރުކޮށް ދެމީހުންގެ އެކުވެރިކަމަށް ބުރޫ އަރާފާނެތީއެވެ. އަދި މާހިލްއަށް ވިސްނުނުގޮތުގައި ލައިޝާއަކީ މާ ރީތި ކުއްޖަކަށް ވެފައި މާހިލް ހުންނަލެއް ބޮޑުކަމާއި ‘ފަލަ’ ކަމުން އެކަމަށް އެއްވެސް ކުރި މަގެއް ނެތް ކަމުގައެވެ.\nއޭނާ ހިތުގައި އެލޯބި ކަފުންކޮށް ވަޅުލަން ނިންމިއެވެ. ނަމަވެސް ދެމީހުން ފޭސްބުކުން ވާހަކަ ދައްކައެވެ. މާހިލް ކިތަންމެ ދެރަވެފައި އިނަސް ލައިޝާ ބުނެލާ އެއްޗެއް އޭނަ ހެއްވާލައެވެ. ދެމީހުން ނުފެނުނެއް ކަމަކު ހިތުގައި ވި ލޯތްބަށް ބަދަލެއް ނައެވެ.\nގްރޭޑް 12 ނިންމުމަށްފަހު މާހިލް ނިންމީ އޭނާގެ ހުވަފެން ހަގީގަތަކަށް ހެދުމަށް އިންޑިޔާގެ ބެންގަލޫރުގައި ހުންނަ ޔުނިވާސިޓީން އާކިޓެކްޗަރ އެންޑް ޑިޒައިން ކޯސް ހެދުމަށް ދިޔުމަށެވެ. ލައިޝާއަށް އެ ހަބަރު ލިބުނީ މާހިލް ފުރައިގެން ދިޔަ ފަހުންނެވެ. އަދި ބައްދަލު ނުކޮށް ދިޔުމުން އެކަމާ ވަރަށް ޝަކުވާ ވެސް ކުރިޔެވެ. ނަމަވެސް ބައްދަލު ކޮށްފި ނަމަ އޭނާއާށް އަލްވަދާއު ކިޔަން ދަތި ކަމަކަށް ވާނެތީ ބައްދަލު ނުކުރީ އެވެ.\nއޭގެ ފަހުން މާހިލް ރާއްޖެ އެ އަންނަނީ6އަހަރަށް ފަހު އެވެ. ޔުނިވާސިޓީގެ ފަހުރުވެރި އެއް ވަނަ ހޯދައިގެންނެވެ. ލިބުނު ޗުއްޓީއެއްގައިވެސް ރާއްޖެ އަންނަން ބޭނުން ނުވީއެވެ. އޭނާގެ ހުރި ހަމައެކަނި މީހަކީ އޭނާގެ ބައްޕައެވެ. ބައްޕަ ނިޔާވީ މާހިލްގެ ކިޔެވުމުގެ2ވަނަ އަހަރު ނިމުމަކާ ގާތް ވެފައި ވަނިކޮށެވެ. ދެން ހުރީ އޭނާ އެންމެ ބައްދަލުކޮށްލަން ބޭނުންވި ލައިޝާއެވެ. ތެދެކެވެ. ތިމާ ލޯބިވާ މީހަކަށް އިންތިޒާރު ކުރުމަށް ދެގޮތެއް ނުވެ އެމީހަކު ދެކެ ލޯބިވުމަށް6އަހަރު ކެތް ކުރަން ތޯއެވެ. މުޅި އުމުރުވެސް އެއީ ކުޑަ އެއްޗެކެވެ. މާހިލްގެ އަބަދުވެސް ދުޢާ އަކަށް ވީ ދުވަހަކުވެސް ލައިޝާއާ ބައްދަލު ނުވިޔަސް އަބަދުވެސް އުފަލުގައި އޭނާ ހުރުމެވެ.\nމާހިލް ސިއްސައިގެން ދިޔައީ އޭނާއާ އެކު ރާއްޖެ އައުމަށް ގޮސްހުރި އޭނާގެ އެކުވެރިޔާ ޒިޔާދު އޭނާއާށް ގޮވާލުމުންނެވެ. ދާން އައުމަށް އަތުގެ އިޝާރާތުން އޭނާ ހަރަކާތް ކޮށްލުމުން މާހިލްގެ ވޮލެޓްގައި އިން ލައިޝާގެ ތަސްވީރަށް ބަލާލައިފައި ހިނގައިގަތެވެ. ބޯޓުގައި އިން އިރުވެސް މާހިލް ވިސްނަމުން ދިޔައީ ލައިޝާއާ ދޭތެރެ އެވެ. ފޭސްބުކުން އޭނާގެ ފޮޓޯ ފެނުނަސް މިހާރު ހުރެދާނެ ގޮތަކާ މެދުއެވެ. ބައްދަލު ވާނެ ބާއެވެ؟ ކޮބައިބާވައެވެ؟ ދިރިއުޅުމެއް ފަށައިފި ބާވައެވެ؟ ހޯދަންވީ ބާވައެވެ؟ މިކަހަލަ ހިޔާލުތަކެއްގައި އިންދާ ބޯޓު ޖައްސާފިއެވެ. އެއާޕޯޓުން ނުކުމެ މާހިލް ހިނގައި ގަތެވެ. އެހާ ދިގު މުއްދަތަކަށް ފަހު އަމިއްލަ ފަސްގަނޑުގައި ފައި ޖެހުމުން އުފާވެސް ވިއެވެ.\nމާހިލް ފޯނު ހިފައިގެން ހުއްޓާ ކުއްޖެއްގެ ހުނުމުގެ އަޑު އިވުނެވެ. ވަރަށް ދަންނަ އަޑެކެވެ. މާޒީގެ ތެރެއިން އޭނާ އެ އަޑު ދެނެގަތީ ވަރަށް ފަސޭހަކަމާ އެކުއެވެ. މާހިލްއަށް ކުރެވުނީ ތަފާތު އިހުސާސެކެވެ. އިސް އުފުލާ ވަށައިގެން ހޯދާލިއެވެ. އޭނާގެ ލޮލުގައި އަޅައިގަތީ އެ މޫނެވެ. އެ ހިނިތުން ވުމެވެ. ހުވަފެނެއް ބާއޭވެސް ހިތައް އެރިއެވެ. މާހިލް ހުރީ ހުއްޓުން އަރާފަ އެވެ. އެހެންވެސް ވެދާނެ ބާވައެވެ. އޭނާގެ ހަޔާތުގެ އެ6އަހަރުގައި ލައިޝާ މަތިން ހިތައް ނާރާ ދުވަހެއް ނުދެއެވެ. އެހާ ދުވަހަށް ފަހު ކުއްލިއަކަށް އޭނާއާ ބައްދަލު ވެދާނެ ބާއެވެ. މާހިލް އެތައް އިރަކު ސުވާލު މާކެއްގައި ހުރެފައި ހިނގައިގަތެވެ. ލައިޝާއާ ދިމާލަށެވެ.\n” ހޭ. ލައީ….” މާހިލްއަށް ބުނެވުނީ ބޭއިހްތިޔާރުގައި އެވެ. ލައިޝާ މާހިލްއަށް ބަލާލިއެވެ. ދެމީހުން ހަތަރު ކަޅި ހަމަވިއެވެ. ނަމަވެސް ލައިޝާގެ ލޮލުގައިވީ ބީރައްޓެހި ކަމަކެވެ.\n“އެމް… ޑޫ އައި ނޯ ޔޫ؟” ލައިޝާ ނޭގުމެއްގައި ހުރެ ސުވާލު ކޮށްލިއެވެ.\n” ނޭގުނުތަ؟ މީ މާހިލް އޭ” މާހިލް ހިނިތުން ވަމުން ބުންޏެވެ.\n“މާހިލް…މާހިލް….މާހި ….ޗަބީ؟ ތީ އެ މާހިލްތަ؟ ސިކްސް ޕެކް ކަމިން ސޫން މާހިލް ދޯ؟” ލައިޝާ އޭނާގެ ކޮށިވެފައިވި ހަނދާން އާކޮށްލީ މާހިލްއަށް އޭނާ ލޯބިން ކީ ނަންތައް ހަނދާން ކުރަމުންނެވެ.\n“ޔެސް.. މި ހަމަ އެ ޗަބީ މާހިލް” މާހިލް ހެމުން ސަލާމް ކޮށްލުމަށް އަތް ދިއްކޮށްލިއެވެ.\n“ބަޓް އެކަމް ހާދަ ތަފާތޭ ނޭނގުނު އެފްބީގަ ފޮޓޯއެއްވެސް ނުހުރޭ ވިއްޔަ. ހާދަ ހިތްކޭ. ހާދަ ސްމާޓޭ ދޯ… ވާއޮ ޔޫ ލުސްކް ހެންޑްސަމް” ލައިޝާ މާހިލްއަށް އައިސްފައިވާ ބަދަލު ފާހަގަކޮށްލިއެވެ.\n“ހެހޭ އާން ދޯ ލައި ނުވޭ އެކަމް ބަދަލެއް” މާހިލް ބުންޏެވެ.\nމާހިލްގެ ހިތުގައި ވާ ލޯތްބަށް ކުޑަވެސް ބަދަލެއް ނާންނަކަމުގެ އިހުސާސް އޭނާއަށް ކުރެވުނީ ދެނެވެ.\n“ހޭ…ހިނގާ ދާން …” ކުޑަ ދަބަހެއް އަޅުވައިގެން ހުރި މީހަކު ލައިޝާގެ ކައިރިޔަށް އައިސް ހުއްޓިފައި ބުންޏެވެ.\n“އޯ… އަކްރަމް…. މިއީ އަހަރެން ކުރީގެ ވަރަށް ގާތް ރައްޓެއްސެއް މާހިލް. މާހިލް މިއީ އަހަރެންގެ ލޯބިވެރިޔާ އަކްރަމް..” ލައިޝާ އަކުރަމްގެ އަތުގައި ހިފުމަށްފަހު ބުންޏެވެ.\nމާހިލްގެ ހިތް ކުދިކުދި ވި ކަހަލަ އެވެ. ލައިޝާއާ ބައްދަލު ކުރެވުނީތީ އެކަމާ ހިތާމަ ކުރެވުނެވެ. އަތުގައި އޮތް އަވި އައިނު އަޅާލީ ލޮލަށް ޖަމާވަމުން ދިޔަ ކަރުނަ ފޮރުވުމަށެވެ.\n“ހިނގާ ދާން އަހަރެންގެ ގެއަށް. ވަރަށް ގިނަ ވާހަކަ އެބަހުއްޓޭ” ލައިޝާ މާހިލްއަށް ބަލަުމުން ބުންޏެވެ.\nއެރޭގެ ވަގުތެވެ. މާހިލް ކައިގެން އައިސް ލެޕްޓޮޕް ހިފައިގެން އިށީނެވެ. އެފްބީ އަށް ވަދެ އޮންލައިން ވި އިރު ލައިޝާވެސް އިނެވެ. ލައިޝާ ވާހަކަ ދައްކަން ފެށިއެވެ. ކުރީގެ ހަނދާންތައް އާވާން ފެށިއެވެ.\nލައިޝާގެ ވާހަކައިން އަކުރަމް އަކީ ފިލްމް ކުޅޭ މީހެއްކަން އެނގުނެވެ. އަދި ލައިޝާއަކީ އަދިވެސް ޕްރީސްކޫލް ޓީޗަރެއްކަންވެސް އެނގުނެވެ. ލައިޝާވެސް މާހިލްވެސް ވަރަށް ގިނަވާހަކަ ދެއްކިއެވެ. އަކުރަމްއާއި ބައްދަލުވި ގޮތުގެ ވާހަކަ އެވެ. ލައިޝާގެ މަންމަ ނިޔާވި ވާހަކައެވެ. ދޭތެރެ ދޭތެރެއިން ކުރީގެ ހަނދާންތައްވެސް އާކޮށްލައެވެ. ދެމީހުންގެ ވާހަކައިންގެ ތެރެއިން މާހިލްގެ ލޯބިވެރިޔާއާ ބެހޭގޮތުން ސުވާލުކުރިޔެއެވެ. މާހިލް ޖަވާބު ދިނެވެ.\n“ހެ..ހެ..ހެ.. އަހަރެންގެ ބިޓެއް ނުހުރޭ އެކަމް ވަރަށް ލޯބިވާ ކުއްޖެއް ހުރޭ. ދުވަހަކުވެސް އޭނަ ދެރަވާކަށް ނޭދެން އެހެންވެ މިހާރުވެސް މި މަޑުކުރަނީ ”\nއެކުއްޖާއާއި ބައްދަލު ކުރުމަށް ލައިޝާ އެދުނެވެ. ޖަވާބުގައި މާހިލް ވާހަކަ ބަދަލުކޮށްލި އެވެ.\nވާހަކަ ދައްކަމުންގޮސް ދަންވަރު2ޖެހިއިރުވެސް ދެމީހުންނަށް ނޭނގުނެވެ. އެރޭ ވާހަކަ ނިންމާލީ ލައިޝާގެ އެދުމުގެ މަތިން މާހިލްގެ ނަންބަރުވެސް ދީފައެވެ. އަދި އަނެއް ދުވަހުގެ ރެއިން މައިޝާއާއި އަކުރަމް އާއެކު ރޭގަނޑުގެ ކެއުމަކަށްވެސް ދައުވަތު ދެމުންނެވެ.\nލައިޝާގެ އާދޭސްތަކަށް އާއެކޭ ބުނުމަށްފަހު މާހިލް ފުން ނޭވާއެއް ލިއެވެ.\nމިކުރެވެނީ ރަނގަޅު ކަމެއް ބާވައޭ ހިތާ ހިތުން ސުވާލު ކުރަމުން ދިޔައެވެ.\nކެތްތެރިކަމާއެކު މާހިލް އިންތިޒާރު ކުރަމުން ދިޔައީ އެރޭގެ 8:30 ވާނެ އިރަކަށެވެ. ގަދަ ނޫކުލައިގެ އަތްދިގު ގަމީހުގެ އަތް އޮޅަން ލޯގަނޑު ކުރިމަތީގައި ހުރިއިރުވެސް މާހިލްގެ ހިތުގައިވީ އެންމެ ނަމެކެވެ. “ލައިޝާ އެވެ.”\nއިންތިޒާރު ކުރި ވަގުތު ޖެހިއްޖެއެވެ. ލައިޝާ އުޅޭ އިމާރާތުގެ ބޭރުގައި ހުއްޓާ މާހިލްއަށް ފޯނެއް އައެވެ. އޭނާ ފޯނުގައި ހުއްޓާ ކުއްލިއަކަށް އިވުނީ ބާރު އަޑެކެވެ. މަތި ބަލާލިއިރު ފެންނަނީ އެ އިމާރާތުގެ ފަސްވަނަ ބުރީގައި އަލިފާން ރޯވެފައި ވަނި ކޮށެވެ. މާހިލް ކުއްލިއަކަށް ހަނދާން ވީ އެއީ ލައިޝާ ދިރިއުޅޭ އެޕާރޓްމެންޓަ ކަމަށެވެ. ފަޔަށް ބާރު ލާފައި މާހިލް ދުއްވައި ގަތެވެ.\nއެތެރެއަށް ވަތް އިރު ލައިޝާގެ ހިލަމެއް ނުވިއެވެ. މުޅި ތާނގައި ވަނީ އަލިފާން ހިފާފައެވެ. ދުމުގެ ތެރެއިން މާހިލްގެ އަމިއްލަ ނަފްސަށް އެއްވެސް ބެލުމެއް ނެތި އެތެރެއަށް ވަނީ ވަރަށް އުނދަގޫ ކަމާ އެކުއެވެ. ލައިޝާ އޮތީ ބިންމަތީގައި އެވެ. މާހިލް އަވަހަށް އޭނާ ނަގައި ގަނެގެން އެތަނުން ނުކުތެވެ. ވަރަށް އަވަހަށް އޭނާ ހޮސްޕިޓަލަށް ގެންދިޔައެވެ. އަކްރަމްވެސް ހޮސްޕިޓަލަށް އައެވެ.\nމާހިލްގެ ގައި އެތައް މިތުނުން ފިހިފައި ހުރި ނަމަވެސް ލައިޝާއަށް ކަމެއް ވެދާނެތީ އޭނާގެ ހިތުގައި އަޅާ ވޭން މާ ބޮޑެވެ.\nސޯޅަ ގަޑިއިރު އައިސީޔޫގައި، އޭނާ ހޭ ނާރާ އޮތެވެ. ޑޮކްޓަރު ބުނުއްވީ ލައިޝާގެ މޫނު އެއްފަޅި ވަރަށް ބޮޑަށް ފިހިފައި ހުރުމާއެކު ސިފަ ވަރަށް ބަދަލުވެފައިވާ ކަމަށެވެ. އަދި ވައަތު ފަޔަށް ލިބިފައިވާ ގެއްލުން ބޮޑުކަމުން ހިނގުމުގައި އެހީއަށް ބޭނުން ވާނެ ކަަމަށެވެ. މާހިލްއަށް ރޮވުނެވެ. ނަމަވެސް އަކުރަމްގެ މޫނުމަތިން ފެންނަން ހުރީ ފޫހި ކަމެކެވެ.\nހޮސްޕިޓަލްގައި އޮންނަތާ ދެ ދުވަސް ފަހުން ލައިޝާއާށް ހޭވެރިކަން ވިއެވެ. ވީ އެންމެ އަވަހަށް އަކްރަމްއަށް އެދުނެވެ.\n“ލައިޝާ އެއްވެސް އެއްޗެއް ބުނުމުގެ ކުރިން އަހަރެން ވާހަކަ ދައްކާނީ” ހަރުކަށި ކަމާއެކު އަކުރަމް ބުންޏެވެ.\n” އަހަރެން މީ ވަރަށް އުޖާލާ ކުރިމަގެއް އޮތް ޒުވާން އެކްޓަރެއް … އަހަރެން ބޭނުމެއް ނޫން ތީ އަހަރެންގެ ބަލިފަޔަށް ވާކަށް. ކަލޭގެ ތި ސިފައިގެ ސަބަބުން މީހުން އަހަރެންނަށް މަލާމަތް ކުރާނެ. އަހަރެންނަށް ދެން ލައިޝާއާއެކު އުޅެވޭކަަށް ނެތް… ސޮރީ އަހަރެންނާއެކު ގުޅުން ބާއްވަން މަސައްކަތް ނުކުރާތި” އަކުރަމްގެ ހިމަ ހިތުގައި ކުޑަވެސް ހަމްދަރުދީއެއް ނެތެވެ.\nލައިޝާގެ ހިތް ފަޅައިގެން ދިޔަ ކަހަލައެވެ. ރޮމުން ގިސްލަމުން އަމިއްލަ ނަފްސަށް ނަފުރަތު ކުރިއެވެ. ލައިޝާއަށް އެއްވެސް އެއްޗެއް ނުބުނެވުނެވެ. އަކުރަމް އެތަނުން ނުކުތުމުން ހުރިހާ ވާހަކައެއް އަޑުއަހަން ހުރި މާހިލް އެތެރެއަށް ވަނެވެ. އަދި އޯގާތެރި ފިރުމުންތަކުން ލައިޝާ ހުއްޓުވޭތޯ މަސައްކަތް ކުރިއެވެ.\nދުވަސްތައް މާޒީގެ ތެރެއަށް ދޫވަމުން ދިޔައެވެ. މާހިލް ހުރިހާ ވަގުތެއްހެން ހޭދަކުރީ ލައިޝާ އާއެކުއެވެ. އެ ހާދިސާއަށް އަހަރު ވީ އިރު ލައިޝާގެ ހާލު އަންނަނީ ރަނގަޅު ވަމުންނެވެ. ނަމަވެސް ހިނގުމުގައި ދަތިތަކެއް ހުންނާތީ ބައެއް ފަހަރު އަދިވެސް ދަނޑިގަނޑުގެ ބޭނުން ޖެހެއެވެ. މޫނުމަތީގައި އެކަމުގެ އަސަރު ވަރަށް ބޮޑަށް ހުރެއެވެ. ނަމަވެސް މާހިލް ދެކޭގޮތުގައި އެއީ ދުނިޔޭގެ ހުރިވެސް އެންމެ ރީތި ކުއްޖާއެވެ.\nމާހިލްގެ ހިތުގައިވާ ލޯބި ހުށަހެޅުމަށް އޭނާ ވިސްނަމުން ދިޔައެވެ. ދިގު އިންތިޒާރަށް ނިންމުން ގެންނަން މާހިލް ބޭނުންވިއެވެ. ލައިޝާގެ ހަރަކާތްތަކުން އޭނާވެސް ލޯބިވާހެން ހީވެއެވެ. އެހެންކަމުން ހިތުގައިވާ ބިރު އެއްފަރާތް ކޮށްލައި މާހިލް ނިންމީ އެވާހަކަ ބުނުމަށެވެ.\nކަޅު ގަމީހެއްގައި ރަތް މާބޮނޑިއެއް ހިފައިގެން މާހިލް ދިޔައީ ލައިޝާ ގެއަށެވެ. ބެގީ ކޮށްފައި ހުރި އިރު މާހިލްގެ ފިރިހެންވަންތަކަން ވަރަށްވެސް ފުރިހަމައެވެ. ދޮރު ހުޅުވާލިއިރު ކުރިމަތީގައި ހުރީ ލައިޝާއެވެ. ރަތް ހެދުމެކެވެ. ކަޅު ބުރުގާއެކެވެ. ޗާލު ފުރިހަމަ ފިނިފެންމަލެއް ފަދަ އެވެ.\n“ވާއު ޔޫ ލުކްސް ސޯ ޕްރިޓީ” މާހިލް ހިނިތުން ވަމުން ބުންޏެވެ. އަދި އޭނާގެ ދަނޑިގަނޑަށް އަތް ދިއްކޮށްލަމުން ލައިޝާ ބުންޏެވެ.\n“މާހިލް ހުއްޓާ އިތުރު އެއްޗެއްގެ ބޭނުމެއް ނުޖެހޭނެ”\nލައިޝާ ގޮވައިގެން މާހިލް ދިޔައީ ވިލިގިނލި އަތިރި މަތީގައި ތައްޔާރު ކުރެވިފައިވާ މޭޒެއް ކައިރި އަށެވެ. އުޑުމަތި ސާފު ރެއެކެވެ. އުޑުގައިވާ ތަރިތައް ވެސް ހީވަނީ އެމީހުންނަށް ތައުރީފު ކުރާ ހެންނެވެ. ކެއުމަށް ހުރީ، ލައިޝާއަށް އެންމެ މީރު ޗޮކްލެޓް ޑިޝްއެކެވެ. އެއަށް އިންސާފު ކުރުމަށްފަހު މާހިލް ލައިޝާގެ އަތުގައި ހިފާލިއެވެ. އަދި ވަހަކަ ދައްކަން ފެށިއެވެ.\n“ލައިޝާ ފުރަތަމަ ފެނުނު ދުވަހު އަޅައިގަތީ ތި ހިނިތުން ވުމުގައި. އަހަންނަށް ލައިޝާ އޭރުއްސުރެ ވަރަށް ކަމުދޭ. އަހަރެން ވަރަށް ލޯބިވޭ ލައިޝާ ދެކެ. އޭރުވެސް. މިހާރުވެސް. އަހަރެން އެހެން ކުއްޖަކަށް ބަލާލާހިތެއްވެސް ނުވޭ. އަހަރެން ބޭނުމީ ލައިޝާ އަހަރެންގެ މީހަކަށް ހަދަން…”\nވާހަކަ މިހާ ހިސާބަށް ދިޔަ އިރު ލައިޝާ އިނީ ފެންކަޅި ވެފައި އެވެ.\n“އަހަރެންވެސް ލޯބިވޭ މާހިލް ދެކެ އެކަމަކު އަހަންނަކީ މިހާރު ހުތުރު މީހެއް. މާހިލްއަށް މީހުން މަލާމަތް ކުރާނެ..”\n“މީހަކު ކިޔާނެ އެއްޗަކަށް ނުވިސްނާ. އަހަރެން ލޯބިވީ ތި ސޫރަ ދެކެއެއް ނޫން ތި ހިތް ދެކެ… ލައިޝާގެ މިޒާޖުގެ ފުރިހަމަ ކަމުން” ލައިޝާގެ ވާހަކަ ހުއްޓުވަމުން މާހިލް ބުންޏެވެ.\nމާހިލް މަޑުމަޑުން ތެދުވަމުން ޖީބުގައި އޮތް އަނގޮޓި ނެގިއެވެ. އަދި ލައިޝާގެ ކުރިމަތީގައި ކަކޫ މައްޗަށް ތިރިވެ ހިނިތުން ވެލިއެވެ.\n“އަހަރެންނާ ކައިވެނި ކުރާނަން ތަ؟”\nލައިޝާގެ ހިތްވެސް އުފަލުން ފޮޅުނެވެ. އަދި އާއެކޭ ބުންޏެވެ. މާހިލްގެ ދިގު އިންތިޒާރުގެ ނިމުން އައީ ފޮނި ކޮށެވެ. ލޯތްބަކީ އެއް ހިތުން އަނެއް ހިތާ ގުޅޭ އެއްޗެކެވެ. ލޯބިވެވެނީ މީހެއްގެ ސޫރައަކާ ނޫނެވެ. މާހިލް ލައިޝާ ދެކެ ވީ ހަގީގީ ލޯތްބެވެ. ކެތްތެރިކަމާއެކު އިންތިޒާރު ކުރަމުން ދިޔައީ އެދުވަހަށެވެ. ލައިޝާގެ ހުރިހާ ހިތާމަޔާއި އުފަލުގައި އަދި ހުރިހާ ވަގުތެއްގައިވެސް ދެގޮތެއް ނުވެ އެކީ އުޅުމަށް ވައުދު ވަމުން އޭނާގެ ގައިގައި ބައްދާލީ ވަރަށް ލޯބިންނެވެ.\nނޯޓް: މިއީ ސްކޫލުތަކުގެ ދަރިވަރުންނަށް ހުޅުވާލައިގެން ކުޅުދުއްފުށި އޮންލައިން އިން ބޭއްވި5ވަނަ ކުރުވާހަކަ މުބާރާތުގައި ހޮވާލެވުނު އެންމެ މޮޅު 15 ވާހަކައިގެ ތެރޭގައި ހިމެނޭ ވާހަކަ އެކެވެ. ވާހަކަ މުބާރާތުގެ ނަތީޖާ ފާޅުކުރާނީ ހުރިހާ ވާހަކައެއް ޝާއިއުކޮށް ނިމުމުންނެވެ. މި ވާހަކަ ލިޔެފައިވަނީ ޖަލާލުއްދީން ސްކޫލުގެ ގްރޭޑް 12 ސީ ގެ މަޒީނާ މުހައްމަދެވެ.


Hihki bimehge hathareskan golhi akah dhivehin laan kurin OK eh noon, ekamaku mihaaru OK!\nކުރީގެ ރައީސް އަދި މަޖިލީހުގެ ރައީސް މުހައްމަދު ނަޝީދު--\nހިއްކިބިމެއްގެ ހަތަރެސްކަން ގޮޅިއަކަށް ދިވެހިން ލާން ކުރިން އޯކޭ އެއް ނޫން، މިހާރު އޯކޭ!\n07 ޖޫން 2020 - 16:54:17\nމީގެ ހަތަރު އަހަރު ކުރިން ރައީސް މުހައްމަދު ނަޝީދު ވިދާޅުވެފައި ވަނީ ރާއްޖޭގެ ޖަޒީރާ ދިވެހި ގޮތް ނަގާލާ ހިއްކިބިމެއްގެ ހަތަރެސްކަން ގޮޅިއަކަށް ދިވެހިން ގެނެސް އަޅައި އެ ބިމުގެ ވެއްޔާ އެކީ ހިމުންވެ ހަފުސްވެދާ ދިރިއުޅުމަކަށް ދިވެހިންގެ ބޯމަހާ ނުލެވޭނެ ކަމަށެވެ. އަދި އެގޮތަށް ވިޔަ ނުވެސް ދޭނެ ކަމަށެވެ.\nއެދުވަހު ރައީސް ނަޝީދު ވިދާޅުވީ ތޮއްޖައްސާ ހިފަހައްޓާ، އޮބަހައްޓާ އަދި ބައްކޮށްގެން ކުރިއަރާ ދިޔަ އެއްވެސް ބަޔަކު އިންސާނީ ތަޖުރިބާއަށް ބަލާލުމުން ވެސް ނެތްކަން ފެނިގެންދާނެ ކަމަށެވެ. އަދި 500 ނުވަތަ 600 މީހުންގެ ކުދި އާބާދީއެއް ނެތީ ކޮން ގައުމެއްގެ ކޮން ހިސާބެއްގައި ތޯ އެދުވަހު އެމަނިކުފާނު ސުވާލު އުފެއްދެވި އެވެ.\nއެމަނިކުފާނު ވިދާޅުވެފައި ވަނީ ވިލެޖް ޓައުންތަކާއި ކުދި ސިޓީތައް ހިމެނޭ ކުދި ރަށް ރަށަކީ ގައުމެއް ކަމަށާއި އެ ގައުމުތައް އެހެރީ ތަރައްގީވެ ކުރިއަރާ ގޮސްފައި ކަމަށެވެ.\nތިމާވެށި ރައްކާތެރި ކުރުމަށް އެންމެ އިސް ސަފުގައި ހަރަކާތްތެރިވަމުންދާ އދ. ގެ ޗެމްޕިއަން އޮފް ދަ އާތު އޭރު ދެއްކެވި ވާހަކަތަކާއި މިހާރު ދައްކަވާ ވާހަކަތައް ދިމާވާހެނެއް އަޅުގަނޑަކަށް ހިޔެއް ނުވެ އެވެ.\nލާމަރުކަޒީ ނިޒާމުގެ ލީޑަރު އޭރު ގައުމު ލާމަރުކަޒީ ކުރަން މަސައްކަތް ކުރައްވާނެ ކަމަށް ވިދާޅެ ވާހަކަ ދައްކަވާފައި އޮތް ނަމަވެސް މިހާރު އެމަނިކުފާނުގެ ޕާޓީ، މޯލްޑިވިއަން ޑިމޮކްރަޓިކް ޕާޓީ (އެމްޑީޕީ) ގެ ވެރިކަމުގައި ގައުމު މިސްރާބު ޖަހަނީ ޖަޒީރާ ރާއްޖެއަކާއި މެދު ކަމާއި ވެސް އަޅުގަނޑަށް ޝައްކެވެ.\nތިމާވެށި ރައްކާތެރި ކުރުމަށާއި ތިމާވެއްޓާ މެދު މީހުން ހޭލުންތެރި ކުރުމުގައި ދެމި އޮންނާނެ ކަމަށް ބުނާ ސަރުކާރުގެ މަޝްރޫއުތަކުން ދިވެހިންގެ މި ވެށި ހަލާކުވެގެން ހިނގައިދާނެ ކަމުގެ ކޮޅުމަތި ފެންނަން ފަށައިފި އެވެ. ލާމަރުކަޒީ ކުރުމަށް މަސައްކަތްކޮށް މުޅި ރާއްޖެއަށް ގެންނާނެ ކަމަށް ބުނި ތަރައްގީ އަދިވެސް ފެންނަނީ މާލެ ސަރަހައްދުން އެކަންޏެވެ.\nސަރުކާރުގެ އެންމެ ބޮޑުއެއް މަޝްރޫއު ކަމަށްވާ ގުޅިފަޅުގައި ބަނދަރު ތަރައްގީކުރުމަށް ކުރާ މަސައްކަތުގައި އެ ރަށުގެ ފަޅު ހިއްކުމުން ވަށައިގެންވާ ފަޅުތަކަށް ވަމުންދާ ގެއްލުންތަކުގެ ވާހަކަ ރައްޔިތުން ދަނީ ދައްކަމުން ނެވެ. އެ މަޝްރޫއު އެގޮތަށް ނުގެންދުމަށް ރައްޔިތުން ދަނީ ގޮވާލަމުންނެވެ.\nރާއްޖޭގެ ފަޅުތައް ހިއްކައިގެން ކުރާ ތަރައްގީގެ މަޝްރޫއުތަކަށް ދިވެހިން އަންނަނީ ނޫނެކޭ ބުނަމުން ނެވެ.\nއެހެން ނަަމަވެސް މިއަދު، އާތު ޗެމްޕިއަން މި ދައްކަނީ މުޅިން އެހެން ވާހަކައެކެވެ.\nމާލެ ސަރަހައްދު ހިތްކަން ޖެހެނީ އެހެން ގޮތެއް ނެތުމުން ކަމަށް އެމަނިކުފާނު ވިދާޅުވެ އެވެ. ރައްޔިތުންނަށް ބޯހިޔާވަހިކަން ފޯރުކޮށްދޭން މިފަދަ މަޝްރޫއުތައް ކުރިއަށް ގެންދަން ޖެހޭ ކަމަށް ރައީސް ނަޝީދު ވިދާޅުވި އެވެ. އަދި ތަރައްގީގެ ގިނަ މަޝްރޫއުތަކުން ތިމާވެއްޓަށް ނުރަނގަޅު އަސަރު ކުރާކަމަށް ވެސް އެމަނިކުފާނު އެއްބަސްވެވަޑައިގަންނަވަ އެވެ.\nކުރިން އެމަނިކުފާނު ވެސް ދިޔައީ އެފަދަ މަޝްރޫއުތަކަށް ނޫނެކޭ ބުނަމުން ނެވެ. ކުރީގެ ސަރުކާރުގައި ބްރިޖުގެ މަސައްކަތް ފެށުމުން ވެސް އެކަމާ މާގަޔައެއް ނުވި އެވެ.\nމިހާރު ބަދަލުވީ ކޮން ކަމެއްތޯ އެވެ. މާލެ ސަރަހައްދުގެ އާބާދީ ބޮޑުކޮށް ރަށް ރަށުގައި ބޯހިޔާވަހިކަމުގެ މަޝްރޫއުތައް ކުރިއަށް ގެންދިއުމަށް ދެކެވެނު ވާހަކަތައް ފުލޯކު ވާހަކަތަކަށް ވެގެން މިދަނީ، މިހާރު ތިމާވެށި އެހާ މުހިންމު ނުވީމަތޯ އެވެ. ނޫންނަމަ، ލާމާރުކަޒީ ނިޒާމަށް ވުރެ މަރުކަޒީ ނިޒާމު މާ ކަމުދަނީތޯ އެވެ.